
Penghargaan 


(kepada mereka yang memberi maklumat lisan kepada penulis mengenai diri 7 Wali yang riwayat hidup 
mereka dipaparkan dalam buku ini) 


Ustaz Hj. Mohd. Shaghir Abdullah, penulis dan ahli sejarah Islam Nusantara: Pak Cik Muhammad Abu 
Bakar, khadam dan murid Syeikh Said Al Linggi: Sayid Hassan Al Khattib, pemelihara Magam As Sayid 
Habib Nuh r.h. di Singapura: Tuan Guru Sayid Umar bin Abd Kadir Al Idrus, cucu Tukku Paloh, ulama 
terkenal di Terengganu: Tuan Sayid Abdul Aziz, cucu Tokku Paloh, banyak menyimpan khazanah sejarah 
peninggalan Tukku Paloh: Pak Cha, khadam dan murid Tukku Paloh: Pak Cik Ali Haji Yusof, cicit Tuan 
Guru Haji Abdul Rahman Limbong, Kuala Terengganu, Tuan Haji Hussein Haji Mat, Kampung Gong Ubi, 
Besut, pengembang Syahadat Tukku: Tengku Muhammad dan Tengku Badaruddin, ahli kerabat Diraja 
Terengganu, Tuan Haji Ismail Haji Hussein, imam masjid, Kampung Kuala Talang, Kuala Pilah: Tuan Haji 
Isa Jaafar, Kuala Pilah: Encik Abdul Aziz, cicit Tuan Guru Haji Abdul Rahman (Tuk Ayah Man), Lubuk 
Kawah, Temerloh: Tuan Syeikh Haamid, anak Syeikh Said Al Linggi salah seorang pewaris (peneraju) 
amalan Taregat Ahmadiah di Negeri Sembilan: Haji Zain bin Haji Ibrahim, cucu Syeikh Said Al Linggi: Pak 
Ngah Idris, Linggi, murid Syeikh anak Syeikh Said Al Linggi salah seorang pewaris (peneraju) amalan 
Taregat Ahmadiah di Negeri Sembilan: Haji Zain bin Haji Ibrahim, cucu Syeikh Said Al Linggi: Pak Ngah 
Idris, Linggi, murid Syeikh Said Al Linggi: Hajah Fatimah, anak bungsu Syeikh Muhammad Nor Al Kholidi: 
Haji Ahmad Othman, Imam Masjid Syeikh Muhammad Nur, Sungai Cincin, Batu 7, Gombak: Encik Abd 
Rahman Jalis, bilal Masjid Sungai Cincin: Almarhum Haji Mu hammad Syeikh, anak Syeikh Muhammad 
Nur Kholidi, Tok Empat Kg Sungai Cincin: Hajah Fatimah Syafir, isteri Almarhum Haji Muhammad Syeikh: 
Ustaz Abdullah Oari Haji Salleh, penulis Kelantan yang banyak menyimpan maklumat tentang riwayat 
hidup Tuk Kenali: YB Ustaz Haji Mawardi Haji Ahmad Bakok, cucu Tuk Kenali yang kini mengambil alih 
pentadbiran pondok Kenali, Kubang Kerian: Tuan Guru Haji Nor Bot (Tuk Ayah), Ketereh: Haji 
Mohammad Senik, Imam dan guru Ouran di Kampung Paya, kampung di mana terbangunnya pondok 
pertama Tuk Kenali sebelum di Kubang Krian: Tuan Guru Haji Yahya Junid (Pak Ya), Mudir Madrasah 
(pondok) Taufigiah Al Halimiah Batu 16, Padang Lumat, Kedah yang juga Ketua Dewan Ulama PAS 
Kedah: Haji Abdul Malik Zain, anak saudara dan juga murid Tuan Hussein. 


Dari Penerbit 


PENERBITAN buku kecil ini adalah lanjutan usaha memperkenalkan peranan tokoh agama dalam sebuah 
negara yang kcseluruhan penduduk Melayunya beragama Islam. Jasa-jasa mereka amat besar sehingga 
berjaya mengubah satu bangsa yang dulunya menganut agama hindu, kembali berpegang kepada Dinul 
Islam yang diredhai Allah SWT. Usaha ini dijalankan menerusi siasah dakwah dan bimbingan tarbiah 
yang bergerak secara hcrniaga dan menerusi institusi pendidikan pondok, pengajian di surau, masjid, di 
rumah-rumah juga ada yang bergerak secara individu. Keperibadian mereka dapat dicontohi di mana 
"Lisanul Hal" (tingkah laku) seseorang itu lebih mudah diikuti daripada kala-katanya. 


Usaha-usaha mulia ini sudah bermula lebih lima abad yang lampau sejak kemasukan Islam ke Tanah 
Melayu sama ada menerusi negeri Terengganu sepertimana tercatat pada batu hersurat yang ditemui di 
Kuala Berang atau menerusi pedagang-pedagang Arab dan India yang aktif di pelabuhan Lembah Bujang, 
Merbok, Kedah dan pelabuhan Melaka yang termasyhur itu. Sejak daripada itu kerja-kerja penyebaran 
agama Islam seperti yang dicontohkan kepada kita oleh baginda Rasulullah SAW serta para sahabat itu 
terus bersambung dari satu generasi kepada satu generasi sehinggalah kepada zaman hidupnya tujuh 
tokoh agama yang biografinya mereka ditulis dalam buku 7 Wali Melayu ini. 


Justeru bagi mengkayakan generasi hari ini dengan ilmu sejarah bangsa yang besar jasanya kepada 
agama, bangsa dan tanah air, kami sekali lagi menerbitkan buku ini bagi cetakan kali keempatnya. 
Cetakan ulangan ini adalah hasil daripada sokongan pada pembaca sekalian daripada semua lapisan 
masyarakat yang merasa bertanggungjawab untiik meneruskan perjuangan suci yang diwarisi daripada 
orang-orang soleh itu. Alhamdulillah. lanya amat bermanfaat bagi kita mengambilnya sebagai suri 
teladan. Firman Allah SWT (maksud): "Sesungguhnva pada diri Rasulullah itu terdapat ikutan terbaik." 
Dan sabda Rasulullah SAW (maksud): "Ulama pewaris para Rasul." 


Prakata 


ALHAMDULILLAH, dengan izin Allah SWT buku ini ditulis berkat galakan kawan-kawan dan pandangan 
orang ramai yang saya temui bahawa sejarah perkembangan Islam di negara kita yang tercinta Tanah 
Melayu, juga gugusan Nusantara khususnya mengenai riwayat hidup tokoh-tokoh Islam itu sendiri perlu 
ditulis dengan fakta-fakta yang lebih tepat berdasarkan (pandangan) kaca inata Islam. Sebab kita dalam 
rumpun bangsa Melayu termasuk negara jiran kita Indonesia amat kaya dengan sejarah kebangkitan 
Islam bukan saja pada fakta-fakta zahir juga keistimewaan dan kelebihan rohaniah yang dikurniakan 
oleh Allah SWT. 


Insya-Allah dengan demikian barulah ianya akan menjadi suri teladan yang berkesan kepada generasi 
kini dan akan datang. Dan dengan demikian barulah dapat kita merasai ungkapan para sejarawan: 
"Hanya bangsa yang besar saja tahu menghargai ketinggian nilai sejarah bangsanya". Apatah lagi pada 
bangsa Melayu itu sendiri yang begitu sinonim (lazim melazim) dengan agama Islam. 


Lihat saja kitab suci Al @uranul Karim mukjizat terbesar bagi Rasulullah SAW banyak dipenuhi dengan 
kisah-kisah sejarah nabi-nabi dan orang-orang soleh untuk dijadikan contoh teladan dan begitu pula 
sebaliknya kisah-kisah mereka yang ingkar juga dipaparkan sebagai iktibar. Dengan rakaman begitu 
banyak sejarah yang dimuatkan dalam kitab Al Ouran membuktikan kepada kita bahawa peranan 
sejarah amat kuat untuk mengubah dan mencorak cara hidup berbagai suku bangsa manusia sepanjang 
zaman. 


Untuk menyiapkan penulisan buku ini saya sentiasa mendapat kerjasama kawan-kawan yang arif 
tentang penerbitan buku dan majalah, baik berupa sumbangan buah fikiran mahupun urusan mencari 
fakta-fakta, pengambilan gambar dan penyuntingan. Nama-nama mereka tidak perlu disebut di sini 
melainkan saya berserah saja kepada Allah SWT untuk mengurniakan pahala di sisi-Nya. Tidak lupa juga 
saya mengucapkan terima kasih dan setinggi penghargaan kepada semua pihak yang menjadi sumber 
rujukan penulis (lebih daripada 70 sumber) baik berbentuk kenyataan lisan mahupun dari sumber 
tulisan mereka. Lebih-lebih lagi kepada waris terdekat, ahli keluarga dan sahabat-sahabat kepada tujuh 
tokoh pilihan ini di mana mereka begitu bermurah hati dalam memberi berbagai maklumat berharga 
bagi menyempumakan penulisan buku ini. Semoga kerjasama yang baik itu dinilai oleh Allah SWT 
sebagai amal soleh. 


Alhamdulillah, walaupun dalam menjalankan usaha mencari maklumat dan urusan pengambilan 
gambar, saya terpaksa mcnempuh beberapa kesukaran ekoran ada di antara mereka yang berkenaan 
tidak bersedia memberi kerjasama: tidak senang dengan kerja-kerja ini dan ada yang seolah-olahnya 
menghalau kedatangan rombongan kami dan sebagainya, namun pada keseluruhannya kerja 
mendapatkan bahan-bahan maklumat itu berjalan begitu mudah sekali berkat kerjasama kawan-kawan 
dan doa orang yang soleh. Malah banyak juga bantuan-bantuan di luar dugaan yang kami perolehi 
sepanjang kerja-kerja ini dijalankan. Saya tidak dapat memaparkan di sini kerana ia akan mengambil 
ruangan yang panjang. Yang penting kita sentiasa mengharapkan bantuan Allah SWT. 


Alhamdulillah, buku ini sudah berada di tangan pembaca. Dan dengan rendah diri saya sentiasa bersedia 
menerima teguran dan pandangan bagi memperbaiki keseluruhan biografi yang menyentuh diri tujuh 
tokoh kekasih Allah ini. Biar apa pun saya hanya sekadar berusaha sedaya mungkin bagi memperelokkan 
penulisan terutamanya memilih fakta-fakta yang sahih dan lebih kukuh tentang diri tokoh terpilih ini dan 
dari masa ke semasa kita sentiasa memperbaiki di mana saja ada kekurangan dan kelemahan yang 
masih boleh diperelokkan. Sesungguhnya kebenaran dan kebaikan yang ada semuanya datang dari Allah 


SWT, manakala yang tidak benar itu datang daripada kelemahan diri saya sendiri. Dan hakikat segala- 
galanya daripada Allah SWT. 


Moga-moga Allah terima amalan ini sebagai amal soleh. Semoga diberi-Nya hidayah dan taufik serta 
keampunan sekiranya semasa menulis buku ini terdapat berbagai sifat mazmumah yang datang ke 
dalam hati ibarat desiran semut hitam pada malam yang gelap-gelitas susah untuk dikesan dan susah 
untuk dibuang. 


Buku ini kalau ada manfaatnya, saya hadiahkan pahala kepada arwah arwah ibu saya Hajah Sofiah binti 
Mat (kembali ke rahmatullah sewaktu saya berusia 9 tahun) dan ayah saya Haji Said bin Haji Ahmad 
yang kini berusia hampir 100 tahun, juga kepada guru-guru tersayang yang telah banyak mencurahkan 
ilmu dan bimbingan kepada saya. Begitu juga kepada kekasih Allah yang riwayat hidup mereka 
dipaparkan dalam buki ini: semoga Allah mencucuri rahmat ke atas roh-roh mereka dan berada di 
kedudukan yang tinggi lagi mulia di sisi-Nya. Amin ya Rabbal 'alamin. 


Hamba yang dhaif, 
Abdul Ghani Said 


Kuala Lumpur. 


Mugaddimah 


SUKAR untuk mengenal seseorang itu sebagai wali, lebih-lebih lagi memang pada hakikatnya, hanya wali 
yang mengenal wali. Namun setiap orang wali ada ciri-ciri kewalian pada dirinya seperti warak, sangat 
kuat beribadah, berakhlak (berani, pemaaf, penyayang, tawadhuk, pemurah), bersyakhsiah, 
berpengaruh dan sebagainya. 


Peribadinya terbilang hebat dan tidak kelihatan cacat-celanya (walaupun bukan maksum seperti nabi 
dan rasul). Beraninya ketara kerana dia hanya takut kepada ALLAH. Air mukanya menyenangkan hati 
setiap orang yang memandangnya dan membuat orang jatuh kasih dan taat kepadanya. Dia amat 
disayangi oleh masyarakat dan amat dibenci (tapi dikagumi) oleh musuh-musuhnya. Cakap-cakapnya 
bernas dan berisi, tidak ada yang sia-sia. Lidahnya masin (terjadi apa yang dicakapkannya). Dan banyak 
lagi sifat terpuji ada pada dirinya. 


Sifat-sifat ini jelas tertonjol pada tujuh wali Melayu yang kita ketengahkan di sini. Sebenarnya banyak 
lagi wali di Tanah Melayu yang hidup pada zaman itu, cuma sejarah hidup perjuangan mereka tidak 
ditonjolkan. 


Tujuh wali yang menjadi fokus buku ini hidup sezaman iaitu antara awal abad ke-19 dan awal abad ke-20 
ketika penjajah British sedang menguatkan cengkamannya ke atas negeri-negeri Melayu melalui dasar 
'pecah dan perintah'nya (divide and rule). Ketika itu umat melayu rata-rata masih belum kuat asas 
agamanya, baik dari segi ilmu mahupun amalan. Para aulia Allah ini tampil untuk menguatkan benteng 
agidah dan menyemarakkan amalan Islam di kalangan orang-orang melayu khususnya persoalan 
hablumminallah. 


Dengan gigihnya tokoh-tokoh ini melagang kelas-kelas pengajian formal yang dihadiri oleh ramai anak 
murid. Tuan Hussein misalnya, mengasaskan enam buah pondok pengajian dan beliau sendiri menjadi 
tuan guru utama. Tuk Kenali pula terkenal sebagai pelopor kebangkitan pondok ketika mana pengaruh 
pondok begitu ketara sekali di Tanah Melayu serentak dengan kehebatan pengaruh pondok pesantren di 
Indonesia. Syeikh Said Al Linggi dan Syeikh Muhammad Nor Al Kholidi jugat turut membangunkan 
pondok pengajian masing-masing di samping menjadi khalifah taregat. 


Sebenarnya, seperti juga di Indonesia, corak pengajian Islam secara bersistem telah lama wujud sebelum 
zaman wali-wali ini, sepertimana yang dibangunkan oleh Syeikh Abdul Malik bin Abdullah (bergelar Tuk 
Pulau Manis dan juga terkenal sebagai wali ALLAH) di Terengganu pada abad ke-17. Begitu juga dengan 
Syeikh Ar Raniri di Acheh. Maka dengan itu peranan wali-wali Melayu ini ialah meletakkan asas yang 
lebih kukuh dan lebih kemas bagi sistem pengajian pondok yang sudah diasaskan oleh ulama 
sebelumnya. 


Pada zaman mereka dan selepasnya iaitu menjelang akhir abad ke-19 dan awal abad ke-20, pondok- 
pondok pengajian mercup tumbuh di merata pelusuk tanahair, dan sesetengahnya masih wujud hingga 
ke hari ini. Kecuali Tuan Tulis dan Habib Noh, mereka ini memainkan peranan penting menyuburkan 
sistem pengajian pondok di Tanah Melayu waktu itu. Tukku Paloh, walaupun tidak mengasaskan sistem 
pengajian pondok, tetapi giat mengembangkan ilmu dan mempunyai ramai pengikut. Beliau juga 
terkenal sebagai ulama rohani yang menjadi benteng kepada kemaraan musuh untuk menjajah 
Terengganu. Manakala Tuan Tulis dan Habib Noh masing-masing mempunyai peranan besar yang 
tersembunyi. 


Baik secara langsung atau tidak, tokoh-tokoh wali ini juga telah berusaha melahirkan thoifah-thoifah 
atau jemaah kecil-kecilan sama ada dalam bentuk jemaah pengajian atau masyarakat Islam yang mereka 
wujudkan. Peranan thoifah ini diberitahu oleh Rasulullah SAW dalam sabda baginda yang bermaksud: 


"Akan sentiasa ada satu thoifah (golongan) daripada umatku yang dapat menzahirkan 
kebenaran: tidak dapat dimudaratkan oleh orang-orang yang menentang, hinggalah datang 
perintah Allah (Oiamat)." 


Kini peranan ini diambil alih oleh pejuang-pejuang Islam akhir zaman yang membentuk thoifah (jemaah) 
yang terdiri dari kumpulan kerohanian, khususnya di Timur atau lebih tepat lagi di Alam Melayu ini. 
Sesuai dengan taraf sebagai thoifah mereka tidaklah dapat menguasai negara, jauh sekali dunia. Tetapi 
thoifah ini cukup berperanan untuk memelihara bara api Islam dari terus padam. 


Ada di kalangan tokoh-tokoh wali ini mempunyai pengalaman berdepan secara langsung dengan 
penjajah. Antaranya Tukku Paloh di Terengganu dan Habib Noh di Singapura. Mereka digeruni oleh 
penjajah, dan kehadiran mereka sedikit sebanyak dapat mengimbangi pengaruh penjajah. 


Jalan perjuangan yang dipilih oleh para aulia ALLAH ini adalah jalan yang lemah-lembut iaitu melalui 
dakwah dan tarbiah. Mereka tidak terpengaruh dengan perjuangan berlandaskan semangat 
nasionalisme sempit sebagaimana dilakukan oleh setengah golongan pejuang di merata dunia. Mereka 
juga menolak perjuangan secara revolusi seperti yang dilakukan di beberapa negara lain pada masa itu 
termasuk di Jepun dengan Revolusi Meijinya (1869) yang merupakan revolusi pertama berlaku di Asia 
sebagai reaksi dari kehadiran kuasa penjajah. 


Malah tujuh wali Melayu ini sangat berhalus dalam siasah mereka untuk menyelamatkan agidah umat 
Melayu dari diresapi racun sekularisme dan cucukan jarum kristian yang dibawa oleh penjajah. Tukku 
Paloh dan Tuan Hussein Kedah misalnya, mempunyai hubungan baik dengan sultan yang memerintah: 
membolehkan berlakunya gandingan rapat antara ulama dan umarak untuk berdepan dengan sebarang 
pengaruh luar. 


Kejayaan orang-orang pilihan ALLAH ini memimpin masyarakat waktu itu bukan saja disebabkan 
bijaknya mereka mengatur strategi dan bersiasah tetapi juga hasil dari kekuatan dalaman atau 
kerohanian serta dibantu oleh karamah yang ALLAH anugerahkan kepada mereka. 


Dalam hubungan ini, ketujuh-tujuh tokoh yang terkemuka ini adalah ahli-ahli rohani yang mengamalkan 
taregat. Tukku Paloh adalah khalifah Taregat Nagsyabandiah, Syeikh Said Al Linggi khalifah Taregat 
Ahmatfiah, Syeikh Muhammad Nor Al Kholidi khalifah Taregat Nagsyabandiah, Tuk Kenali mengamalkan 
Taregat Ahmadiah dan Tuan Hussein mengamalkan Taregat Syathariah. Cuma Habib Nuh dan Tuan Tulis 
tidak dapat dipastikan bentuk wirid yang menjadi amalan mereka. Yang pasti, mereka terkenal sebagai 
ahli kerohanian yang dapat menyingkap rahsia-rahsia ghaib. 


Melihat peri pentingnya soal ini maka sudah sampai masanya hal-hal kerohanian dan yang menyentuh 
tentang kewalian diberi perhatian oleh umat Islam. Dalam keadaan masyarakat yang sedang dilanda 
berbagai-bagai krisis pada hari ini, barangkali hanya pemimpin bertaraf wali yang mampu 
mengembalikan masyarakat kepada kesejahteraan total. Pemimpin taraf biasa tidak mungkin dapat 
berbuat demikian kerana mereka tidak mempunyai apa-apa kelebihan luar biasa untuk mengubat segala 
penyakit masyarakat yang sedang kronik. 


Oleh itu eloklah kita mengenal peribadi dan liku-liku perjuangan wali sebelum tiba masanya kelak kita 
duduk di bawah pimpinan wali. 

Darihal Wali dan Kewalian 


PARA wali adalah kekasih-kekasih ALLAH: golongan yang amat hampir dengan ALLAH (mugarrabin). 
ALLAH jelaskan dalam satu Hadis gudsi bahawa mereka itu mendengar dengan pendengaran ALLAH, 
melihat dengan penglihatan ALLAH, dan berkata-kata dengan perkataan ALLAH. Memuliakan mereka 
bererti memuliakan ALLAH, manakala menghina mereka bererti juga menghina ALLAH. Hingga ada 
ulama berkata, menghina wali ALLAH dengan kata-kata dan sebagainya, adalah petanda mati dalam suul 
khatimah. Wal 'iyazubillah. Sebab itu ALLAH juga berfirman dalam Hadis gudsi lain: 


"Barang siapa memusuhi wali-Ku, maka Aku akan mengisytiharkan perang terhadapnya." 
(Riwayat Al Bukhari) 
Berkata seorang ulamak yang arif dalam tulisannya bahawa: 


"Wali ALLAH atau kalimah jamaknya aulia ALLAH. Wali juga ertinya pemimpin. Boleh juga diberi erti 
kekasih yang dilantik oleh ALLAH. Jadi seseorang ulama yang mencapai darjat wali ALLAH ini adalah 
seorang kekasih ALLAH yang dilantik oleh ALLAH untuk memimpin. Wali ALLAH adalah orang yang paling 
bersih, murni lahir dan batin dan orang-orang suci-Nya. 


Ulamak Sufi menjelaskan bahawa terdapat bermacam-macam jenis atau peringkat wali yang dilantik. 
oleh ALLAH dengan syarat-syarat perlantikan yang hanya ALLAH jua mengetahuinya, iaitu: 


1. Ghaus (Kutubul Agthab) 


Ghaus adalah gelaran kepada ketua wali di sesuatu zaman. Ketua wali disebut juga Sultanul Aulia. Ghaus 
cuma seorang untuk satu zaman. 


2. Wali Kutub 

Istilah jamak (ramai) bagi kutub ialah aktab. Bilangan wali Kutub di setiap zaman ialah empat orang. 
3. Wali Najib 

Najib gelaran bagi seorang. Kalau ramai disebut Nujabak. Bilangan mereka di setiap zaman 300 orang. 
4. Wali Watad 

Jamaknya Autad. Bilangan wali Autad untuk satu-satu zaman ialah empat orang. 

5, Wali Badal 


Jamak bagi Badal ialah Abdal. Bilangan mereka 40 hingga 60 orang untuk sezaman. Ada gaul 
mengatakan 30 orang, 14 orang dan ada mengatakan hanya tujuh orang saja. 


6. Wali Nagib 
Panggilan ramai bagi Nagib ialah Nugabak. Bilangan untuk sezaman ialah 40 orang. 


Di bawah disenaraikan antara wali-wali besar yang sebahagiannya bukan saja memerintah negeri dan 
negara bahkan memerintah dunia: 

1. Sahabat-sahabat Rasulullah SAW terutama Khulafa'ur Rasyidin. 
2. Imam-imam mazhab (dalam ilmu fegah dan tauhid) terutamanya imam mazhab yang empat. 


3. Para mujaddid terutamanya Sayidina Umar Abdul Aziz (mujaddid kurun pertama) dan Imamul 
Mahdi (mujaddid kurun ke-15). 


4. Para perawi Hadis seperti Imam Bukhari, Imam Termizi dan Imam Muslim. 


5. Pengasas-pengasas taregat seperti Taregat Nagsyabandiah, Ahmadiah, Oadariah, Aurad 
Muhammadiah dan lain-lain. 


6. Ulama-ulama besar sufi seperti Imam Hassan Al Basri, Syeikh Junaid Al Baghdadi, Syeikh Abu 
Yazid Bustami, Syeikh Abdul Kadir Jailani, Imam Al Ghazali, Syeikh Abu Hassan Syazali, Imam Sayuti, 
Imam Nawawi, Syeikh Ramli dan ramai lagi. 


7. Di kalangan wanita, antaranya ialah Sayidah Nafisah dan Rabiatul Adawiyah. Juga isteri-isteri 
Rasulullah dan puterinya Siti Fatimah Az Zahrah. 


Terdapat wali yang orang tidak kenal kewalian dan kemuliaan mereka, malah disangka gila. Misalnya 
Uwais Al Oarni yang hidup sezaman dengan Rasulullah tetapi tidak pernah berjumpa dengan baginda. 
Kewaliannya diberitahu oleh baginda Rasulullah sendiri kepada Sayidina Umar Al Khattab dan Sayidina 
Ali Abi Talib. Begitu juga dengan Sahabat Huzaifah Al Yamani, walaupun tidak terkenal dalam bidang 
kepimpinan tetapi banyak mengetahui rahsia-rahsia kerohanian. Malah Sayidina Umar pun merujuk 
kepadanya. Demikian lagi peranan Nabi Khidir a.s. di zaman Nabi Musa a.s. Dan dalam buku ini, Habib 
Nuh dan Tuan Tulis tergolong dalam golongan wali kategori ini. 


Wali-wali yang tersembunyi ini pada lahirnya tiada apa-apa keistimewaan. Tetapi sebenarnya mereka 
adalah manusia yang sangat penting pada dunia. Sebab-sebabnya adalah seperti berikut: 


1, Doa mereka sangat makbul. Yakni permintaan mereka ALLAH tunaikan. Rintihan mereka ALLAH 
beri perhatian. 


2. Walaupun tidak memimpin dan tidak terkenal, namun sikap hidup serta percakapan mereka 
menjadi ikutan dan tiruan orang-orang sekeliling. Ertinya, adanya mereka di satu-satu tempat sudah 
cukup untuk mengubah akhlak manusia. 


3. Dengan adanya orang-orang seperti mereka di muka bumi ini, maka ALLAH masih menurunkan 
hujan, memberi rezeki dan memberi bantuan kepada semua manusia termasuk yang derhaka. Juga 
ALLAH pindahkan atau alihkan azab dan bencana tenggelam atau karamnya bumi ini. Sekurang- 
kurangnya azab itu dibuat bertahap-tahap, berperingkat-peringkat hingga berpeluang bagi manusia 
menyelamatkan diri dan bertaubat. Sedangkan kalau azab itu diturunkan sekaligus secara menyeluruh, 
habislah manusia ini. 


4. Ada Hadis yang mengatakan, kerana mereka inilah (orang-orang soleh dan wali-wali-Nya) dunia 
belum digiamatkan. 


Sebagai golongan istimewa di sisi ALLAH, mereka dianugerahkan penghormatan dengan berbagai 
kelebihan dan kemuliaan berupa karamah yang tidak diberi pada manusia biasa (orang awam). Justeru 
itu tidak hairanlah di kalangan orang ramai akan mengaitkan cerita-cerita tentang karamah apabila 
memperkatakan darihal peribadi seseorang wali itu. 

Dalam pada itu orang ramai umumnya hanya mengenali karamah-karamah berbentuk zahiriah atau 
karamah hissi iaitu kejadian-kejadian luar biasa yang mencarik adat yang berlaku pada wali-wali dan 
dapat dilihat dengan mata zahir. Contohnya seperti karamah boleh berjalan di atas air, boleh berada di 
dua tiga tempat dalam satu masa, boleh terbang di udara, boleh bergerak dari setempat ke setempat 
dengan sekelip mata, dan sebagainya. 


Tetapi jarang orang mengetahui terdapatnya satu bentuk lagi karamah anugerah ALLAH pada para aulia 
yang dipanggil karamah maknawiyah. Karamah bentuk ini tidak dapat dilihat dengan mata zahir tetapi 
hanya dapat dilihat dan diketahui oleh orang yang mempunyai ketajaman mata hati. Keistimewaan 
karamah maknawiyah antara lain ialah kata-katanya memberi kesan pada hati pendengar hingga 
mendorong orang membuat perubahan pada jalan kebaikan. Malah orang ramai akan ikut tingkah laku 
dan cakap-cakapnya. Biasanya karamah bentuk ini lebih menonjol pada para wali yang memimpin umat 
di samping dikurniakan juga karamah-karamah zahiri atau hissi. 


Ini kerana bukan senang memimpin orang ramai kepada kesedaran beragama dan amalan Islam, lebih- 
lebih lagi zaman sekarang di mana orang ramai begitu sibuk dengan kehidupan dunia hatta menilai 
agama pun berdasarkan kedudukan, dan pengaruh wang ringgit. Walaupun terdapat setengah orang 
hebat berceramah di sana-sini dan dapat menghimpun ribuan orang mendengarnya, tapi sayangnya 
para pendengar tak boleh buat perubahan melainkan dalam soal-soal ibadah khusus sahaja. Manakala 
kehidupan seharian mereka tetap bercampur aduk dengan aneka maksiat. 


Mereka ini kebanyakannya berpegang pada konsep fifty-fifty: Akhirat hendak juga, dunia pun hendak 
juga. Maksiat tak apa asalkan diimbangi dengan amal kebaikan: air dan minyak tak akan bercampur, kata 
mereka. Lalu di samping diadakan program agama, diperbanyakkan juga program maksiat. Atau dengan 
kata lain, perkara-perkara yang hag dicampur dengan yang batil hingga melahirkan umat Islam yang 
bertasabuh. Hingga musuh ambil peluang untuk melekangkan roh Islamiah dari hati umat Islam. Kita 
khuatir, aktiviti-aktiviti agama akhirnya akan jadi satu macam hobi bagi menghabiskan masa yang 
terluang sahaja sedangkan dalam masa yang sama maksiat semakin menjadi-jadi dan bermaharajalela. 
Kebimbangan ini perlu diatasi segera sebelum ianya menjadi jauh lebih kronik. 


Di sinilah peranan wali ALLAH yang memiliki karamah maknawiyah yang layak memimpin umat manusia 
kerana akhlak dan tutur katanya dapat menarik orang ramai kembali kepada cara hidup Islam di tengah- 
tengah suasana kehidupan yang penuh mungkar. Tidak mustahil berlakunya dengan sekali dia 
berceramah, berpuluh orang boleh buat perubahan. 


Contoh karamah maknawiyah lagi ialah dapat merasa kelazatan beribadah tanpa diusahakan sungguh- 
sungguh, dapat tinggalkan maksiat tanpa susah-susah mujahadah, dapat istiyamah dengan sesuatu 
amalan seperti boleh berada di tikar sembahyang beberapa minit lebih awal pada setiap waktu 
sembahyang fardhu, dan sebagainya. Atau karamah dapat pertahankan wudhuk untuk tempoh yang 
lama seperti Syeikh Abdul Oadir Jailani, Uwais Al Oarni, Rabiatul Adawiyah dan umum para wali ALLAH 
yang sembahyang Subuh dengan wudhuk sembahyang Isyak. Dan mereka sentiasa dalam keadaan 
berwudhuk setiap waktu dan ketika. 


Nyatalah dari kedua-dua bentuk karamah ini, karamah yang lebih utama ialah karamah maknawiyah 
kerana ia boleh menyelamatkan tuan punya diri dari api Neraka. Ada wali yang dikurniakan satu bentuk 
karamah saja, ada yang dapat dua-dua sekali, bahkan ada wali yang berdoa kepada ALLAH agar tidak 
dikurniakan karamah terutama karamah zahiriah kerana takut tidak dapat menjaga nikmat ALLAH itu. 


Bagaimanapun, kedudukan aulia di sisi ALLAH tidak ditentukan oleh karamah. Sesetengah wali tidak ada 
apa-apa karamah, tapi dia tetap mulia pada pandangan ALLAH. Cuma banyak wali yang dikurniakan 

karamah kerana melaluinya ALLAH hendak kuatkan agama-Nya (sebagai hujah mempertahankan 
kebenaran) dan untuk memberi pengajaran atau menambah keyakinan pada diri wali itu sendiri. 


Bagi wali yang menjadi pemimpin sama ada pemimpin negara, masyarakat atau jemaah, karamah 
merupakan kemudahan untuk mengatur masyarakat. Ini berlaku pada beberapa orang tokoh wali yang 
akan kita paparkan kisah hidup dan liku-liku perjuangan mereka di dalam buku ini iaitu Tukku Paloh, Tuk 
Kenali, Syeikh Muhammad Nor Al Kholidi, Syeikh Said Al Linggi dan Tuan Hussein. Mereka terkenal 
sebagai pemimpin masyarakat dan pemimpin jemaah pengajian. 


Manakala Habib Nuh dan Tuan Tulis pula tidak berapa ketara peranannya di tengah masyarakat. Mereka 
tidak memimpin masyarakat secara langsung tetapi memainkan peranan tersendiri sebagai pendidik 
masyarakat. Seperti kata seorang ulamak: 


"Pemimpin tidak rasmi ialah orang yang diikuti akhlak dan sifatnya (sikapnya) tanpa dia sedar." 


Kita dapati setiap orang wali itu berperanan mengikut syakilah (bakat) masing-masing. Secara umum 
mereka adalah penguat-penguat agama dan pembawa kesejahteraan pada masyarakat serta umat. 


Dalam sejarah ada wali yang menjadi pemimpin negara seperti Khulafa'ur Rasyidin (Sayidina Abu Bakar, 
Umar, Usman dan Ali), Sayidina Umar Ibnu Aziz, Muhammad Al Fateh, Sultan Murad (bapa kepada 
Muhammad Al Fateh), Sultan Salahuddin Al Ayubi, dan lain-lain. 


Ada juga wali yang menjadi pemimpin peringkat negeri seperti beberapa orang dari kalangan para 
Sahabat (Sayidina Bilal, Abu Ubaidah, Saad bin Abi Waggas, Said bin Amir Al Jumahy dan lain-lain), 
kalangan Wali Songo di Tanah Jawa, dan banyak lagi. 


Ada pula wali yang seperti tidak bermasyarakat tetapi kehadiran mereka menyebabkan masyarakat 
dapat tumpang barakah, seperti Uwais Al Oarni. Orang sepertinya terkenal di langit tapi tidak terkenal di 
bumi hingga riwayat hidupnya pun tidak diketahui orang. 


Ketujuh-tujuh tokoh wali yang menjadi pilihan buku ini adalah tokoh-tokoh yang terkenal di Tanah 
Melayu ketika itu (termasuk Singapura). Magam mereka dijaga dengan baik dan hingga kini sering 
dikunjungi pelawat. 


Cerita-cerita tentang karamah adalah perkara biasa di kalangan masyarakat Islam di negara ini satu 
ketika dulu. Orang tidak anggap pelik kerana ramai yang telah menyaksikannya atau sekurang- 
kurangnya mendengar cerita dari orang yang melihat berlakunya karamah pada wali, terutama di 
kalangan anak murid wali itu sendiri. Cuma sekarang ini perkara itu sudah jarang diceritakan oleh umat 
Islam di zaman ini. Namun ini tidak bermakna wali sudah tidak wujud lagi. 


Wali tetap ada di setiap zaman. Setiap meninggal seorang wali, ALLAH akan naikkan orang lain 
menggantikannya sebagai wali mengikut daijat-darjat tertentu. Cuma antara menonjol atau tidak 
menonjolnya mereka di tengah masyarakat. 

1 
AS SAYID HABIB NUH 


Peranannya Tersembunyi 


DI SINGAPURA, nama As Sayid Habib Nuh sudah tidak asing lagi. Beliau berketurunan Rasulullah SAW 
menerusi nasab Zainal Abidin bin Sayidina Hussein r.a. Magamnya yang terletak di atas sebuah bukit 
kecil di Jalan Palmer, sering di-kunjungi pelawat terutama pada hari-hari cuti. 


Pengunjung magam itu bukan saja daripada kalangan orang Islam Singapura dan Malaysia tetapi ramai 
juga dari negara- negara Asia lain. Ini menunjukkan Habib Nuh r.h. lebih masyhur selepas kematiannya 
berbanding semasa hayatnya. 


Sebagai seorang wali Allah, pelbagai cerita pelik dan luar biasa berlaku kepada dirinya, dan cerita-cerita 
itu belum di- tulis dalam bentuk buku atau manakib. Tulisan ini memaparkan sebahagian daripada 
keistimewaan, karamah dan kejadian-kejadian aneh yang berlaku ke atasnya yang menggambarkan 
beliau sebagai orang kerohanian yang mempunyai peranan tersendiri dan tersembunyi. 


Hadiri Sidang Wali-wali 


Orang hanya mengenali Sayid Habib Nuh sebagai wali Allah yang mempunyai pelbagai karamah, tetapi 
tidak ramai yang dapat menyelami peranannya sebagai orang kerohanian yang hampir dirinya dengan 
Allah SWT. Kerana peranan sebagai rijalullah atau rijalulghaib ini amat simbolik dan sukar di fahami 
menerusi bahasa dan pengertian yang zahir, sedangkan tugas mereka juga besar. 


Barangkali tugas yang tersembunyi inilah yang diberikan kepada orang-orang seperti Nabi Khidir a.s. 
pada zaman Nabi Musa a.s., Abu Huzaifah r.a. pada zaman Sayidina Umar Al-Khattab r.a. dan Uwais Al 
Oarni pada zaman Sahabat dan tabi'in. 


Nabi Khidir a.s. umpamanya, seorang yang tinggi kerohanian dan kasyaf sehingga Nabi Musa a.s. 
berguru dengannya dalam bidang kerohanian. Dengan kata lain, dalam soal menyingkap rahsia alam 
ghaib, Nabi Khidir a.s. melebihi Nabi Musa a.s. walaupun magam Nabi Musa lebih tinggi kerana, selain 
terkenal di kalangan Bani Israil, Nabi Musa a.s. seorang rasul bertaraf ulul azmi. Banyak riwayat 
mengatakan Nabi Khaidir a.s. masih hidup dan masih berperanan (di alam kerohanian). 

Abu Huzaifah r.a. pula dikurniai keistimewaan kasyaf: boleh mengenali orang-orang munafig. Malah 
Sayidina Umar Al Khattab r.a. sewaktu menjadi khalifah sentiasa mendapat panduan daripada Abu 
Huzaifah untuk mengenal pasti orang-orang munafig khususnya dalam menentukan seseorang yang 
meninggal dunia itu Mukmin atau munafig. Walhal Sayidina Umar terkenal sebagai Sahabat yang lebih 
kanan dan dijamin masuk Syurga. Jelaslah Allah SWT membuka tirai hijab bagi Abu Huzaifah yang 
melihat perkara-perkara yang orang lain tidak dapat melihatnya. 


Demikian juga Uwais Al Oarni yang "tidak terkenal di bumi tetapi terkenal di langit". Beliau adalah 
seafdhal- afdhal tabi'in. Rasulullah SAW berpesan kepada Sayidina Umar dan Sayidina Ali supaya 
menemui Uwais, dan "mintalah doanya". Sedangkan Sayidina Umar dan Sayidina Ali terkenal dengan 
ketagwaan dan tinggi kerohanian. 


Maka kedua-duanya, Sayidina Umar dan Sayidina Ali dari tahun ke tahun sibuk di musim Haji bertanya 
khabar kepada setiap khafilah yang datang dari Yaman kalau-kalau terdapat seorang bernama Uwais Al 
Oarni seperti sudah digambarkan oleh Rasulullah SAW itu. Akhirnya bertemu juga. 


Uwais Al Oarni rupa-rupanya hanya seorang khadam penngembala kambing bagi kafilah dari Yaman 
yang disertainya. Dia tidak dipedulikan dan disangka seorang yang tidak begitu siuman. Tetapi matanya 
kebiru-biruan, dan kepalanya sentiasa dihanggukkan kerana berzikir. Apabila diminta berdoa untuk 
mereka, Uwais Al Oarni menjawab: "Aku tidak akan mendoakan kamu berdua tetapi aku berdoa untuk 
kesejahteraan semua manusia." Nyatalah doa orang seperti Uwais Al OGurni sangat makbul dan ianya 
diperlukan oleh dunia. 


Berdasarkan ciri-ciri istimewa yang ada pada Nabi Khidir a.s., Abu Huzaifah r.a. dan Uwais Al Oarni r.h. 
maka ciri- ciri yang sama juga ada pada As Sayid Habib Nuh. Ini diakui oleh Syed Omar bin Abd Kadir Al 
Idrus, seorang ulama, cucu Tokku Paloh, sewaktu ditemui beberapa tahun lalu. 


Pada masa hidupnya, Habib Nuh tidak dipedulikan malah dikata gila, tidak gemar bergaul dengan 
manusia. Cuma beliau dikenali sebagai seorang yang sangat menyayangi kanak- kanak kerana kanak- 
kanak tidak berdosa dan dijamin Syurga. 


Dan Habib Nuh tidak meninggalkan apa-apa jasa berbentuk lahir seperti sekolah, kitab-kitab, atau masjid 
yang beliau bangunkan. Tidak ada. Anehnya, setelah meninggal dunia, beliau sangat masyhur. 


Mengenai keistimewaan dan ketinggian kedudukan Habib Nuh, Pak Cik Muhammad Abu Bakar, 102 
tahun, khadam kepada Syeikh Haji Said Al Linggi r.h. menceritakan satu peristiwa yang berlaku ke atas 
gurunya yang ada kaitan dengan As Sayid Habib Nuh: 


Pada satu hari, seperti biasa Syeikh Muhammad Said masuk ke bilik suluk khas selepas sembahyang 
jemaah Asar. Seperti biasa juga, Pak Cik Muhammad menunggu di luar bilik kalau-kalau beliau dipanggil 
masuk oleh gurunya untuk satu-satu hajat. Tetapi pada petang itu beliau tidak dipanggil, dan gurunya 
keluar dari bilik suluk itu apabila hampir masuk waktu Maghrib dan terus sembahyang jemaah Maghrib 
bersama anak-anak muridnya. 


Malam itu Syeikh Said tidak mengajar. Selesai sembahyang sunat, beliau bercakap dengan Pak Cik 
Muhammad secara empat mata. 


"Engkau tahu aku pergi ke mana tadi?" kata Syeikh Said. "Saya tidak tahu," jawab Pak Cik Muhammad 
dengan beradab. 

"Aku pergi bersidang di Bukit Ahauf. Aku dan Habib Nuh sahaja yang mewakili umat sebelah sini. 
Rasulullah SAW juga hadir, dan engkau jangan cerita berita ini kepada sesiapa sebelum aku mati." 


Pak Cik Muhammad Abu Bakar menyimpan amanat ini sehingga beliau memberitahu penulis sewaktu 
ditemui di rumahnya di Seremban pada tahun 1991. Syeikh Said Linggi meninggal dunia pada tahun 
1926. 


Menurut Pak Cik Muhammad, Bukit Ohauf itu duduk di luar daripada Alam Syahadah. Wallahu a'lam. 


"Walaupun persidangan itu dihadiri oleh Rasulullah SAW tetapi ia dipengerusikan oleh seorang lain, tak 
tahulah siapa orang istimewa itu," tambah Pak Cik Muhammad. "Bila ditanya siapa orang yang 
mempengerusikan majlis itu, Syeikh Said tidak memberitahu." 


Syeikh Said memberitahu juga bahawa majlis yang dihadiri oleh beliau dan Habib Nuh ialah persidangan 
wali-wali yang membincangkan, di antara lain, tentang satu wabak yang akan turun, yakni wabak cacar. 
Dan para wali yang bersidang itu mohon bala itu supaya tidak turun. Alhamdulillah, makbul. Tetapi, 
menurut Pak Cik Muhammad, "tempiasnya" masih mengenai orang ramai sehingga ramai yang mati 
terutamanya orang-orang kafir. (Wabak cacar pada masa itu merupakan penyakit yang sangat 
merbahaya dan belum ditemui ubatnya). 


"Saya tiga hari pengsan, dan bahu saya masih berparut diserang wabak cacar itu. Itu pun Syeikh Said 
yang mengubat saya," kata Pak Cik Muhammad sambil menunjuk parut cacar di atas bahunya. 


Cerita ini menggambarkan peranan tersembunyi As Sayid Habib Nuh sebagai 'pencatur dunia' yang 
mana kenyataan ini sukar diterima oleh mereka yang hanya menggunakan akal dalam menilai sesuatu 
kebenaran. 


Pakcik Muhammad Abu Bakar menunjukkan bekas parut di bahunya akibat penyakit cacar. 

Para pelawat berdoa di magam Habib Nuh. 
Menunduk Gabenor Yang Angkuh 


As Sayid Habib Nuh dikurniai Allah berbagai-bagai karamah sebagai tanda kemuliaan pada dirinya. 
Pelbagai cerita mengenai kewalian dan karamah beliau dibawa dari mulut ke mulut sehinggalah kepada 
Sayid Hassan Al Khattib, penjaga magam Habib Nuh r.h. Di antaranya adalah seperti berikut: 


As Sayid Habib Nuh bersikap tidak menghormati orang- orang yang angkuh dengan kekayaan atau 
jawatan duniawi. Begitulah, walaupun orang menghormati atau takut kepada Crawford, Gabenor 
Singapura ketika itu, tetapi Habib Nuh tidak pernah menghormati atau takut kepada wakil penjajah itu. 


Dalam satu peristiwa, Gabenor Crawford marah dan menghina Habib Nuh kerana Habib Nuh tidak 
menghormatinya. Tiba-tiba saja kereta kuda yang dinaiki Gabenor itu terlekat di bumi dan tidak dapat 
bergerak. Gabenor naik marah dan bertanya hal itu kepada pengiringnya. Tetapi pengiring itu bertanya 
kepada tuan Gabenornya, "Tahukah tuan siapakah orang yang tuan marah dan hina itu?" 


Gabenor menjawab, "Itu orang gila." 


"Sebenarnya dia bukan gila tetapi dia orang baik dan ada karamah. Lihat, bila tuan marah pada dia, dia 
sumpah dan sekarang kereta tuan tidak dapat bergerak," jelas pengiringnya. 


Gabenor menjadi takut dan akhirnya meminta maaf kepada Habib Nuh. Setelah Habib Nuh menepuk- 
nepuk kaki kuda itu, barulah kuda itu berjalan pantas seperti biasa. Sejak itu Gabenor sedar betapa As 
Sayid Habib Nuh r.h. mempunyai kelebihan luar biasa. 


Bagaimanapun, pada satu ketika Gabenor Crawford terus bersikap bongkak dan sombong dan 
memerintahkan orang- orangnya menangkap Habib Nuh dan mengurungnya di dalam penjara dengan 
kaki dan tangannya dirantai. Tindakan keras ini diambil kerana As Sayid Habib Nuh tetap enggan 
menghormati wakil penjajah yang beragama kristian itu. Anehnya, para pengawal penjara kemudian 
melihat Habib Nuh berada di luar penjara. Tangan dan kakinya tidak dirantai. 


Walaupun ditangkap semula, dia tetap dapat keluar dan kelihatan seolah-olah tidak ada apa-apa yang 
berlaku padanya. Akhirnya beliau dibebaskan sepenuhnya. 

Dalam satu peristiwa lain, ketika sebuah kapal hendak belayar, muncul Habib Nuh di pelabuhan. Habib 
Nuh menahan barang-barang yang berharga daripada dibawa bersama dalam pelayaran itu. Orang- 
orang yang terlibat tidak senang dengan sikap Habib Nuh tetapi Habib Nuh tetap bertegas: "Tidak boleh 
barang-barang yang berharga itu dibawa." 


Setelah lama berbalah, akhirnya orang ramai terpaksa akur dengan kemahuan Habib Nuh itu dan pemilik 
barang-barang tersebut tidak jadi mengirim barangnya dengan kapal itu. 


Beberapa hari kemudian, penduduk Singapura mendapat berita bahawa kapal yang belayar itu terbakar 
dan tenggelam di tengah lautan. Barulah tuan punya barang-barang tersebut sedar hikmah di sebalik 
larangan Habib Nuh itu. Beliau bersyukur yang tidak terhingga kepada Allah SWT. 


Seorang lelaki yang hendak belayar menemui Habib Nuh meminta beliau mendoakan agar pelayarannya 
itu selamat. Alhamdulillah, lelaki itu selamat dalam pelayaran. Dan anehnya apabila sampai di tempat 
yang dituju dan sebaik saja turun dari kapal, didapatinya Sayid Habib Nuh sedang menunggunya. Orang 
itu terperanjat, bagaimana Sayid Habib Nuh boleh berada di situ dan dengan apa dia datang. 


Dalam satu penstiwa lain, seorang berniat dalam hatinya ketika hendak belayar, sekiranya dia selamat 
pergi dan balik dia akan menghadiahkan kain kepada Habib Nuh. Setelah 10 tahun berlalu, dia pun 
pulang dari pelayaran itu. Habib Nuh pergi menemuinya dan menuntut kain seperti yang diniatkannya 
itu. Orang itu terperanjat kerana dia tidak pernah menyatakan niatnya itu kepada sesiapa dan dia sendiri 
sudah lupa dengan niatnya itu kerana terlalu lama, tetapi Habib Nuh datang mengingatkannya akan niat 
baiknya itu. 


Menurut orang-orang yang hidup sezaman dengan Habib Nuh, mereka pernah bertemu atau berada 
dengannya di beberapa tempat dalam satu masa yang sama. Kejadian seperti ini tidak pelik bagi para 
wali-wali Allah. 


Syed Mohd Rosdi (kiri), yang lebih dikenali sebagai Tok Aki, bersama Abuya Imam Ashaari Muhammad 
At Tamimi dalam satu pertemuan di Singapura pada Mei 1991. TukAki adalah ahli keluarga Habib Nuh 
dan merupakan mur'id Sayidi Syiekh Muhammad bin Abdullah As Suhaimi (pengasas Taregat Aurad 
Muhammadiah) yang masih hidup. 

Magam Habib Nuh r.h. di atas bukit, di Jalan Palmer, Singapura. 


Antara sifat yang menonjol pada diri Sayid Habib Nuh ialah, beliau sangat menyayangi kanak-kanak. 
Sering orang bertemu Habib Nuh dikelilingi oleh kanak-kanak. Ini sesuatu yang ganjil. Kadang-kadang 
beliau singgah di kedai-kedai bersama kumpulan kanak-kanak, dan kanak-kanak itu mengambil seberapa 
banyak makanan yang ada tanpa membayar apa-apa. 


Anehnya, tuan-tuan kedai tidak pula melarang perbuatan itu. Kerana mereka yakin kedai mereka akan 
beroleh berkat jika dikunjungi Habib Nuh bersama kumpulan kanak-kanak itu. Ini terbukti, mana-mana 
kedai orang Islam yang didatangi oleh Habib Nuh bersama kanak-kanak itu, kemudiannya menjadi maju 
dan tidak putus-putus dikunjungi pelanggan. 


Sayid Habib Nuh sayang kepada kanak-kanak kerana mereka adalah alilul Jannah (ahli Syurga). 


Syed Hassan Al Khattib, orang yang banyak mengetahui riwayat hidup Habib Nuh. 


Kelakuan Sayid Habib Nuh itu agak ganjil bagi seorang yang sudah tua. Memang itu merupakan di antara 
keganjilan Habib Nuh, seorang yang mempunyai keistimewaan yang terlindung. 

Wasiat Supaya Dikebumi Atas Bukit 


Sebelum meninggal dunia, As Sayid Habib Nuh r.h. berwasiat supaya jenazahnya dikebumikan di sebuah 
bukit kecil di Jalan Palmer. Wasiat itu agak ganjil. Bukan saja tempat yang dimaksudkannya itu terasing 
daripada kubur orang-orang lain tetapi bukit tersebut juga terlalu hampir dengan laut dan sering 
terdedah kepada pukulan ombak. 


Tidak lama kemudian, iaitu pada 14 Rabiulawal 1283H, As Sayid Habib Nuh kembali ke rahmatullah. 
Urusan pengkebumian terus dijalankan. Memandangkan bukit di Jalan Palmer itu dari masa ke masa 
dihakis oleh air maka keluarga Habib Nuh berbincang semula dan akhirnya memutuskan untuk 
mengkebumikan jenazah beliau di tempat lain. 


Setelah selesai dimandikan, dikapan dan disembahyangkan, orang ramai pun hendak mengangkat 
jenazahnya untuk dibawa ke kubur. Tetapi entah mengapa keranda yang berisi jenazah yang mulia itu 
tidak terangkat. Walaupun dicuba oleh puluhan orang namun tidak juga terangkat. Semua hadirin 
menjadi hairan dan heboh. 


Datang seorang yang berilmu mengingatkan tentang wajibnya menunaikan wasiat. Dia menasihatkan 
ahli keluarga Habib Nuh supaya mengkebumikan saja jenazahnya di tempat yang diwasiatkan itu. 
Tentang apa saja akan berlaku ke atas bukit itu, serah saja kepada Allah SWT. Mungkin melalui 
pandangan kasyafnya, As Sayid Habib Nuh nampak bukit itu akan tetap terpelihara keadaannya sampai 
bila-bila. 


Ahli keluarga dan hadirin akur dengan nasihat tersebut. Selepas itu keranda Habib Nuh dapat diangkat 
dengan mudah untuk dikebumikan di tempatnya sekarang (bukit kecil di Jalan Palmer). 


Diceritakan juga, keranda itu terpaksa dibawa melalui satu lorong kecil yang di kiri kanan dan di atasnya 
penuh dengan pokok buluh Cina. Semasa melalui lorong itu, keranda tersebut merempuh sarang tebuan 
sehingga sarang itu pecah. Tetapi tebuan-tebuan itu tidak sedikit pun mengganggu orang ramai yang 
mengiringi jenazah itu. 


Beberapa tahun selepas jenazah Habib Nuh dikebumikan iaitu pada tahun 1890, seorang hartawan 
bernama Sayid Muhammad bin Ahmad Al Sagof membuat binaan di atas magam Habib Nuh itu. 
Beberapa tahun lalu magam itu dibaik pulih kerana binaan lama sudah hampir roboh. 


Pada tahun 1962, kerajaan Singapura menambak laut di sekitar magam itu sehingga menjadi dataran, 
dan di situ di- dirikan bangunan-bangunan. Keadaan tempat itu sekarang jauh berbeza dengan apa yang 
digambarkan akan berlaku sebelum adanya magam Habib Nuh di situ. Dengan itu magam As Sayid Nuh 
terus terselamat. Beberapa tahun lalu, urusan penjagaan magam ini diambil alih oleh Majlis Ugama 
Islam Singapura. 


Dan seperti biasa magam Habib Nuh itu sering diziarahi oleh orang ramai termasuk orang-orang Arab 
dari Hadralmaut dan negara-negara Arab lain, serta umat Islam di sekitar Asia untuk mendapat 
keberkatan daripada kewaliannya. Juga sebagai memenuhi seruan Rasulullah SAW supaya menziarahi 
kubur agar dapat mengingati mati (zikrul maut). 

2 
TOKKU PALOH 


Ulama Regu Sultan 


TUKKU PALOH atau nama sebenarnya Sayid Abdul Rahman bin Muhammad Al Idrus adalah ulama 
kerohanian yang berkecimpung dalam bidang pentadbiran dan diplomatik di Terengganu. Beliau hidup 
dalam zaman pemerintahan lapan orang sultan silih berganti: paling lama dan paling kuat pe- ngaruh 
beliau ialah semasa pemerintahan Sultan Zainal Abi- din III, Sultan Terengganu ke-11. 


Kerana kewibawaannya, beliau diberi mandat oleh Sultan mentadbir kawasan Paloh dan mengawasi 
kawasan Hulu Terengganu. Beliau juga diterima sebagai penasihat pertama dan utama kepada Sultan 
dalam berbagai persoalan. Beliau tegas dan pintar dalam bidang diplomatik, dan sering diberi peluang 
mewakili Sultan berunding dengan pihak British sehingga pada zaman itu British gagal menjajah 
Terengganu. 


Tukku Paloh terkenal sebagai seorang wali ALLAH yang mempunyai berbagai karamah dan sentiasa 
mendapat bantuan ALLAH SWT khususnya sewaktu mengendalikan urusan rakyat. Tukku Paloh adalah 
khalifah Taregat Nagsyabandiah, dan beliau turut mengamal dan mengembangluaskan 'Syahadat 
Tukku', satu amalan yang disusun oleh ayahnya Tukku Tuan Besar. 


Pencatur Dasar Luar Terengganu 


"Kalau untuk mencampuri urusan pentadbiran kami, saya me-nolak walau atas alasan apa sekalipun," 
kata Tukku Paloh. 


"Tetapi, kalau hendak tanah, silakan. Isilah ke dalam armada tuan sebanyak mana pihak British mahu... 
ambillah tanah." 


Itulah jawapan Tokku Paloh kepada wakil British, semasa berlaku perundingan antara pihak British 
dengan Tokku Paloh yang mewakili kerajaan Negeri Terengganu. Jawapan dalam bentuk sindiran itu, 
yang diluahkan dengan tenang tapi tegas, ternyata menyakitkan hati wakil-wakil British itu. Mereka ba- 
ngun untuk beredar. Tetapi, dengan kuasa ALLAH, punggung mereka tidak semena-mena terlekat di 
kerusi. Apabila mereka mengangkat punggung, kerusi turut terangkat sama buat seketika sebelum jatuh 
ke lantai. Waktu itu Tukku Paloh bersuara secara bersahaja: 

"Sudahlah tuan-tuan hendak ambil tanah Terengganu, kerusi rumah saya pun tuan-tuan hendak ambil." 


Demikianlah gagalnya diplomasi British untuk menjajah Terengganu pada sekitar awal abad ke-20. Taktik 
diplomasi yang berjaya digunakan di beberapa negeri lain, gagal di Terengganu kerana adanya 
gandingan rapat antara ulama dan umarak (pemerintah). Tegasnya, antara Sayid Abdul Rahman Al Idrus 
atau Tukku Paloh, dengan Sultan Zainal Abidin III, Sultan Terengganu ke-11 (memerintah 1881-1918). 


Keturunan Rasulullah 


Dilahirkan pada tahun 1817 (1236 Hijrah) di Kg. Cabang Tiga, Kuala Terengganu, Tukku Paloh adalah 
nasab ke-32 daripada Rasulullah SAW di kalangan keluarga Al Idrus. Nasab sebelah bapanya sampai 
kepada Sayidina Hussein r.a. anak Sayidatina Fatimah Az Zahrah r.ha. binti Rasulullah. 


Ibunya, Hajah Aminah, ialah isteri pertama daripada beberapa orang isteri Sayid Muhammad yang 
terkenal dengan gelaran Tukku Tuan Besar. Semasa pemerintahan Sultan Omar, Tukku Tuan Besar 
menjadi Syeikhul Ulama iaitu ketua seluruh ulama Terengganu, dan dianugerahkan gelaran Paduka Raja 
Indra oleh baginda Sultan. Kedua-dua kedudukan itu menjadikan Tukku Tuan Besar sangat dihormati 
dan berpengaruh di kalangan istana dan rakyat keseluruhannya. 


Sebagai seorang ulama yang bertanggungjawab dan berpengaruh, Tukku Tuan Besar berusaha sehingga 
terlaksana hukum-hukum Islam secara meluas dalam sistem pentadbiran dan kehidupan di bawah 
pemerintahan Sultan Omar (memerintah 1839-1875), hingga Terengganu terus terkenal sebagai negeri 
yang berpegang teguh dengan Islam, di sekitar pertengahan abad ke-18 Masihi. 


Menyedari pentingnya penyebaran ilmu agama dan bimbingan amal, maka Tukku Tuan Besar 
mendirikan masjid di Kampung Cabang Tiga. (Masjid ini kini telah diubahsuai dan meriah dengan ahli 
jemaah). Di sinilah Tukku Tuan Besar yang juga pengarang beberapa buah kitab itu menyebarkan ilmu 
dan tarbiah kepada ramai anak muridnya dan anak-anaknya sendiri termasuk Sayid Abdul Rahman 
(Tukku Paloh). 


Dengan itu nyatalah Tukku Paloh itu bukan saja berketurunan Rasulullah SAW yang mulia malah 
mendapat didikan dan asuhan dalam keluarga yang kuat beragama. Semua adik-beradiknya juga 
mempunyai keahlian dalam hal-ehwal agama dan di antara yang terkenal ialah Sayid Zain (dilantik 
menjadi Menteri Besar pada tahun 1864 oleh Sultan Omar), Sayid Ahmad (bergelar Tuan Ngah Seberang 
Baroh) dan Sayid Mustaffa (seorang ulama yang juga ahli Majlis Mesyuarat Negeri: merupakan salah 
seorang dari empat pembesar yang pernah diwakilkan memegang pemerintahan negeri sewaktu Sultan 
Zainal Abidin HI melawat Siam pada Ogos 1896 selaku tetamu Raja Siam). 


Di kalangan adik-beradiknya, Tukku Palohlah yang paling masyhur dan mempunyai banyak keistimewaan 
yang luar biasa. 


Menurut cucunya Sayid Abdul Aziz, sejak kecilnya lagi sudah ada tanda-tanda pelik yang mengisyaratkan 
Tukku Paloh akan muncul menjadi orang penting masyarakat. Satu ketika semasa Tukku Paloh berada 
bersama ayahnya Tukku Tuan Besar, tiba-tiba saja Tukku Paloh melihat seorang yang berserban dan 
berjubah hijau memanggilnya. Tukku Tuan Besar menahannya seraya berkata, "Engkau jangan pergi 
dekat orang itu, nanti engkau tidak boleh bersama abah lagi." 


Perkataan Tukku Tuan Besar itu tidak begitu pasti apa maksudnya. Tetapi yang nyata, Tukku Tuan Besar 
juga seorang yang kasyaf, dapat melihat kemunculan seorang yang berserban dan berjubah hijau itu. 
Siapa orangnya? Wallahu a'lam. 

Menuntut di Makkah 


Tukku Paloh mendapat didikan awal daripada ayahnya sendiri dan beberapa orang ulama tempatan. 
Kemudian beliau mengikut jejak ayahnya mendalami ilmu dan meluaskan pengalaman di Makkah Al 
Mukarramah. Di sana beliau belajar dengan ulama-ulama Ahli Sunnah Wal Jamaah, dan khatam banyak 
kitab muktabar dalam berbagai bidang ilmu- tauhid, fegah, tasawuf, tafsir, nahu, saraf dan lain-lain. 


Penulis gagal menemui orang yang tahu secara detail liku-liku perjalanan Tukku Paloh menuntut ilmu. 
Bagaimanapun, yang jelasnya Tukku Paloh sangat arif tentang ilmu tasawuf dan ilmu taregat. Malah 
beliau ada mengarang kitab dan risalah mengenai persoalan kerohanian. 


Setelah lebih 10 tahun di Makkah, Tukku Paloh pulang sebagai seorang ulama besar. Beliau seorang 
yang warak dan terkenal sebagai pemimpin kerohanian yang mengembangkan Taregat Nagsyabandiah. 
Beliau adalah khalifah taregat ini. 


Sepulangnya dari Makkah, Tukku Paloh terus mengajar di masjid peninggalan ayahnya di Kampung 
Cabang Tiga, Kuala Terengganu. Ini merupakan langkah awal beliau berkhidmat kepada orang ramai, 
sebelum melangkah kepada kegiatan yang lebih mencabar, bukan saja dalam bidang pengajaran ilmu 
tetapi juga dalam bidang pentadbiran, pemerintahan dan jihadnya menentang mungkar dan penjajah 
British. 


Regu Sultan Zainal Abidin III 


Seperti juga ayahnya, Tukku Paloh seorang yang sangat berpengaruh di kalangan istana dan menjadi 
tempat rujuk sultan. Malah perlantikan sultan itu sendiri mempunyai kaitan rapat dengan pengaruh 
Tukku Paloh di kalangan istana, yang diwarisi daripada ayahnya Sayid Muhammad bin Zainal Abidin, 
yang terkenal dengan panggilan Tukku Tuan Besar, juga merupakan tokoh agama yang amat terkenal 
dan pengarang kepada lebih kurang 16 buah buku agama dan nazam. 


Hubungan Tukku Paloh dengan sultan ini boleh disamakan dengan hubungan antara Sultan Zainal Abidin 
| (memerintah 1725-1734) dengan seorang lagi ulama besar Terengganu, Syeikh Abdul Malik bin 
Abdullah. Ulama yang terkenal dengan gelaran Tuk Pulau Manis ini juga dikenali sebagai wali ALLAH, dan 
banyak mengarang kitab. Sebagai Syeikhul Ulama dan mufti, Tuk Pulau Manis amat berpengaruh di 
kalangan istana dan dikatakan bertanggungjawab atas pertabalan Sultan Zainal Abidin | yang kemudian 
menjadi menantu beliau. 


Menyedari peri pentingnya pemerintahan raja yang adil yang berlunaskan hukum-hukum ALLAH SWT, 
Tukku Paloh bersama Sayid Abdullah (Menteri Besar ketika itu) mengetuai sokongan terhadap 
perlantikan Tengku Zainal Abidin sebagai Sultan Terengganu menggantikan Sultan Ahmad Shah II 
(memerintah 1876-1881). 


Sokongan dua orang yang berpengaruh ini sungguh berkesan sehingga Sultan Zainal Abidin kekal sebagai 
raja yang berjaya menegakkan pemerintahan yang kukuh dan bermaruah walaupun usianya ketika mula 
memegang tampuk pemerintahan negeri baru 16 tahun. Kejayaan baginda itu adalah berkat 
mendampingi serta menerima keputusan ulama. Baginda memerintah selama kira-kira 36 tahun 11 
bulan hingga ke akhir hayatnya pada tahun 1918. 


Ketika Sultan Zainal Abidin Ill mula naik takhta, Tukku Paloh belum menjawat apa-apa jawatan penting 
secara rasmi. Tetapi sebagai seorang tokoh agama, beliau sudah berpengaruh di kalangan istana. 

Kemudian beliau menjadi Syeikhul Ulama (ketua ulama) Terengganu dan dilantik sebagai ahli Majlis 
Mesyuarat Negeri dalam kerajaan Sultan Zainal Abidin. Dengan kedudukan itu Tukku Paloh 
bertanggungjawab membantu kerajaan mentadbir negeri dan rakyat. 


Bagaimanapun, ulama dan ahli taregat yang arif perjalanan rohani ini lebih banyak berhubung secara 
peribadi dalam berbagai-bagai hal dengan Sultan Zainal Abidin. Keistimewaan ini menjadikan Tukku 
Paloh sebagai penasihat Sultan dan orang yang bertanggungjawab di belakang keputusan-keputusan 
yang dibuat oleh Sultan dalam pelbagai perkara terutamanya mengenai dasar luar negeri. 


Ini terbukti dengan keputusan berani Tukku Paloh memberi perlindungan kepada pahlawan-pahlawan 
Pahang sekitar tahun 1894 dan keengganannya bekerjasama dengan pihak British. Pendirian beliau ini 
mempengaruhi sikap Sultan Zainal Abidin (kebetulan menantu kepada Sultan Ahmad Pahang) untuk 
terus menerus menentang pertapakan British di Terengganu. 


Penglibatan Tukku Paloh dalam perjuangan menentang campurtangan British di Pahang berlaku apabila 
pahlawan-pahlawan Pahang yang memberontak terpaksa berundur akibat tekanan hebat daripada pihak 
berkuasa. Mereka yang dipimpin oleh Datuk Bahaman, Tuk Gajah dan anaknya Mat Kilau berada dalam 
keadaan serba salah dan hampir-hampir putus asa. 


Akhirnya pada bulan Mei 1894, mereka membuat keputusan menghubungi Tukku Paloh. Ternyata 
hubungan ini memberi nafas dan tenaga baru kepada perjuangan mereka kerana Tukku Paloh bukan 
saja bersimpati malah bersedia membantu pahlawan-pahlawan itu menentang pencerobohan British di 
Pahang. Selama berada di Paloh, pahlawan-pahlawan yang terkenal hebat itu menggunakan sepenuh 
kesempatan menuntut ilmu agama dan mendalami perjalanan rohani sebagai bekalan dalam perjuangan 
yang amat sukar itu. Mereka berguru dengan Tukku Paloh. 


Kemudian baru Tukku Paloh menyeru pahlawan-pahlawan itu supaya melancarkan perang jihad. Sebagai 
bekalan rohani, beliau memberi memberi mereka wirid-wirid dan jampi-jampi tertentu dan 
menghadiahkan mereka pedang yang bertulis ayat- ayat Al Auran pada matanya. Dan dengan sokongan 
dan pengaruh Tukku Paloh, pasukan pahlawan itu semakin besar dan mendapat sokongan sultan dan 
rakyat Terengganu untuk melancarkan serangan tahap kedua berdasarkan kecintaan kepada agama dan 
tanahair dengan semboyan 'perang jihad'. Semangat perang jihad begitu ketara sekali di kalangan para 
pejuang itu. 

Magam Tokku Paloh di Paloh, Kuala Terengganu 


| 
| 


Almarhum Sultan Zainal Abidin ibni Almarhum Sultan Ahmad Shah, regu Tokku Paloh dalam mentadbir 
Negeri Terengganu. ( Naik takhta pada 27 Muharram 1299 dan mangkat pada 21 Safar 1337). Foto ihsan 
Istana Maziah, Kuala Terengganu. 


Sayid Omar bin Sayid Abdul Kadir Al Idrus, salah seorang cucu Tukku Paloh, ulama terkenal di 
Terengganu. 

Sayid Mukhsin Sayid Abdullah, juga cucu Tukku Paloh 


Ketika inilah, Hugh Clifford, Residen British di Pahang, menyedari bahayanya pahlawan-pahlawan itu 
berada di negeri jiran kerana mendapat sokongan Tukku Paloh untuk melancarkan serangan baru 
dengan kekuatan agama. Demi menjaga kepentingan British di Pahang, pada bulan April 1895 Clifford 
mengetuai satu angkatan seramai 250 orang untuk melumpuhkan kekuatan pihak yang disifatkannya 
sebagai pemberontak-pemberontak. 


Sesampai di Terengganu, Clifford mengadap Sultan Zainal Abidin untuk mendapat kerjasama baginda. 
Sultan Zainal Abidin dengan senang hati mengeluarkan surat kuasa (waran) kepada Clifford untuk 
menangkap sesiapa saja daripada kalangan rakyat baginda yang bersubahat dengan pemberontak- 
pemberontak. Tetapi surat itu tidak memberi kuasa untuk menyiasat kerabat diraja, keluarga Sayid serta 
pembesar-pembesar baginda. 


Baginda juga mengeluarkan satu surat sulit kepada orang-orang Besut supaya membantu pahlawan- 
pahlawan Pahang yang bersembunyi di daerah itu. Taktik diplomasi yang bijak itu menyelamatkan 
semua pejuang Pahang dan mengecewakan usaha ketua penjajah Pahang bernama Clifford itu. 


Clifford sentiasa curiga terhadap Tukku Paloh kerana dalam beberapa perundingan yang diadakan 
dengannya, pemim-pin British itu percaya Tukku Paloh tidak berkata yang sebenarnya mengenai 
pemberontak-pemberontak. 


Kadangkala wakil-wakil British itu dipersendakan oleh Tukku Paloh. Menurut cerita Syed Omar Abdul 
Kadir Al Idrus (cucu Tukku Paloh) kepada penulis, dalam satu pertemuan antara Tukku Paloh dan Clifford 
terjadi antara lain dialog seperti berikut: 


Clifford: Saya datang mahu mendapat kerjasama Tukku untuk menangkap pemberontak- 
pemberontak dari Pahang yang berada dalam negeri Terengganu. 


Tukku Paloh: Siapa yang dimaksudkan? Kerana kami orang Islam tidak boleh menyimpan 
pemberontak dan penjahat-penjahat. Kalau ada penjahat tentu kami sudah tangkap dan 
mengenakan hukuman berdasarkan hukum Islam. 

Clifford: Itu, Datuk Bahaman, Tuk Gajah, Mat Kilau dan pengikut-pengikut mereka melakukan 
banyak kacau dalam negeri Pahang. Sekarang mereka lari ke negeri ini. 


Tukku Paloh: Orang-orang itu semua baik-baik, bukan pengacau, bukan pemberontak kerana 
mereka menuntut pembebasan daripada campurtangan kuasa luar dalam negeri mereka, dan 
sebagai orang-orang Islam mereka mesti menuntut hak itu. 


Sebagai satu helah, Tukku Paloh membenarkan juga angkatan Clifford itu menyiasat di Paloh sama ada 
benar pahlawan-pahlawan Pahang itu bersembunyi di sana (ketika itu semua mereka sudah 
bersembunyi di tempat-tempat selamat). 


Clifford masih tidak berpuas hati kerana pasukannya gagal menemui 'pemberontak-pemberontak' itu. 
Dia percaya mereka ada bersembunyi di kawasan rumah Tukku Paloh. Ini berdasarkan beberapa bukti 
yang dia sendiri perolehi semasa siasatan dibuat. Tetapi dia dan pasukannya tidak berdaya ber-buat apa- 
apa walaupun berkali-kali berunding dengan Tukku Paloh. Sebab itu bagi Clifford, penghalang besar 
kepada usahanya untuk menangkap pahlawan-pahlawan Pahang itu ialah Tukku Paloh sendiri. 


Malah usaha terakhir Clifford meminta jasa baik Sultan supaya memaksa Tukku Paloh menyerahkan 
mereka itu juga gagal. Ini membuatkan dia sedar pengaruh Tukku Paloh begitu besar sekali di istana. 
Akhirnya Clifford mengambil keputusan meninggalkan Terengganu pada 17 Jun 1895. 


Menentang Pertapakan British di Terengganu 


Percubaan British untuk menjajah Terengganu bermula sejak awal abad ke-20. Gabenor Negeri-negeri 
Selat, Frank Swettenham, tanpa terlebih dahulu berunding, datang ke Terengganu pada tahun 1902 dan 
mengadap Sultan untuk mendapat persetujuan sultan mengenai satu rangka perjanjian yang disediakan 
di London antara kerajaan British dan Siam. Tetapi perjanjian yang kononnya memberi pengiktirafan 
yang lebih jelas terhadap naungan kerajaan Siam ke atas Terengganu itu secara rasmi ditolak oleh 
kerajaan Terengganu. 


Sultan Zainal Abidin dan penasihat-penasihat baginda menyedari kesan daripada perjanjian itu dan 
nampak perancangan jauh kerajaan British yang beria-ia benar mempelopori perjanjian itu supaya 
ditandatangani. Sedangkan kerajaan Siam sentiasa menghormati pemerintahan Terengganu yang 
berdaulat. 


Perkiraan itu ternyata berlaku pada 10 Mac 1909 bertempat di Bangkok di mana kerajaan British secara 
senyap menandatangani satu perjanjian baru dengan kerajaan Siam. Entah ganjaran apa yang diperolehi 
oleh kerajaan Siam, melalui perjanjian itu kerajaan Siam memindahkan (menyerahkan) segala hak 
naungan, perlindungan, pentadbiran, kawalan dan apa saja yang dipunyainya ke atas negeri-negeri 
Kelantan, Perlis, Kedah dan Terengganu serta pulau-pulau berhampiran. 


Dengan perjanjian baru itu bermakna Terengganu bulat-bulat duduk di bawah kekuasaan British seperti 
terkandung dalam butir-butir peijanjian pertama tajaan British yang kononnya untuk menjelaskan 
pengiktirafan terhadap naungan Siam itu. 


Sekali lagi kerajaan Terengganu tidak mengiktiraf dan menentang perjanjian berniat jahat itu. Malah 
pihak istana dan pembesar-pembesar negeri sangat marah dengan taktik halus British. Tukku Paloh, 
yang sangat berpengaruh terhadap dasar luar Terengganu, memberi pandangannya mengenai cita-cita 
British yang berkehendakkan Terengganu dengan pertolong- an Siam itu, dengan katanya antara lain: 

"Dimaklumkan bahawa perkara ehwal treaty (perjanjian) yang dikehendaki oleh Inggeris dengan 
kebenaran Siam itu sangat besarlah pada paham paduka ayahanda (maksudnya beliau) 
wagiahnya dan sangatlah pada fuad (hati) Serf Paduka anakanda Sultan Zainal Abidin akan 
akllahu al dafihi (telah menolong akan engkau oleh ALLAH SWT atas penolakannya) kerana 
sudah bersatu kira antara Siam dan Inggeris tetapi insya-ALLAH tiada sekali-kali ALLAH SWT 
tasalitkan (beri kekuasaan-Nya) kuffar (orang kafir) atas Muslimin melainkan sebab tadyik 
(menghilangkan) mereka itu akan huguk (hak) syariat dan tiada bersungguh-sungguh mereka itu 
berpegang atas syariat yang mutahharah (undang-undang suci Islam) dan pemasukan ke dalam 
agama Islam akan barang yang dibenci oleh Rasulullah SAW. Maka wajiblah pada sekarang ini 
Seri Paduka Anakanda (Sultan) berkuat pada menzahirkan agama dan membatalkan segala 
mungkarat (kejahatan), jangan sekali tidak hirau..." 


Walaupun usaha itu gagal, British terus menjalankan diplomasinya dalam berbagai bentuk rundingan. 
Antara pegawai yang mewakili British ialah W.L. Conlay. Dalam beberapa kali rundingan yang diadakan 
dengan pihak istana (tidak kurang dua kali), Sultan Zainal Abidin mengarahkan pihak British supaya 
berunding secara langsung dengan Tukku Paloh. 


Sultan berkata kepada wakil British, "Terengganu ini ada tuannya, sila berunding dengan tuannya (yang 
dimaksudkan ialah Tukku Paloh)." 


Berunding Dengan British 


Rundingan pertama yang dijadualkan berlangsung di atas armada British terpaksa dibatalkan oleh British 
kerana dikatakan kapal armada itu beberapa kali senget apabila Tukku Paloh menyengetkan serbannya. 
Ini menakutkan wakil-wakil British yang menganggap kejadian itu satu magic (sihir atau silap mata) 
sedangkan yang sebenarnya adalah karamah kurniaan ALLAH kepada Tukku Paloh. 


Ekoran itu, rundingan diadakan juga pada waktu lain dan kali ini di rumah Tukku Paloh. Untuk itu, Tukku 
Paloh meminjam beberapa buah kerusi bagi meraikan orang putih yang tidak pandai duduk bersila itu. 
Dengan duduk di atas kerusi, rundingan berjalan dengan panjang lebar dan antara lain wakil British 
memaklumkan bahawa pihaknya ingin mendapatkan tanah Terengganu dengan alasan membantu 
membangunkan dan memajukan negeri Terengganu. 


Pak Cha (berkopiah putih) satu-satunya murid Tukku Paloh ditemui,berumur lebih 90 tahun, 
menceritakan tentang gurunya. 

Balai Persidangan. Sekurang-kurangnya dua kali Nabi Khidir a.s. hadir sembahyang jemaah Subuh di sini. 
Balai ini tidak mengalami apa-apa ubahsuai. 


Haji Hussein Haji Mat menceritakan pengalamannya sewaktu diadili oleh mahkamah kerana 
mengembangkan Syahadat Tukku Paloh. Beliau dituduh menambah pada dua Kalimah Syahadah. 


Dengan kata lain, dalam rundingan itu seolah-olahnya British hendak membantu memajukan 
Terengganu. Negeri Terengganu ketika itu berpenduduk sekitar 10,000 orang, kebanyakannya bekerja 
sebagai nelayan, tukang dan petani. Mereka diakui oleh Clifford sebagai "orang Melayu yang paling 
pandai dan paling rajin di Semenanjung Tanah Melayu". 


Tukku Paloh mempunyai pandangan yang jauh dan dapat membaca niat jahat wakil British yang mahu 
menguasai negeri Terengganu dan seterusnya menjajah. Lalu dengan selamba Tukku menjawab segala 
kehendak wakil British itu dengan penuh sindiran tanpa sedikit pun terpengaruh dengan 'gula-gula' yang 
diumpan oleh orang-orang putih itu. Dalam pertemuan inilah berlakunya kerusi yang diduduki oleh 
wakil-wakil British itu melekat seketika di punggung mereka seperti telah diceritakan pada awal tulisan 
ini. 


Wakil-wakil British itu pulang dari rumah Tukku Paloh dengan hati yang berang bercampur takut akan 
kelebihan yang ada pada Tukku Paloh. Mereka gagal sama sekali untuk menguasai Terengganu menerusi 
diplomasi. 


Tidak berapa lama selepas itu, beberapa buah armada British datang lagi ke persisiran pantai Kuala 
Terengganu. Tanpa memberi sebarang amaran, armada itu melepaskan tembakan meriam dan 
senapang ke arah pantai dan mengarah ke udara. Serangan yang bertujuan menggertak itu telah mem- 
bunuh seekor kambing di Padang Hiliran. 


Orang ramai menjadi gempar dan cemas, dan sekali lagi Sultan Zainal Abidin menyerahkan urusan ini 
kepada Tukku Paloh. Lalu dengan tenang dan yakin Tukku Paloh bersama orang-orang kanannya 
termasuk Haji Abdul Rahman Limbong, Syeikh Ibrahim dan Tuk Kelam dan pengikut-pengikutnya yang 
lain meronda sepanjang pantai. Operasi rondaan itu berjalan siang dan malam. 


Dikatakan ekoran dari itu, British tidak lagi membuat kacau, dan semua armadanya berundur. Mengikut 
laporan, angkatan perang British itu nampak 'beribu-ribu' pahlawan Terengganu lengkap dengan senjata 
bersiap sedia untuk melancarkan serangan balas. Sebab itulah mereka cabut lari. 


Demikian kehebatan perjuangan Tukku Paloh yang mempunyai karamah menentang British berhabis- 
habisan. Beliau berpegang kepada firman Allah SWT bermaksud: 


"Sesungguhnya bumi ini akan diwarisi oleh hamba-hamba-Ku yang soleh." (Al Anbia: 105) 


Beliau juga berpegang kepada falsafah: Perjuangan tidak kenal hidup atau mati. Dengan benteng iman 
dan tagwa yang kukuh pada diri Tukku Paloh itu, pihak British gagal menjajah Terengganu sehinggalah 
beliau kembali ke rahmatullah pada tahun 1917, dan diikuti dengan kemangkatan Sultan Zainal Abidin III 
pada tahun berikutnya. Perginya ulama dan umara yang berganding bahu dalam pemerintahan... 


Memerintah Paloh Dengan Hukum Islam 


Dalam kesibukannya membantu pihak istana memerintah negeri Terengganu, Tukku Paloh diamanah 
pula mentadbir kawasan Paloh oleh Sultan Zainal Abidin. Dan dalam masa yang sama beliau diminta 
menjadi ri'ayah (pengawas) daerah Hulu Terengganu termasuk Kuala Berang hingga ke Kampung Cabang 
Tiga yang jaraknya dari hujung ke hujung kira-kira 50km. Ada juga maklumat yang mengatakan pihak 
istana meminta Tukku Paloh mengawasi kawasan Kuala Nerus. 

Di Paloh, beliau mempunyai kuasa penuh sehingga kerana itu mendapat gelaran istimewa 'Tukku Paloh'. 
Beliau menyusun struktur pentadbiran yang sesuai dengan keperluan semasa bagi memimpin pengikut 
dan rakyatnya kepada satu cita-cita murni - Islam. Untuk itu, beliau menggunakan kaedah tarbiah, ta'lim 
serta bimbingan rohani dan kuatkuasa undang-undang yang melibatkan pembantu-pembantunya yang 
amanah. 


Penulis bersama Sayid Mukhsin di depan rumah peninggalan Tukku Paloh di mana berlangsungnya 
perundingan dengan pihak British. 


Istana kecil. Di sinilah Tukku Paloh dan Sultan Zainal Abidin sering bertemu dan berbincang. 


Biasanya urusan-urusan kemasyarakatan dibincangkan secara syura di kalangan orang kanan dan 
pengikut setianya. Perbincangan atau mesyuarat itu selalunya diadakan di balai yang didirikan oleh 
Tukku Paloh bersebelahan rumahnya. Ba-lai ini juga dijadikan tempat beliau mendirikan sembahyang 
jemaah lima waktu bersama orang ramai. 


Dalam hal kedudukan raja yang memerintah, Perlembagaan Terengganu 1911, antara lain menyebut: 

".. Tetapi disyaratkan yang dipilih dan dijadikan raja itu seorang lelaki yang cukup umurnya dan 
sempurna akal, beragama Islam, berbangsa Melayu Terengganu dan daripda darah daging yang 
merdeka lagi diakui dengan sah dan halal serta baik pengetahuan- nya, boleh membaca dan 
menyurat (menulis) bahasanya dan mem- punyai tabiat perangai yang baik dan tingkah laku 
yang terpuji." 


Dan raja akan hilang kelayakan menjadi raja sebagaimana tersebut pada fasal ketiga perlembagaan itu 
yang berbunyi: 


".. Jika ada kecacatan yang besar yang menyalahi sifat raja seperti gila, buta, bisu atau ada sifat 
kekejian yang tiada dibenarkan oleh syarak (hukum Allah) menjadi raja." 


Perlembagaan ini digubal pada masa pemerintahan Sultan Zainal Abidin III di bawah nasihat utamanya 
Tukku Paloh ia- itu pada tahun 1911. lanya bertepatan dengan kehendak Islam di mana tiada siapa yang 
boleh mengatasi undang-undang ALLAH SWT. 


Sembahyang Berimamkan Nabi Khidir a.s. 


"Tukku mengajar di surau ini juga," cerita Sayid Abdul Aziz, sambil menunjuk balai serbaguna yang 
dibangunkan oleh Tukku Paloh itu. 


Menurutnya, semasa hayat Tukku Paloh, sekurang-kurangnya dua kali Nabi Khidir a.s. datang berjemaah 
Subuh di balai tersebut. Peristiwa pertama berlaku semasa Tukku Pa- loh tidak sembahyang berjemaah 
bersama dengan murid- muridnya. Para ahli jemaah mendapati ada orang asing yang berserban jubah 
menjadi imam pada pagi itu. Selesai sembahyang, orang yang tidak dikenali itu duduk bersandar di tiang 
hujung di sebelah kanan balai itu sambil berwirid sebelum beliau pergi menghilangkan diri. 


Tukku Paloh tahu hal ini, lalu berkata kepada murid-muridnya, "Kamu tahu siapa yang jadi imam tadi?" 


Masing-masing diam dan Tukku Paloh terus berkata, "Beruntunglah kamu, yang menjadi imam itu tadi 
ialah Nabi Khidir a.s. Dapat pahala besarlah kamu." 


Kali kedua, Nabi Khidir a.s. datang berjemaah Subuh di balai itu ketika Tukku Paloh menjadi imam. 


Selain balai itu, Tukku Paloh mendirikan sebuah masjid kira-kira 10 rantai dari rumahnya sebagai tempat 
mendirikan sembahyang Jumaat dan sembahyang lima waktu. Masjid itu juga menjadi tempat murid- 
muridnya belajar ilmu dan mengadakan perhimpunan besar bagi merayakan satu-satu majlis yang 
berkaitan agama. 


Di dua pusat inilah (balai dan masjid) Tukku Paloh memimpin dan membimbing orang ramai dengan 
ilmu, amal dan tarbiah rohani. Beliau mengajar ilmu-ilmu tauhid, fegah, tasawuf, tafsir, Hadis dan juga 
nahu saraf. 


Beliau sangat menekankan ilmu dan amalan tasawuf di kalangan pengikut-pengikutnya. Malah Tukku 
Paloh mengarang kitab Maarijulah fan (tangga orang-orang yang sangat dahaga untuk naik kepada 
hakikat-hakikat pengenalan). Kitab ini membicarakan persoalan hati bagi mereka yang bermujahadah 
sehingga menjadi seorang yang bertakarrub ilallah. 


Di antara anak murid dan pengikut Tukku Paloh yang terkenal ialah Haji Abdul Rahman Limbong, Haji 
Mat Shafie Losong, Tuk Kelam, Tuk Janggut, Datuk Baha-man, Mat Kilau, Haji Wan Embong Paloh, Haji 
Abdullah Chik Fatani, Tuk Gajah, dan Sultan Zainal Abidin III sendiri. 

Baginda sultan sering berulang-alik dari istananya ke Paloh untuk belajar ilmu dan berbincang mengenai 
berbagai perkara dengan Tukku Paloh. Baginda mempunyai minat dan kebolehan yang luar biasa dalam 
bidang ilmu pengetahuan. Selain Tukku Paloh, guru-guru baginda yang lain termasuklah Hj. Wan 
Abdullah Mohd Amin (Tuk Syeikh Duyung), Hj. Wan Mohd bin Abdullah, Hj. Wan Abdul Latif bin Abdullah 
Losong dan lain-lain. Baginda juga boleh berbahasa Arab hasil tunjuk ajar seorang guru khas, Habib 
Umar. 


Berkat dari kesungguhan menuntut ilmu dan sikap memuliakan ulama, Sultan Zainal Abidin III diakui 
oleh rakyat sebagai raja yang alim dan kuat berpegang kepada ajaran Islam. Hingga dikatakan, semasa 
pemerintahan baginda, susah untuk dicari seorang yang sudah sampai umur yang belum khatam Al 
Ouran di Terengganu. 


Selain itu, Tukku Paloh juga menjadi guru kepada anak-anaknya sendiri seperti Sayid Abu Bakar (Tukku 
Tuan Embong), Sayid Akil (Engku Sri Wijaya) dan Sayid Sagof (Engku Kelana). Kesemua mereka diakui 
sebagai ulama. 


Dari hari ke hari, anak-anak murid dan pengikut Tukku Paloh semakin ramai. Mereka datang dari merata 
tempat. Paling ramai ialah orang-orang Pahang yang kebanyakan mereka adalah pahlawan-pahlawan 
yang menentang British. Di Paloh, mereka dilindungi di bawah pentadbiran yang adil, makmur, tegas 
berdasarkan hukum ALLAH SWT dan tidak bertolak-ansur dengan pihak British. 


Untuk memastikan kawasan Paloh terhindar daripada segala perbuatan maksiat dan pelanggaran 
undang-undang serta untuk meniaga daripada pencerobohan luar maka Tukku Paloh menubuhkan 
pasukan penguatkuasa yang terkenal dengan nama Budak Raja. Pasukan ini bertanggungjawab menjaga 
keamanan sepertimana peranan polis pada hari ini. 


Dalam pada itu Tukku suka keluar malam-malam untuk memastikan keselamatan dan kebajikan orang 
ramai terjamin. 


"Pada masa tertentu, Tukku keluar malam berselubung kepala dengan kain, meninjau-ninjau tentang 
kehidupan orang ramai. Jika ada perkara-perkara tak elok, besok Tukku suruh budak raja pergi tangkap," 
cerita Sayid Abdul Aziz. 


Sikap ini memperlihatkan betapa bertanggungjawabnya Tukku Paloh terhadap keselamatan dan 
kebajikan anak-anak buahnya seperti berlaku pada khalifah Umar Al Khattab r.a. 


Bagaimanapun, kata Sayid Abdul Aziz, kawasan Paloh sentiasa terpelihara daripada gangguan penjahat 
luar dan dalam. "Musuh dan penjahat tidak dapat masuk ke Paloh dan kalau ada barang curi yang 
hendak dibawa keluar pun tak boleh." Sayid Abdul Aziz tidak menolak kemungkinan adanya 'pagar 
kerohanian' yang dibuat oleh Tukku Paloh selain daripada kawalan Budak Raja umpamanya, dan pagar 
lahir. 


Mahkamah Keadilan Sendiri 


Tukku Paloh mempunyai mahkamah keadilan sendiri di Paloh. Beliau mendapat mandat daripada sultan 
untuk menyelesaikan persoalan-persoalan besar dan mengadili penjahat-penjahat di kawasan 
pentadbirannya. Mana-mana keputusan yang dibuatnya dikira muktamad tanpa perlu merujuk kepada 
sultan. Dan dalam soal ini beliau ada mengeluarkan surat kuasa terhadap pembawa ajaran sesat. 

Dengan itu tidak hairanlah nama Tukku Paloh semakin masyhur sebagai seorang ulama yang berwibawa 
dalam pemerintahan. Beliau berjaya membangunkan Paloh menjadi kawasan yang aman damai dan 
mempunyai kekuatan yang di- geruni musuh. 


Selain itu, Tukku Paloh juga dilantik sebagai Syeikhul Ulama, jawatan tertinggi dalam urusan agama. 
Jawatan ini pernah disandang oleh ayahnya Tukku Tuan Besar. 


Tukku Paloh adalah juga ahli Majlis Mesyuarat Negeri. Bagaimanapun, Tukku Paloh lebih banyak 
membuat perhubungan peribadi dengan Sultan Zainal Abidin III daripada perhubungan secara rasmi. 


Eratnya hubungan Tukku Paloh dengan Sultan amat nyata di mana salah seorang isterinya, Tengku 
Mandak, ialah kekanda kepada Sultan Zainal Abidin. Baginda Sultan pula telah menyerahkan anaknya 
Tengku Sulaiman kepada Tukku Paloh untuk dijadikan anak angkat dan dididik dengan didikan agama. 
Tengku Sulaiman ini kemudiannya menjadi Sultan Terengganu yang ke-13, memerintah antara 1920- 
1942. 


Perigi Peninggalan Tukku Paloh 

Bekas binaan rumah wap peninggalan Tokku Paloh 


Demikianlah, setelah begitu lama menyumbang bakti kepada rakyat dan kerajaan maka Tukku Paloh 
jatuh uzur dan kembali ke rahmatullah menemui kekasihnya ALLAH SWT pada 1 Zulhijjah 1336 Hijrah 
(1917) dalam usia 100 tahun. Setahun kemudian Sultan Zainal Abidin Ill pula mangkat iaitu pada 1 
November 1918. 


Jenazah Tukku Paloh dimagamkan di satu kawasan tinggi di Paloh. Beliau meninggalkan lebih 23 orang 
anak daripada lapan orang isteri. Semasa hayatnya Tukku Paloh sentiasa saja beristeri empat orang 
secara poligami, dan isterinya seramai 13 orang kesemuanya. 


Amalan Taregat dan Syahadat Tukku 


Selaku pembawa amalan Taregat Nagsyabandiah, Tukku Paloh terkenal sebagai seorang yang kuat 
mengamalkan zikir- zikir yang disusun oleb Syeikh Bahauddin, Syeikhul Taregat Nagsyabandiah yang 
susur galurnya sampai kepada Sayidina Abu Bakar As Siddig (magam Syeikh Bahauddin terdapat di 
Uzbekistan). Begitu pula dengan amalan ibadah yang asas seperti sembahyang, puasa dan membaca Al 
Ouran dan lain- lain amalan sunat. Dengan kata lain Tukku Paloh sangat warak dan berhalus dalam 
beribadah. 


Selain mengamalkan zikir Taregat Nagsyabandiah secara istigamah, Tukku Paloh juga mengamalkan dan 
mengembangkan amalan yang disusun oleh ayahnya Tukku Tuan Besar iaitu 'Syahadat Tukku'. Amalan 
ini terus popular dan hingga kini masih diamalkan di banyak tempat di Terengganu secara jemaah dan 
bersendirian. 


Syahadat Tukku yang diamalkan dengan suara zihar (nyaring) itu ialah: 

Ertinya aku ketahui dan aku iktigad dengan hatiku dan aku nyatakan bagi yang lain daripadaku akan 
bahawa sesungguhnya tiada Tuhan yang disembah dengan sebenarnya melainkan ALLAH jua yang kaya 
la daripada tiap-tiap yang lain daripada-Nya dan berkehendak oleh tiap-tiap yang lain itu kepada-Nya. 
Lagi yang bersifat la dengan tiap-tiap sifat kesempurnaan yang maha suci la daripada segala 
kekurangan dan daripada barang yang terlintas Ia di dalam segala hati daripada barang yang tiada 
patut la bagi-Nya lagi tiada beristeri dan tiada anak dan tiada yang memperanakkan bagi-Nya. Dan 
tiada menyamai la pada zat-Nya dan sifat-Nya dan af'al-Nya akan seseorang maka Ialah Tuhan yang 
menjadi Ia akan segala makhluk yang 'ulvi-Nya dan syufli-Nya lagi ketunggalan Ia pada mengadakan 
dan mentiadakan dengan kekerasan takluk gudrat dan iradat-Nya maka terserahlah segala kainat ini 
semuanya pada bawah perintah-Nya dan tiadalah jenis 'itirat bagi seorang jua pun akan kehendak-Nya. 


Dan aku ketahui dan aku iktigad dengan hatiku dan aku nyata-kan bagi yang lain daripadaku akan 
bahawa sungguhnya penghulu kita Nabi Muhammad anak Abdullah itu hamba Allah dan pesuruh- Nya 
kepada sekalian makhluk lagi sangat benar ia pada tiap-tiap barang yang ia khabarkan dengan dia 
daripada Tuhannya. Maka wajiblah atas tiap-tiap makhluk itu benar akan dia dan mengikut akan dia 
dan haram atas mereka itu mendusta akan dia atau menyalahi akan dia maka barang siapa yang 
mendusta ia akan dia maka orang itu zalim ia lagi kafir ia, dan barang siapa yang menyalahi ia akan dia 
maka orang itu derhaka ia lagi binasa ia. Mudah-mudahan memberi taufig akan kita oleh Allah bagi 
sempurna mengikut akan dia dan mengurnia ia bagi kita akan sempurna berpegang dengan jalannya 
dan menjadi ia akan kita akan setengah daripada orang yang menghidup ia akan segala hukum syariat- 
Nya dan memati Ia akan kita atas keagamaan-Nya dan menghimpun Ia akan kita serta 
perhimpunannya. Demikian lagi segala yang memperanak akan kita dan ahli kita dan segala saudara 
kita dan yang kasih Ia akan kita dan segala sahabat kita daripada segala orang yang Muslimin. Amin. 


Syahadat Tukku ini diwariskan kepada murid-muridnya. Pengikut kanan beliau Haji Abdul Rahman 
Limbong mengembangkan amalan ini kepada murid-murid dan anak cucunya pula. Ini diakui oleh Pak Cik 
Ali Haji Yusof, cicit Haji Abdul Rahman Limbong. Beliau berkata, "Saya dapat mengamalkan syahadat ini 
semasa datuk (menantu Haji Abdul Rahman Limbong) dan ayah saya lagi." 


Menurut beliau, amalan itu masih kekal sebagaimana dilakukan pada zaman Hj. Abdul Rahman Limbong 
iaitu bermula dengan ratib Al Hadad dan diakhiri dengan Syahadat Tukku, sekali-sekala disusuli dengan 
burdah pula. 


Kontroversi Syahadat Tukku 


Amalan Syahadat Tukku ini pernah menjadi kontroversi apabila salah seorang pembawa amalan ini 
dihadap ke mahkamah kerana dituduh sesat. Peristiwa ini berlaku kepada Tuan Haji Hussein Haji Mat 
yang mengembangkan amalan ini di Kampung Gong Ubi Keling, Besut di mana dalam masa yang singkat 
saja sudah meriah dengan ramai pengikut. 


Tuan Haji Hussein tidak menolak kemungkinan tindakan yang dikenakan ke atas dirinya itu didorong 
oleh iri hati dan hasad dengki orang-orang tertentu kerana surau yang baru beliau bangunkan lebih 
meriah berbanding dengan surau-surau lain. Mereka mendesak pihak berkuasa mengambil tindakan ke 
atas beliau (Haji Hussein) atas alasan yang batil dan fitnah. 


Mengenang peristiwa pahit yang berlaku pada sekitar tahun 1950 itu, Haji Hussein bercerita: 


"Hampir seribu orang yang berada di Mahkamah Kadhi Besut untuk mendengar keputusan perbicaraan 
saya yang dituduh sesat kerana mengamalkan Syahadat Tukku ini." 

Orang ramai nampak cemas kerana peristiwa ini besar dan kali pertama berlaku di Besut. Menurut Haji 
Hussein, sewaktu perbicaraan, beliau disuruh membaca segala amalan yang diamalkannya selama ini. 


"Saya pun membaca habis satu persatu bermula dengan ratib Al Hadad, Burdah dan akhirnya Syahadat 
Tukku. Selesai saya membaca semuanya, Hakim Cik Awing yang juga Kadhi Besut itu berkata: 'Apa yang 
Tuan Haji baca itu ada pada saya.' 


"Rupa-rupanya Tuan Hakim Cik Awing juga mengamalkan ratib Al Hadad dan Syahadat Tukku. 


"Kemudian saya dibebaskan tanpa sebarang tindakan yang dikenakan malah nampaknya tuan hakim itu 
pula yang seolah-olahnya menggalakkan amalan ini diteruskan. Mendengarkan keputusan yang benar 
itu maka orang ramai di luar mahkamah turuf bersyukur dan ada yang menitiskan air mata gembira," 
cerita Haji Hussein lagi. 


Sehingga kini Haji Hussein terus mengamalkan Syahadat Tukku ini bersama-sama sahabat-sahabatnya, 
amalan yang pada setengah orang jahil dikatakan 'syahadat tambahan'. 


Syahadat Tukku yang disusun oleh wali ALLAH itu terus popular di kalangan orang yang arif di banyak 
tempat dalam negeri Terengganu. Amalan yang menjelaskan unsur-unsur tauhid dan pembersihan hati 
yang amat diperlukan oleh se-orang hamba terhadap Tuhannya, ALLAH SWT. 


Rupa Paras Tukku Paloh 


Tentang rupa paras Tukku Paloh, cucunya Sayid Abdul Aziz berkata Tukku Paloh berjanggut tanpa 
berjambang. Orangnya tidak tinggi tetapi badannya berisi. Rupa kasar itu adalah gambaran yang dilihat 
dalam mimpinya. 


"Beberapa kali saya bermimpi Tuk Aki saya," cerita Sayid Abdul Aziz kepada penulis. 


Kenyataan mengenai rupa paras Tukku Paloh yang dilihat dalam mimpi itu diakui oleh murid beliau yang 
masih hidup iaitu Pak Cha yang berumur lebih 90 tahun. Penulis bertemu dua kali dengan beliau pada 
akhir tahun 1989 dan 1991. 


"Dia rendah," kata Pak Cha sambil menunjuk salah seorang yang berada di tepinya yang berbadan agak 
gemuk tetapi tidak tinggi sangat. 

3 
TUAN TULIS 


Tempat Rujuk Masyarakat 


NAMA sebenar Tuan Tulis adalah Haji Ismail bin Hussein, terkenal sebagai seorang wali Allah yang 
mendekati masyarakat dengan penuh hikmah. Beliau menjadi tempat rujuk orang ramai dalam pelbagai 
masalah, khususnya di kalangan penduduk Kuala Talang dalam daerah Kuala Pilah, Negeri Sembilan. 


Namanya turut dikenali di kalangan kerabat Yang Dipertuan Besar Negeri Sembilan, kerana beliau 
pernah mengubati Yang Dipertuan Besar yang pertama yang uzur di London pada tahun 1925, 
sedangkan pada ketika itu Tuan Tulis sebenarnya sudah meninggal dunia. 


Rahsia di Sebalik Gelaran Tuan Tulis 


Tuan Tulis dilahirkan dalam keluarga miskin (tarikh kelahiran beliau tidak dapat dipastikan), namun 
beliau sangat tekun mendalami ilmu walaupun terpaksa menempuh berbagai kesukaran. 


Dengan berjalan kaki, beliau merantau hingga ke Lubuk Kawah, Temerloh, Pahang, Di sana beliau 
menemui guru yang membimbingnya dengan ilmu dan amal. Dengan guru itu juga beliau mendalami 
soal-soal kerohanian. 


(Penghujung tahun 1992, penulis bersama beberapa orang kawan berkesempatan meninjau secara 
dekat kampung Lubuk Kawah. Kunjungan kami disambut mesra oleh penduduk yang sempat kami temui 
dan mereka adalah ahli keluarga kepada Tuan Guru Hj. Abd Rahman yang lebih dikenali dengan 
panggilan Tok Ayah Man.) 


Tok Ayah Man adalah tuan guru utama kepada Tuan Tulis. Beliau adalah seorang alim lagi wara', 
berhijrah dari negeri Kelantan dan menerokai Kampung Lubok Kawah pada sekitar penghujung kurun 18 
Masihi. Beliau mendirikan pusat pengajian yang masyhur pada masa itu dan muridnya datang dari 
merata negeri. 


Menurut mereka yang ditemui, Tok Ayah Man adalah seorang yang ahli dalam hal-hal kerohanian dan 
pernah berhadapan dengan kerenah gangguan jin jahat sewaktu pembukaan kampung itu. 

Dengan Tok Ayah Man, Tuan Tulis menadah kitab bersama pelajar-pelajar lain. Oleh kerana miskin, 
beliau tidak dapat membeli kitab-kitab yang menjadi teks pengajian sebagaimana yang dimiliki oleh 
pelajar-pelajar lain, lalu beliau berusaha menyalin kesemua matan kitab yang dipelajari. Beliau juga 
mencatat apa saja isi kuliah yang disampaikan oleh gurunya. 


"Setiap malam beliau menyalin matan kitab yang akan dipelajari pada keesokan harinya dengan cara 
meminjam daripada kawan-kawannya. Begitulah tabiatnya," cerita Tuan Haji Ismail Haji Hussein, imam 
Masjid Tuan Tulis di Kuala Talang, Kuala Pilah, Negeri Sembilan. 


Melihat kepada tabiatnya yang rajin dan tekun menulis itulah, guru dan sahabat-sahabat sepengajiannya 
memanggil beliau 'Ismail Tulis'. Gelaran ini sungguh mesra sepanjang beliau dalam pengajian itu. Apabila 
tamat mengaji, orang- orang kampung menghormatinya pula dengan panggilan 'Tuan Tulis'. 


Kerja-kerja menyalin kitab itu dilakukan secara istigamah (berterusan) sehingga setiap kitab yang 
khatam diajar oleh gurunya itu turut siap disalin oleh beliau dengan tulisan tangannya sendiri. 


Maka banyaklah kitab yang telah siap disalinnya. Yang masih ada dalam simpanan ialah jilid pertama 
kitab Tafsir Jalalain manakala jilid keduanya sudah hilang bersama banyak lagi kitab lain. Juga masih ada 
dalam simpanan ialah 30 juzuk Al Ouran yang disalin pada masa-masa lapang semasa masih menuntut. 


"Kitab-kitab dan Al Ouran yang disalin dengan tulisan tangannya sendiri itu ditulis dengan dakwat yang 
dibuat sendiri. Antara campurannya ialah arang para dan getah limau kasturi. Penanya dibuat daripada 
bilah segar kabung," kata Tuan Haji Ismail. 


Padam Kebakaran Besar di Makkah 


Suatu ketika, tukang cukurnya masuk ke dalam rumah untuk mengasah pisau, dia terperanjat apabila 
mendapati Tuan Tulis sudah tidak ada di atas kerusinya. Tuan Tulis telah menghilangkan diri. 


Tidak lama kemudian Tuan Tulis muncul semula. "Ke mana tuan pergi tadi?" tanya tukang cukur 
kehairanan. 


"Aku ke Makkah, bantu memadamkan api kebakaran besar di sana," jawab Tuan Tulis selamba. 
Peristiwa itu berlaku pada awal tahun 1900. 
Mengubat Secara Rohaniah 


Tuan Tulis kembali ke rahmatullah pada tahun 1922. Bagaimanapun, pada tahun 1925, Yang Dipertuan 
Besar Negeri Sembilan Pertama, Tuanku Muhammad ibnu Tuanku Antah (ninda kepada Yang Dipertuan 
Besar sekarang), diberitakan telah diziarahi oleh Tuan Tulis ketika sedang terlantar uzur di London. 


Mereka memang saling kenal-mengenal kerana Kuala Talang tempat tinggal Tuan Tulis berdekatan 
dengan istana Sri Menanti yang juga dalam daerah Kuala Pilah. 


Dalam pertemuan di London itu, Tuan Tulis meminta segelas air lalu menjampinya. Air jampi itu disapu 
di tempat sakit dan selebihnya diminum oleh Tuanku Muhammad. Seketika itu juga Yang Dipertuan 
Besar merasa sembuh dari penyakitnya. 


Kemudian Tuanku Muhammad masuk ke dalam bilik untuk mengambil sesuatu (mungkin hadiah). 
Apabila keluar dari bilik, baginda mendapati Tuan Tulis sudah ghaib. Dalam kehairanan itulah Tuanku 


41 


Muhammad baru sedar bahawa sebenarnya Tuan Tulis sudah meninggal lebih tiga tahun sudah. Dan 
kehadiran Tuan Tulis itu secara kerohanian. 


Pada masa itu juga hati baginda berniat, apabila kembali ke tanah air, baginda akan menziarahi magam 
Tuan Tulis. Niat Yang Dipertuan Besar itu ditunaikan beberapa tahun kemudian. Baginda juga 
menitahkan supaya dibina bangunan di magam Tuan Tulis di Kuala Talang yang masih wujud hingga 
sekarang. 


Demikian kejadian luar biasa yang merupakan karamah yang dikurniakan oleh ALLAH SWT kepada Tuan 
Tulis. Kelebihan seumpama itu ALLAH kurniakan kepada hamba-hamba-Nya yang dikehendaki dan 
disayangi. Mereka yang mendapat kurniaan itu bukan saja dapat menolong orang yang dalam 
kesempitan secara kerohanian bahkan dapat membantu tentera Islam di medan peperangan 
menghadapi tentera kafir musyrikin. 


Banyak lagi perkara pelik yang diceritakan orang mengenai Tuan Tulis. Pernah berlaku ketika Tuan Tulis 
mengerjakan sawah bendang dengan dibantu oleh anak-anak muridnya, beliau menyajikan mereka buah 
tamar yang masih segar seolah-olah baru dipetik. Sedangkan di kawasan itu memang tidak ada pokok 
tamar. 


Selain dari bertani, Tuan Tulis juga banyak menternak kerbau. Anehnya, kerbau-kerbau peliharaannya 
tidak seperti kerbau orang lain. Tuan Tulis pernah berpesan kepada kerbau-kerbaunya: "Kamu makan 
rumput saja, jangan makan padi orang." 


Dan semua kerbau Tuan Tulis sudah dikenal pasti tidak makan padi walaupun dibiarkan merayau tanpa 
ditambat. Ini satu keganjilan yang benar-benar berlaku. 


Masjid Tuan Tulis di Kuala Talang, Kuala Pilah. Siap dibina secara gotong royong pada tahun 1922, 
beberapa bulan sebelum Tuan Tulis kembali ke rahmatullah. 

Masjid tempat Tuan Tulis menuntut ilmu daripada Tok Ayah Man (Tuan Guru Hj. Abd. Rahman) di Lubuk 
Kawah, Pahang. Kerana menuntut ilmu, Tuan Tulis berjalan kaki dari Kuala Pilah ke Lubuk Kawah. 


"Sebab itu orang kampung tidak halau kerbau milik Tuan Tulis yang masuk bendang," cerita Tuan Haji Isa 
Jaafar, 67 tahun, penduduk di kampung yang berhampiran dengan Kuala Talang. 


Kehalusan budi Tuan Tulis bukan saja kepada sesama manusia tetapi juga kepada binatang. Satu hari di 
perjalanan, beliau terserempak dengan sekumpulan semut yang tidak dapat meneruskan perjalanan 
kerana dihalangi oleh lopak air. Tuan Tulis berhenti dan membuat jambatan kecil sehingga semua semut 
itu dapat menyeberangi lopak itu. 


Beliau tidak sanggup melihat burung yang terseksa dalam kurungan. Pernah Tuan Tulis membeli burung 
yang terkurung dan membebaskannya. Bagaimanapun beliau sendiri memelihara ratusan ekor burung 
merpati yang dilepas bebas, diberi makan dan minum secukupnya dan disediakan rumah burung untuk 
mereka berteduh, bertelur dan beranak-pinak. 


Selepas kematiannya, sewaktu jenazah Tuah Tulis dibawa ke tanah perkuburan, beratus-ratus burung 
merpati peliharaannya terbang mengiringi dan melindungi jenazah beliau daripada pancaran matahari 
terik. Dan setelah selesai pengkebumian, kesemua burung merpati itu menghilang entah ke mana: tidak 
pulang-pulang lagi ke sarangnya. Wallahu a'lam. 


Suka Duduk Dengan Orang Jahil 


Sebagai seorang tuan guru yang berwatak pemimpin dan pembimbing, Tuan Tulis menyebarkan ilmu 
dan mendidik masyarakat secara halus. Baginya pendidikan tidak semestinya berlangsung secara formal 
di kelas-kelas pengajian atau di masjid dan surau malah yang lebih berkesan pendidikan secara tidak 
formal (tidak rasmi). 


Dalam hubungan ini, kalau Habib Nuh suka menyukakan kanak-kanak, Tuan Tulis pula suka bergaul 
dengan orang- orang jahil dan sentiasa pula menanyakan masalah-masalah yang mereka hadapi. Beliau 
sentiasa bersabar dengan kerenah mereka dan terus mendampingi mereka untuk tujuan dakwah. 

En. Abd Aziz, cicit Tok Ayah Man. 


Tuan Haji Ismail Hussein, Imam Masjid Tuan Tulis: "Tuan Tulis orangnya tidak besar sangat, kecil saja." 


“gr 


Al-Ouran tulisan tangan Tuan Tulis. Luarnya uzur tapi tulisan di dalamnya masih jelas. 

Cebisan kitab Tafsir Jalalain Jilid 2, karangan Imam Sayuti, tulisan tangan Tuan Tulis. Jilid 1 kitab ini sudah 
hilang. Tuan Tulis menyalin banyak lagi kitab-kitab yang menjadi teks pengajiannya. 


"Berdakwah secara menunjuk contoh teladan (lisanul hal) ini amat berkesan di mana akhirnya orang- 
orang jahil yang liar dengan agama itu terpengaruh dan terikut-ikut dengan tingkah lakunya yang mulia 
itu," cerita Tuan Haji Isa Jaafar. 


Menurut Tuan Haji Isa, Tuan Tulis juga menjadi tempat rujuk masyarakat bagi menyelesaikan masalah 
yang timbul, baik yang berhubung dengan rumahtangga, pertikaian sempadan sawah bendang, kes-kes 
kecurian dan lainnya. 


Dalam menyelesaikan sesuatu pertikaian, Tuan Tulis tidak mahu menyalahkan mana-mana pihak, 
sebaliknya menunjuk jalan yang terbaik bagi mengatasi masalah mereka. 


"Cara beliau Yang penuh hikmah itu dapat memuaskan hati semua pihak yang terlibat dalam sesuatu 
perbalahan," kata Tuan Haji Isa kepada penulis. 


"Bagaimanapun imej beliau bukan saja sebagai seorang warak yang bijak membuat keputusan tetapi 
juga seorang tuan guru yang sangat disegani khususnya bagi penduduk Kuala Pilah," katanya lagi. 

Tuan Haji Isa Jaafar 


Selain mendidik masyarakat secara tidak formal, Tuan Tulis juga mengadakan kelas-kelas pengajian 
secara formal di surau dan kadang-kadang di rumah. 


Lama selepas itu, beliau berusaha mendirikan sebuah masjid di Kampung Kuala Talang. Masjid ini 
didirikan secara gotong-royong bersama penduduk kampung selama dua tahun dan siap dibina pada 
tahun 1922. 


Di masjid inilah Tuan Tulis kemudiannya mengajar, mengimami sembahyang jemaah serta membimbing 
orang ramai dengan ilmu dan amal. Ketika itu pengaruhnya memang sudah besar bukan saja di kalangan 
penduduk tempatan tetapi juga di kalangan masyarakat sekitarnya. Mereka mengenali beliau sebagai 
seorang yang alim lagi warak serta seorang wali ALLAH. 


Menurut Imam Masjid Tuan Tulis sekarang, Tuan Haji Ismail Haji Hussein (namanya kebetulan sama 
dengan nama sebenar Tuan Tulis), 75 tahun, Tuan Tulis biasanya pakai kain pelikat atau berseluar jerut, 
baju Melayu atau baju labuh, dan sentiasa berkopiah (pada waktu-waktu tertentu berserban), ber- 
tongkat dan gendong (untuk menyimpan barang-barang tertentu dan duit). 


"Orangnya tidak besar sangat, kecil saja," kata Haji Ismail mengenai perawakan Tuan Tulis. 
Tuan Tulis juga seorang ahli zikir, dan banyak membaca Al Ouran. Ibadahnya kemas dan istigamah. 


Selang beberapa bulan selepas menyiapkan pembinaan masjid di Kuala Talang, Tuan Tulis jatuh sakit 
(sakit tua) dan kembali ke rahmatullah pada hari kesepuluh bulan Ramadhan. Beliau menghembuskan 
nafasnya yang terakhir untuk menemui kekasihnya, ALLAH SWT, sewaktu sedang bertafakur selepas 
sembahyang Subuh pada kira-kira jam 7.30 pagi. 


Beliau tidak meninggalkan zuriat dengan isterinya dan tidak juga meninggalkan wang ringgit dan harta 
melainkan murid-murid yang mendapat ilmu daripadanya serta jariahnya membina masjid yang kekal 
digunakan sehingga sekarang. 

4 
AS SYEIKH MUHAMMAD SAID AL LINGGI 


Ulama Taregat Pencorak Masyarakat 


KEISTIMEWAAN Asy Syeikh Muhammad Said Al Linggi ialah beliau bukan saja alim empat mazhab fegah 
Ahli Sunnah Wal Jamaah yang muktabar tetapi juga terkenal sebagai seorang ulama yang 
mengembangkan Taregat Ahmadiah yang diasaskan oleh Asy Syeikh Ahmad Idris Ad Dandrawi r.m. Dan 
kerana mengembangkan ilmu dan taregat, beliau menjelajah hingga ke Kampuchea, Thailand dan 
Singapura, selain di merata Semenanjung Tanah Melayu khususnya negeri asalnya, Negeri Sembilan 
Darul Khusus. 


Di Negeri Sembilan, Syeikh Said menjadi ulama pertama yang membuka pusat pengajian sistem pondok 
bertempat di Ampangan, kira-kira 1 km dari bandar Seremban. Beliau tidak pernah rehat daripada 
mengajar orang ramai di merata tempat khususnya dalam daerah Linggi dan Port Dickson. 


Walaupun Negeri Sembilan terkenal dengan berbagai adat namun Syeikh Said sentiasa menentang apa 
saja adat khurafat dan menyalahi syarak, manakala adat-adat yang bersesuaian dengan syarak dibiarkan 
masyarakat mengamalkannya. Ulama didikan Makkah, Mesir, Pattani dan pernah ke Palestin ini juga 
seorang pengarang. Kitab-kitab karangannya banyak menyuluh persoalan-persoalan sufi dan 
kemasyarakatan. Syeikh Muhammad Said Al Linggi r.m. adalah seorang wali Allah yang dikurniakan 
banyak karamah zahiri dan karamah maknawi. 


Bertemu Rasulullah Dalam Jaga 


Masuk waktu Asar, kami sampai di halaman rumah Syeikh Haamid di Batu Tiga, Mambau, Negeri 
Sembilan. Di depan anak tangga surau depan rumahnya itu kelihatan beberapa pasang kasut. 
Demikianlah kebiasaan bagi pemimpin zikir dan ahli ibadah, mendirikan surau berdekatan dengan 
rumah. 


"Tentu mereka sedang sembahyang jemaah Asar," fikir kami. 


Kami (penulis, Akhi Zakaria Sungib, akhi Roslan Kassim dan seorang penunjuk jalan), yang dalam musafir, 
sudah mengerjakan sembahyang jamak tagdim, lalu kami duduk-duduk menunggu dalam kereta Proton 
Saga sambil berbual-bual. 

"Insya-ALLAH kita dapat jumpa dia," kata saya kepada kawan-kawan. "Kita tunggu dia keluar dari surau 
sajalah." 


Syeikh Haamid ialah anak bongsu kepada Syeikh Muhammad Said Al Linggi. Abangnya Syeikh Ahmad 
adalah Mufti pertama Negeri Sembilan. 


Sebenarnya kami sudah diberi panduan oleh Syeikh Faiz yang kini mengendalikan pondok Rasah, pondok 
pengajian peninggalan ayahnya Tuan Mufti Syeikh Ahmad, bahawa waktu yang mudah untuk menemui 
bapa saudaranya Syeikh Haamid ialah waktu beliau keluar sembahyang Asar. Syeikh Faiz adalah adik 
kepada Mufti Negeri Sembilan sekarang, Syeikh Murtadha. 


Lama juga menunggu. Memang pembawa taregat biasanya berwirid bersama pengikut-pengikutnya 
lebih panjang daripada orang kebanyakan. Kami mula bersiar-siar di halaman surau yang itu jugalah 
halaman rumahnya sambil menghirup udara petang yang nyaman. 


Beberapa minit kemudian muncullah beberapa orang melangkah keluar dari pintu surau yang kemas dan 
sederhana itu. Kami bersalaman dengan semua. Yang tertua di kalangan mereka bertanya, "Tuan-tuan 
ini dari mana?" 


Kami pun memperkenalkan diri dan seterusnya saya berkata, "Hajat kami hendak menemui Tuan Syeikh 
Haamid kerana hendak mendapat maklumat-maklumat tentang diri As Syeikh Said Al Linggi..." 


"Sayalah Haji Haamid. Ada apa-apakah nak ambil riwayat dia, dalam manakib pun dah ada ceritanya dan 
saya pun tak banyak tahu, kerana sewaktu ayah saya meninggal saya baru berumur tiga tahun. Saya 
anak bongsu...," jelas orang tua itu sambil mempersilakan kami semua duduk. 


Saya dan akhi Zakaria (ketua penyunting) duduk bersamanya di atas anak tangga dan yang lainnya duduk 
di atas bangku di depan tangga itu. Ustaz Roslan (ketua wartawan) hanya berdiri sambil bersiap sedia 
dengan kameranya. 


Sambil berbual mesra, Syeikh Haamid menceritakan juga setakat yang beliau tahu tentang diri ayahnya. 
Kadang-kadang beliau merujuk kepada manakib yang ditulis oleh abangnya Mufti Syeikh Ahmad. Dalam 
bercakap-cakap itu beliau menyentuh tentang ketinggian ilmu, kewarakan, dan usaha ayahnya 
menyebar dakwah dan mengembangkan Taregat Ahmadiah. Kami sentiasa mencelah dengan berbagai 
pertanyaan. 


"Tadi," tanya kami, "tuan cerita bagaimana Syeikh Said Al Linggi mendapat ijazah Taregat Ahmadiah 
daripada Sidi Syeikh Muhammad Ad Dandarawi dan beliau menerima pula daripada ayahnya Sayidi 
Syeikh Ahmad bin Idris yang menjadi pengasas taregat ini. Jadi bolehkah tuan cerita pula ba-gaimana 
amalan-amalan zikir dan wirid taregat ini diterima oleh Syeikhul taregatnya, Sayidi Syeikh Ahmad Idris?" 


"Perkara ini payah bagi orang hari ini hendak terima kerana mereka semua mahu lojik dengan akal. Ini 
payah benar, kadang-kadang jadi fitnah," jawab beliau. 


Bagaimanapun beliau terus senyum manis melihatkan kami ingin mendapat maklumat yang sulit-sulit 
itu. Kami menjelaskan tujuan mendapatkan maklumat ini untuk didedahkan kepada generasi hari ini 
yang kian pupus pengetahuan tentang kerohanian sedangkan ianya merupakan sumber kekuatan utama 
Islam. Beliau mengangguk dan dengan muka berseri- seri meneruskan: 


"Sayidi Ahmad Idris menerima amalan taregat ini daripada Nabi Khidir a.s. dan menerima sekali lagi 
daripada Nabi Muhammad SAW. Kedua-dua peristiwa itu berlaku dalam keadaan suri." 

Syeikh Haamid (tengah), anak Syeikh Muhammad Said Al Linggi. Kini beliau adalah pewaris terpenting 
amalan Taregat Ahmadiah daripada ayahandanya. 


“ 


Magam Syeikh Said Al Linggi (bertanda anak panah) di Tanah Perkuburan Ampangan, Seremban. 


"Boleh tuan jelaskan apa maksud suri?' 


"Suri ialah berjumpa secara jaga yakni bukan mimpi, wallahu a'lam," jelas Tuan Syeikh Haamid yang kini 
menjadi salah seorang pembawa amalan Taregat Ahmadiah selain daripada Syeikh Faiz dan lain-lain 
tokoh dalam Negeri Sembilan, negeri yang paling dominan (berpengaruh) dengan amalan Taregat 
Ahmadiah. 


Kenyataan itu mengingatkan penulis kepada buku Masalah Berjumpa Rasulullah Secara Jaga Selepas 
Wafatnya, di mana pengarangnya Syeikh Husain Hasan Tomai memetik dari kitab Afdhalus Salawat 
karangan Sayid As Syeikh Yusuf An Nabhani bahawa Sayidi Ahmad bin Idris juga telah menerima dari 

Nabi SAW Al Ahzab Al Khamis. Nabi SAW telah memberi kepadanya beberapa aurad yang baik serta 
taregat tertentu untuk diamalkan. 


Menurut pengarang buku itu lagi, ada yang mengatakan bahawa Rasulullah SAW telah berkata kepada 
Syeikh Ahmad Idris: "Wahai Ahmad, sesungguhnya saya telah berikan kepada kamu anak kunci langit 
dan bumi, iaitu zikir khusus, dan selawat Al Azimah, serta astaghfar al kabir." 


Syeikh Husain Hasan Tomai memetik kata-kata Sayidi Ahmad ini: "Kemudian aku menerimanya (amalan- 
amalan taregat) dari Rasulullah SAW dengan tanpa wasitah (jumpa Nabi SAW dalam jaga). Aku mengajar 
kepada ahli taregat sebagaimana Rasulullah telah mengajar aku dahulu (dalam jaga). Suatu ketika, 
baginda Rasulullah SAW mengajar (amalan)." 


(Penterjemah buku ini, Ustaz Anuar Hj. Abdul Rahman dalam ulasannya, menjelaskan lagi tentang Sayidi 
Ahmad bin Idris menerima amalan Taregat Ahmadiah secara jaga daripada baginda Rasulullah SAW. Dan 
buku ini menyatakan bahawa Syeikh Taregat Tijaniah juga mendapat ijazah terus daripada Rasulullah 
SAW secara jaga. Wallahu a'lam.) 


Dalam persoalan yagazah (bertemu secara jaga) ini, Prof. Dr. Awang Mahmud Saedon dari Universiti 
Islam Antarabangsa, dalam makalah bertajuk "Tuan Haji Ahmad bin Mohd Said (Al Linggi), Pemimpin Al 
Tarigah Al Ahmadiyah Al Rasyiddiyah Al Dandarawiyah' yang disiarkan dalam Buku Cenderamata 
Memperingati Tokoh Ulama Silam ke-5, anjuran Fakulti Pengajian Islam, Universiti Kebangsaan Malaysia, 
pada tahun 1980, telah menulis (di halaman 49): 


"Perlu diingat bahawa Sayidi Ahmad pengasas tarigah ini (Ahmadiyah) telah menerima tarigah 
ini dari Nabi Khidir a.s. atas kehendak Rasulullah s.a.w. Selepas itu Rasulullah sendiri sekali lagi 
mengajar Saidi Ahmad Idris akan tarigah ini tanpa wasitah di dalam pertemuan atau 
perhimpunan suri ..." 


Beliau merujuk kepada halaman 12 kitab Farid Al Ma'thar Al Marwiyyah Li Al Tarigah Al Ahmadiyyah Al 
Rasyidiyyah Ad Din Darawiyah, karangan Tuan Mufti Syeikh Ahmad bin Syeikh Muhammad Said. 


Dakwah ke Siam, Kampuchea dan Singapura 


Perbualan kami dengan Syeikh Haamid petang itu tidak habis pada soal-soal yagazah saja tetapi juga 
menyentuh persoalan-persoalan lain tentang diri Syeikh Muhammad Said Al Linggi. 


Syeikh Haamid berkata, Syeikh Said dalam usaha berdakwah dan mengembangkan taregat, telah 
menjelajah hingga ke Singapura, Pantai Timur Tanah Melayu sampai ke Pattani, Ayuthia dan terus ke 
Kampuchea. 


"Ibunya orang Pattani," tambah Syeikh Haamid. Penulis teringat pertemuan dengan Pak Chik 
Muhammad Abu Bakar, khadam Syeikh Said, satu ketika dulu, yang mana beliau menceritakan bahawa 
tuan gurunya menjalankan dakwah dan menyebarkan ilmu ke Singapura. "Saya pernah bersamanya ke 
Singapura," kata Pak Cik Muhammad Abu Bakar. 


Kerana jauhnya perjalanan Syeikh Said, tidak hairanlah daripada 9 orang isterinya terdapat seorang 
berketurunan Kampuchea. Dan tidak mustahil pengaruh orang-orang besar seperti Syeikh Said itu ada 
kaitan pula dengan sikap orang-orang berbangsa Cham baik di Kampuchea mahupun di Vietnam. Hingga 
sekarang orang-orang Cham sangat menghormati orang-orang Melayu kerana mereka sedar guru-guru 
agama dari Semenanjung Tanah Melayulah yang datang membimbing orang-orang Islam Cham satu 
masa dulu. 

Ini diakui oleh pendakwah-pendakwah bebas dari Malaysia yang beberapa kali berkunjung menjalin 
silaturrahim ke sana. "Sambutan orang-orang Vietnam berbangsa Cham terhadap kedatangan kami 
seperti menyambut rombongan anak dara," kata Ustaz Akashah, ketua rombongan Jemaah Tabligh yang 
berdakwah ke Vietnam tahun sudah. "Mereka mengenang jasa- jasa tuan guru yang mengembangkan 
Islam di tempat mereka, kebanyakannya datang dari Tanah Melayu," cerita Ustaz Akashah kepada 
penulis. 


Beberapa pendakwah seperti kami juga pernah mengadakan hubungan yang erat dengan masyarakat 
Kampung Koh Khon dan beberapa buah kampung berdekatan di Selatan Kampuchea. Hubungan ini 
meliputi semua peringkat masyarakat termasuk para pemimpinnya. 


Perkembangan ini menyatakan besar dan berkesannya peranan orang-orang sufi seperti As Syeikh 
Muhammad Said Al Linggi mengembangkan agama ALLAH hingga sanggup menjelajah ke merata tempat 
dengan tabah mengharungi apa saja susah payah dunia. Dan kekuatan jiwa dan keluasan fikiran seperti 
ini hanya ada pada orang-orang yang hampir dirinya dengan Allah atau para wali ALLAH. 


Sehingga ke hari ini masih terdapat sebuah masjid yang diasaskan oleh Syeikh Said Al Linggi di Ayuthia, 
ibu kota Thailand sebelum Bangkok. Ini disahkan oleh beberapa orang termasuk Haji Zain bin Haji 
Ibrahim bin Syeikh Said Al Linggi sewaktu penulis menemui beliau di Janda Baik, Pahang, awal tahun 
1992. 


"Sepupu saya yang menjadi imam di masjid itu sekarang ini," tambah Haji Zin, cucu Syeikh Said menerusi 
anaknya Haji Ibrahim, daripada isteri Syeikh Said yang berasal dari Kelantan. Syeikh Said memperolehi 
dua anak daripada isteri orang Kelantan ini. Manakala Syeikh Haamid pula adalah anak Syeikh Said dari 
isterinya orang Ampangan, Negeri Sembilan. Mereka kesemuanya enam beradik. Daripada ibu orang 
Linggi pula ada empat orang adik-beradik termasuk Allahyarham Haji Mahadi, bekas pelakon. 


Bagaimanapun Syeikh Haamid tidak dapat menerangkan secara lebih lengkap tentang anak-anak Syeikh 
Said. Tetapi yang pasti, datuknya itu mempunyai 17 orang anak dan 9 orang isteri. Dalam satu-satu masa 
Syeikh Said sentiasa berpoligami empat orang. 


Mengenai kegiatan dakwah Syeikh Said, Syeikh Haamid bercerita bahawa pernah seorang raja Siam 
bermimpi menemui seorang yang berjubah dan berserban serba putih, muka berseri-seri. Raja itu 
memanggil seorang sami besarnya untuk menta'bir mimpinya itu. Sami itu berkata, "Saya tidak dapat 
menta'birkan mimpi ini tetapi sedikit masa lagi akan datang seorang alim besar Islam maka tuanku boleh 
bertanya kepadanya, dia boleh menta'birkan mimpi tuanku dengan tepat." 


Tidak lama kemudian datanglah Syeikh Said ke ibu kota itu. Raja Siam sedar tentang kehadiran seorang 
alim Islam bernama Syeikh Said maka berlakulah pertemuan di antara keduanya. Raja Siam lalu bertanya 
darihal mimpinya itu. Syeikh Said memberitahunya bahawa orang yang dilihatnya dalam mimpi itu ialah 
Rasulullah SAW, pembawa ajaran Islam. Raja Siam menerima tafsiran itu dengan senang hati. 


Tidak lama kemudian raja Siam itu memeluk Islam di tangan Syeikh Said sendiri. Tetapi tidak lama 
selepas itu raja itu pun meninggal. Hingga ke hari ini, ada diperkatakan oleh orang-orang Thailand 
sendiri bahawa terdapat seorang raja Siam yang memeluk Islam di tangan ulama Melayu. 


Kejadian ini mungkin sukar diterima oleh sesetengah orang hari ini kerana kita tidak dapat membawa 
fakta-fakta yang lebih kuat. Bagaimanapun, jika kita meneliti sejarah ulama-ulama dan mubaligh Islam 
dari tanah Arab dan India yang membawa Islam ke Nusantara, kita akan temui beberapa kejadian yang 
seumpamanya. Ketika itu orang-orang Melayu termasuk raja-rajanya kebanyakannya masih beragama 

Hindu. Ini berlaku kepada Syeikh Ismail yang datang dari Makkah dan beijaya menglslamkan raja Pasai di 
Sumatera bernama Merah Silu yang memakai nama Islam, Malikul Salih (tahun 1297). Begitu juga 
dengan pengislaman Parameswara di Melaka dengan nama Sultan Muzaffar Shah. Beliau sebelumnya 
adalah penguasa kerajaan Sri Wijaya di Palembang. 


Bangunan di sebelah kanan adalah Madrasah peninggalan Syeikh Said Al Linggi di Negeri Sembilan. 
Terdapat sedikit pengubahsuaian. 


Begitu juga peranan orang-orang seperti Syeikh Yusuf Tajul Khalwati, seorang ulama taregat di Makasar: 
Wali Songo yang merancang pengislaman orang-orang Jawa, Kalimantan dan beberapa negeri dalam 
Nusantara, dan Syeikh Jalil di Lembah Bujang, Merbok, Kedah yang sebelumnya terkenal dengan 
kerajaan hindu Langkasuka. 


Sebenarnya banyak lagi kejadian seumpamanya yang tidak dapat dimuat dalam ruangan yang terbatas 
ini. Malah cerita-ceritanya panjang-panjang pula. Bagaimanapun, sejarah membuktikan bahawa Islam 
masuk ke Nusantara khususnya di Alam Melayu dibawa oleh mubaligh-mubaligh dan tokoh-tokoh ulama 
berjiwa sufi yang tinggi kerohanian. Kejadian Syeikh Muhammad Said r.m. menglslamkan raja Siam itu 
merupakan karamahnya dalam bentuk maknawi. 

Anak Melayu Berjiwa Besar 


Syeikh Hj Muhammad Said r.m. dilahirkan pada hari Sabtu, 4 Syaaban 1292 Hijrah bersamaan tahun 
1874 Masihi di Kampung Syuaib Ali di Makkah. Ibunya Hajjah Siti Sofiah yang terkenal solehah dan 
penyantun, berasal dari Pattani, Selatan Thailand serta menjadi guru giraah Al Ouran semasa di Makkah 
dan di Pattani. Murid ibunya itu tidak terbilang banyaknya. Bapanya pula Tuan Syeikh Hj. Jamaluddin Al 
Linggi (1833-1887) adalah seorang ulama Negeri Sembilan yang pernah mengajar di Masjidil Haram 
semasa mereka bermukim di Makkah. 


Menurut catatan Dr. Mohd Nur Manuti dan Hj. Hassan Salleh dalam kertas memperingati Tokoh Ulama 
Silam ke-5 (memperkatakan sejarah perjuangan Hj. Ahmad Said) di UKM, Bangi pada tahun 1980, Syeikh 
Muhammad Said r.m. mempunyai nasab keturunan daripada Abdullah bin Abbas r.a., sepupu Rasulullah 
SAW. 


Manakala dalam manakib (buku sejarah hidup) Syeikh Muhammad Said r.m., dinyatakan bahawa 
bapanya Syeikh Jamaluddin Al Linggi ialah seorang ulama yang zahid, ganaah dan dikurniakan berbagai 
karamah yang pelik-pelik. 


"Dalam menjalankan tugasnya sebagai orang alim dia tidak takut melainkan kepada Allah SWT sekalipun 
raja dan tidak gentar kepada cerca orang yang mencerca. 


"Kerana ini sebenarnya maka dikatakan bahawa Sohibul Manakib (Syeikh Muhammad Said) itu "anak 
singa' kerana singa tiada memperanak melainkan singa yang seumpamanya." (Managib Syeikh 
Muhammad Said Al Linggi, hal. 11). 


Benarlah apa yang diibaratkan oleh penulis manakib bahawa Syeikh Muhammad Said muncul sebagai 
ulama berwibawa dan terkenal. Malah pengaruhnya lebih luas dari bapanya sendiri Syeikh Jamaluddin 
yang berasal dari Linggi, Negeri Sembilan. 


Ketika berumur 7 tahun, Syeikh Muhammad Said r.m. dibawa balik oleh ibunya ke Pattani. Di sana 
mulalah beliau mempelajari ilmu-ilmu syariat, usuluddin, tasawuf, nahu, saraf dan lain-lain, selain sudah 
fasih dalam bidang giraah Al Ouran hasil didikan ibunya. 


Selain seorang yang pintar, beliau sangat tekun belajar sehingga ada masa-masanya beliau tidak tidur 
malam sehingga terbit fajar kerana mentelaah kitab dan menghafaz. Di antara guru-gurunya di Pattani 
ialah Syeikh Zainal Abidin Al Fatani dan Syeikh Muhammad Nor Kedah. 


Dengan kemahuan sendiri serta didorong oleh keluarganya, Syeikh Muhammad Said r.m. melanjutkan 
pelajarannya ke Makkah sewaktu berumur 17 tahun. Di Makkah, beliau menghabiskan umur remajanya 
itu sepenuhnya untuk meluaskan pengalaman dan menimba sebanyak-banyaknya ilmu daripada guru- 
guru yang tertaraf Al Alamah. Di antara guru-gurunya di Makkah ialah Syeikh Muhammad bin Sulaiman 
Al Makki, Syeikh Mohd. Nawawi Al Bantani As Syafi'i, Syeikh Ahmad Al Mansyawi, Syeikh Ibrahim Al 
Baijuri, Mufti Asy Syafi'i, Syeikh Mohd. Said, Syeikh Zainal Abidin As Sambawi dan ramai lagi daripada 
ulama yang warak dan tagwa. Semasa di Madinah beliau sempat belajar dengan Syeikh Jaafar Al 
Barzanji yang sangat masyhur itu. 


Kemudian Syeikh Muhammad Said Al Linggi menziarahi Baitul Mugaddis dan terus ke Mesir di mana 
beliau diminta mengajar beberapa waktu, kitab-kitab besar seperti Syarah Mahali atas Jami 'ul Jawamik. 
Selepas lapan bulan beliau melanjutkan pelajaran ke Universiti Al Azhar. 

Di Mesir, Syeikh Muhammad Said r.m. berpeluang melanjutkan kefahamannya tentang perjalanan ilmu 
fegah empat mazhab daripada guru-gurunya seperti Syeikh Shamsuddin Al Bayani dan Syeikh Ahmad Al 
Rafie Al Maliki. Hal ini diakui oleh Pak Cik Muhammad Abu Bakar, 102 tahun, yang menjadi khadam 
beliau lebih 15 tahun. 

Managib Syeikh Muhammad Said Al Linggi. 


Menurut Pak Cik Muhammad, Syeikh Muhammad Said r.m. alim empat mazhab dan kealimannya itu 
sangat terserlah semasa beliau bermukim di Singapura. 


Setelah beberapa tahun di Mesir, Syeikh Muhammad Said kembali ke Makkah. Kali ini beliau 
bersungguh-sungguh pula beramal, mengajar dan bermujahadatunnafsi sehingga beliau bertemu 
dengan Syeikhul Taregat Ahmadiah seperti tercatat dalam manakib beliau: 


"Sehingga berhimpunlah ia r.m dengan Imam yang Rabbani, Khattib yang Sornadini yang 
mempunyai Taregat Al Ahmadiah Al Rasyidiyah Hadarat As Sayid Muhammad bin Ahmad Al 
Dandarawiyah na. maka menerimalah ia r.m. (Syeikh Muhammad Said) daripadanya akan 
Taregat Ahmadiah." —Manakib Syeikh Muhammad Said Al Linggi, hal. 23 


Maka berlazimlah ia mengamalkan amalan taregat ini dengan tertib, sempurna dan istiyamah. Beliau 
diizin pula mengembangkan amalan Taregat Ahmadiah ini kepada orang ramai. Sejak itu dadanya bukan 
saja penuh berisi ilmu-ilmu zahir yang tahkik daripada guru dan kitab yang muktabar malah mula pula 
berisi ilmu-ilmu sufi dan kerohanian yang hag setelah diijazah ilmu taregat dan hakikat itu. 


Kemudian barulah Syeikh Muhammad Said r.m. mengambil keputusan meninggalkan Makkah untuk 
pulang ke Tanah Melayu, ketika berumur dalam lingkungan 30 tahun. Beliau memilih Kampung 
Ampangan, Seremban sebagai tempat tinggal tetapnya. 


Kepulangannya ke negeri asal bapanya itu tidak lain melainkan atas dorongan yang kuat untuk 
menyebarkan ilmu, tarbiah, dakwah dan amalan taregat seperti yang dituntut oleh agama. Atas niat 

yang murni itu, mulalah beliau bergelanggang sebagai tuan guru, dan memimpin masyarakat yang rata- 
rata masih jahil tentang ilmu dan amalan syariat. 


Tahun-tahun berikutnya, perjuangan Syeikh Muhammad Said r.m. semakin kencang dalam usahanya 
menghapuskan bid'ah dhalalah dan kejahilan masyarakat serta berhadapan pula dengan pegangan 
khurafat dan amalan adat yang menyalahi syariat. Seperti juga pejuang-pejuang Islam sejak dulu, 
ketegasannya dengan hukum ALLAH SWT ini tidak terlepas dari tentangan dan fitnah yang berbagai- 
bagai. 


Namun beliau tetap tabah, sabar dan berhikmah menghadapi penentang-penentangnya yang masih 
belum mengerti kebenaran Al Hag dan mutiara hikmah yang diperjuangkan olehnya itu. Berkat sabar 
dan hikmah, akhirnya beliau menerima ramai pengikut setia dari merata tempat. Mereka terdiri 
daripada orang-orang penting masyarakat dan orang kebanyakan yang patuh dan menerima beliau 
sebagai mursyid. Demikianlah Allah SWT memelihara dan menolong orang-orang-Nya daripada 
diganggu-gugat oleh musuh-musuh. 


Beberapa tahun kemudian, beliau mendirikan pondok pengajian di Kampung Ampangan, Seremban bagi 
menam- pung pelajaran murid-murid sepenuh masa. Institusi pengajian pondok pertama dalam Negeri 
Sembilan ini berjalan lancar dan mendapat sambutan bukan saja dari pelajar dalam Negeri Sembilan 
tetapi juga dari negeri-negeri lain. 


"Pelajar pondok ini datang dari merata tempat tetapi bilangannya sederhana sahaja dalam lingkungan 
60 orang murid yang tinggal tetap, kerana Tuan Syeikh Said r.m. lebih banyak keluar mengajar orang 
ramai dan memimpin amalan taregat," kata Pak Cik Muhammad yang turut menjadi murid tetap di 
pondok Ampangan itu. 


Syeikh Muhammad Said selalu keluar memberi kuliah di masjid-masjid dan surau terutamanya pada 
sebelah malam. Di antara daerah-daerah yang sering dikunjungi olehnya ialah Linggi, Rembau dan Port 
Dickson. Sewaktu Syeikh Muhammad Said r.m. mengajar di Linggi, Pak Ngah Idris Linggi yang ketika itu 
masih remaja, pernah mengikuti kuliah pengajiannya. 


"Pada masa itu umur saya dalam lingkungan 15 tahun yang lunjuk lain (masih leka) sedangkan Tuan 
Syeikh Said membawa ke jalan tagwa. Lama-kelamaan baru saya dapat ikut amalan yang beliau berikan 
sehingga sekarang," cerita Pak Ngah Idris, 79, yang ada hubungan kekeluargaan dengan Syeikh 
Muhammad Said r.m. bak kata pepatah, "tergesel kena miang, tertegak kena rebas." 


Pak Cik Muhammad Abu Bakar berkata Syeikh Muhammad Said r.m. banyak menjelajah sampai ke 
Kelantan, Terengganu, Johor dan di Singapura. 


Hasilnya orang ramai mendapat kesedaran beragama. Manakala amalan Taregat Ahmadiah berkembang 
luas dalam Negeri Sembilan, beberapa tempat di selatan Semenanjung hingg ke negeri Kelantan. 


Syeikh Muhammad Said sangat kuat mempertahankan pegangan Ahli Sunnah Wal Jamaah daripada 
dicemari oleh ahli-ahli bid'ah yang menyalahi mazhab yang empat. Mere-ka ingkar daripada bertaklid, 
sebaliknya mendakwa berijtihad. Atas kegigihan Syeikh Muhammad Said r.m. berjuang maka tiada 
seorang pun daripada ahli bid'ah itu yang dapat menye- barkan pengaruh mereka semasa hayatnya. 


"Dan setengah daripada nazamnya menyebut ia padanya akan kesesatan puak-puak wahabi dan 
kekarutan-kekarutan mereka itu." (Manakib Syeikh Muhammad Said Al Linggi, hal. 33). 

Seperti tercatat dalam manakibnya, Syeikh Muhammad Said r.m. seorang yang zahid (tidak cinta dunia, 
harta benda dan kedudukan), bersifat ganaah (memadai dengan apa yang ada), pemaaf, tawakkal dan 
tagwa dan cerdik. Sifat-sifat mulia lagi terpuji ini dimiliki sejak masih menuntut di Tanah Arab lagi. 
Dengan hati yang suci bersih itu Syeikh Muhammad r.m. menjadi seorang yang bersyahsiah, berjaya 
dalam kepimpinan dan dikurniakan banyak karamah. 


Dalam ruangan terhad ini kita tidak berniat untuk memasukkan peristiwa-peristiwa pelik yang terjadi 
pada diri beliau yang berupa karamah melebihi 30 peristiwa yang tercatat dalam manakib dan daripada 
cerita-cerita lisan. 


Namun demikian, nyatalah bagi kita Syeikh Muhammad Said r.m. Seorang pemimpin masyarakat dan 
ulama yang unggul, dapat mencorak masyarakat dengan ilmu dan amal, dan merupakan orang yang 
bertanggungjawab mengem- bangkan Taregat Ahmadiah di Semenanjung Tanah Melayu. Dengan kata 
lain, beliau bukan sahaja ahli fikir seperti kebanyakkan intelek agama hari ini yang hanya mampu 
berteori dan mengeluarkan pendapat-pendapat pada majlis-majlis rasmi sahaja sedangkan hidup 
mereka terasing daripada orang ramai, tanpa pengikut dan tidak dapat dicontohi. 


Dalam kesibukan masa itu, sempat juga Syeikh Muhammad Said r.m. mengarang kitab dan risalah. 
Menurut senarai yang dikeluarkan oleh Sekolah Menengah Agama Syeikh Muhammad Said, sekolah 
menengah agama tertinggi di Negeri Sembilan, terdapat tujuh buah hasil tulisan beliau, antaranya ialah 
Risalatul Fawa'id, Syarhu Kunuzil-Jawahiril Nuriah, Sullamu Takrif fi Ilmil Tasrif, Rasalatun Fathi dan II 
Kasyfu Wal Mafis an Ashab Saidi Ahmad bin Idris. 


Syeik Muhammad Said Al Linggi meninggal dunia pada 12 Rabiulawal 1345 bersamaan 1926 Masihi 
dalam usia 52 tahun. 


Pak Cik Muhammad bin Abu Bakar (kiri) Pak Ngah Hj Idris Linggi (kanan), anak murid yang ada kaitan 
kekeluargaan dengan Syeikh Said Al Linggi. 


Beliau dimagamkan di tanah perkuburan yang mengambil sempena namanya, Tanah Perkuburan Syeikh 
Muhammad Said di Seremban, dengan diiringi doa puluhan ribu pengikutnya. Demikianlah kehendak 
Allah SWT terhadap hamba-Nya yang dikasihi-Nya. 


Almarhum meninggalkan 32 orang anak daripada 9 orang isteri (semasa akhir hayatnya beliau 
mempunyai empat isteri). Kebanyakan anak dan cucunya alim dalam ilmu agama dan warak terutama 
Syeikh Abdullah yang merupakan waris sulung yang mengambil alih tugas khalifah Taregat Ahmadiah, 
kemudiannya disambung oleh adiknya, Syeikh Ahmad, Mufti Negeri Sembilan yang pertama. 

Hingga kini, tugas ini terus disambung oleh mereka yang arif di kalangan anak dan cucu Tuan Hj. Syeikh 
Muhammad Said r.m. dengan ribuan pengamalnya. 


Profil Ringkas Penulis Manakib Syeikh Said 


Manakib (sejarah hidup) Syeikh Muhammad Said r.m. ditulis oleh anak keduanya, Sohibul As Samahah 
As Syeikh Ahmad bin Syeikh Muhammad Said, Mufti pertama Negeri Sembilan (menerima tawaran 
jawatan mufti setelah didesak oleh orang ramai dengan restu ibunya almarhumah Siti Zubaidah). 


Syeikh Ahmad terbilang di antara barisan alim ulama Malaysia yang berwibawa, berpengaruh, pengasas 
pendidikan menengah Islam pertama dalam Negeri Sembilan dan juga seorang pengarang. 


Dilahirkan di Kg. Ampangan, Seremban pada tahun 1914, beliau dibesarkan dalam keluarga mulia dan 
taat beragama. Syeikh Ahmad juga seorang yang pintar. Pada tahun 1926 beliau melanjutkan pelajaran 
ke Makkah Al Mukarramah selama lapan tahun. Di sana beliau sentiasa mendahului pelajar-pelajar lain 
dalam pencapaian ilmu sehingga dalam masa sesingkat itu sudah mendapat gelaran Al Mursyid. Pada 
waktu-waktu tertentu beliau diamanahkan oleh guru-gurunya mengajar, terutamanya kepada pelajar- 
pelajar Melayu. 


Pada tahun 1934, beliau kembali ke tanahair dengan azam meneruskan amanah bapanya menyebarkan 
ilmu. Setahun kemudian Syeikh Ahmad Said mendirikan sekolah di kampung Rasah, Seremban yang 
merupakan sebuah institusi pengajian Islam pertama bertaraf menengah berbentuk pondok di Negeri 
Sembilan. Sekolah ini diberi nama Al Madrasah As Saidiyyah bersempena dengan nama bapanya Syeikh 
Muhammad Said r.m. Madarasah ini juga dikenali sebagai Pondok Rasah. 


Syeikh Ahmad amat tegas pendiriannya mempertahankan hukum-hukum syarak Ahli Sunnah Wal 
Jamaah dan tidak bertolak-ansur dengan mana-mana adat Melayu yang bercanggah dengan syariat 
seperti Adat Pepatih yang luas diamalkan di Negeri Sembilan. Beliau berhujah bahawa peraturan 
pembahagian pusaka mengikut Al Guran dan Hadis sudah sempurna, adil dan muktamad. Manusia tidak 
perlu meminda atau mengubahnya lagi. Beliau tetap tegas walaupun menerima tentangan hebat dari 
masyarakat dan pihak penguasa. 


Syeikh Ahmad yang merupakan ulama yang menguasai bidang-bidang syariah, agidah (tauhid), tasawuf, 
nahu, saraf, syair, falak dan lain-lain adalah pembawa (khalifah) Tarekat Ahmadiah selepas kematian 
abang sulungnya Syeikh Abdullah. Mereka berdua menerima amanat dan ijazah terus daripada Syeikh 
Muhammad Said r.m. 


Syeikh Ahmad kembali ke rahmatullah pada tahun 1964 ketika berusia 50 tahun, meninggalkan empat 
isteri dengan 37 orang anak dan banyak hasil karya yang berupa kitab dan risalah-risalah. 


Profil Ringkas Khadam Syeikh Said 


Pak Cik Muhammad bin Abu Bakar, 102 tahun, berguru dan menjadi khadam Syeikh Muhammad Said 
r.m. atas kehendak bapanya. Berkat disiplin beragama sejak kecil, beliau menjalankan tugasnya dengan 
sempurna seperti yang diharapkan oleh bapanya. Selama lebih 15 tahun lamanya beliau menjadi 
khadam tuan gurunya iaitu sejak umurnya 20 tahun. 


"Ayah saya serah saya kepada Tuan Syeikh Said sewaktu pertemuan mereka di Rahang, Negeri 
Sembilan," kata Pak Cik Muhammad. 

Dilahirkan di Kuala Pilah, Negeri Sembilan dalam tahun 1887 dalam keluarga India Muslim yang taat 
beragama. Ibu ayahnya berasal dari Kerala, India selatan dan berhijrah ke Tanah Melayu bersama-sama 
pedagang dari India pada penghujung kurun ke-18 Masihi. 


Selama menjadi khadam, beliau bukan saja membuat kerja-kerja rumah dan menyempurnakan 
keperluan-keperluan peribadi Tuan Syeikh Said tetapi juga mengambil peluang belajar daripada Tuan 
Syeikh Muhammad Said sendiri dan guru-guru lain terutamanya ketika Tuan Syeikh Muhammad Said 
membuka pondok di Ampangan, Seremban. Sejak itu beliau turut mengamalkan Taregat Ahmadiah 
secara istiyamah sehingga ke hari ini. 


Sebagai khadam beliau merasakan Tuan Syeikh Muhammad Said sebagai tuan guru, pemimpin dan ayah. 


"Saya bebas keluar masuk rumah Tuan Syeikh Muhammad Said hingga ke dapur seperti rumah sendiri. 
Isteri-isteri beliau sangat biasa dengan saya terutamanya mak tua saya," cerita Pak Cik Muhammad 
mengenang zaman silam sambil melahirkan kesyukuran kerana ditagdirkan menjadi khadam kepada 
seorang wali Allah. 

5 
SYEIKH MUHAMMAD NOR AL KHOLIDI 


Pengasas Kampung Islam Contoh 


SYEIKH MUHAMMAD NOR AL KHOLIDI adalah khalfah ke-35 Taregat Nagsyabandiah dan terkenal 
sebagai seorang wali Allah dengan berbagai karamah. Beliau juga seorang pemimpin masyarakat yang 
berwibawa dan beijiwa sufi. Ini terbukti dengan beijayanya beliau memimpin ahli jemaahnya di 
perkampungan Sungai Cincin, Gombak, sekitar tahun 1894 - 1919, di mana satu struktur pentadbiran 
dan undang-undang yang dilagangnya sendiri dapat dipraktikkan. 


Dengan sokongan orang ramai, Syeikh Muhammad Nor yang berasal dari Sumatera Utara, dapat 
membangunkan sebuah pusat pengajian yang bukan saja menekankan soal-soal ilmu tetapi juga tarbiah 
rohaniah. 


Bangun Perkampungan Berteraskan Syariat 


Kampung Sg Cincin, Gombak terletak kira-kira 13 km dari bandaraya Kuala Lumpur. Syeikh Muhammad 
Nor Al Kholidi mula menerokanya pada sekitar tahun 1894, kira-kira 10 tahun dari tarikh beliau tiba di 
Tanah Melayu dari kampung asalnya di Penyambongan, Sumatera Utara. 


Turut berhijrah bersama ulama sufi ini ialah adik angkatnya Syeikh Zainal Abidin dan dua ulama lain. 
Mereka dari keturunan Mendeleng. 


"Keempat-empat mereka alim-alim belaka dan apabila sampai ke Semenanjung mereka berpecah, 
seorang menetap di Tapah, Perak, seorang lagi mungkin di Perak juga, cuma mereka berdua (Syeikh 
Muhammad Nor dan Syeikh Zainal Abidin) yang tidak pernah berpisah," kata Hajah Fatimah, 69 tahun, 
anak bongsu kepada Syeikh Muhammad Nor, ketika ditemui di rumah anaknya di Sentol Pasar, Kuala 
Lumpur. 


Hajah Fatimah mendapat cerita sahih tentang ayahnya itu daripada mulut emak tuanya sendiri iaitu 
isteri Syeikh Muhammad Nor yang kedua, Hajah Halimah. Menurut cerita, Hajah Halimah adalah isteri 
yang paling alim dan warak di antara tujuh orang isterinya. Malah Syeikh Muhammad Nor pernah 
berkata bahawa Hajah Halimah adalah kitab tempat rujukannya dan tempat beliau berbincang 


59 


terutamanya tentang hal-ehwal kaum wanita. Dan Hajah Halimah juga membantu suaminya mengajar 
dan membimbing kaum ibu secara terasing dari kaum lelaki. 


Bersama Syeikh Zainal Abidin selaku pembantu kanannya, Syeikh Muhammad Nor meneroka 
perkampungan Sg. Cincin serta berjuang membangunkan sistem hidup Islam di dalamnya. Tapak 
perkampungan itu adalah tanah yang diwakafkan oleh Sultan Alauddin Sulaiman Shah, Sultan Selangor 
yang kelima (memerintah hingga 1938). 


Sebenarnya beberapa tahun sebelum itu, Syeikh Muhammad Nor telah membina sebuah masjid 
bersama orang-orang kampung di Batu 8, Jalan Gombak. Setelah mendapati kawasan di situ tidak sesuai 
untuk dijadikan perkampungan Islam seperti yang dirancangkan, beliau pun mengambil keputusan 
untuk berpindah lalu memilih Kampung Sungai Cincin di Batu 7 iaitu satu batu dari masjid itu. Manakala 
masjid di Batu 8 itu masih kekal sehingga ke hari ini. 


Tapak perkampungan yang dipilih itu bukan sahaja cantik dan menarik tetapi juga terdapat berbagai- 
bagai kemudahan. Bahagian depan kampung ini terletak di lereng bukit yang di antaranya (antara bukit 
dan perkampungan) mengalir Sungai Gombak menuju ke pusat bandar Kuala Lumpur. Di situ juga 
bertemunya dua anak sungai yang salah satu daripadanya melintasi kawasan perkampungan itu. 


Bahagian belakang perkampungan tersebut merupakan kawasan tanah rendah yang sangat sesuai 
dengan tanaman padi. Di sebelah barat perkampungan Syeikh Muhammad Nor membina empangan 
menakung air. Tempatnya agak tinggi sedikit. Daripada takungan inilah disalurkan air ke kawasan sawah 
padi dan disalurkan ke rumah-rumah dan masjid untuk kegunaan umum. Teknik menyalurkan laluan air 
dari bukit ke masjid ini banyak terdapat di Indonesia. 


Perhubungan untuk membeli barang-barang keperluan atau untuk memasarkan barangan yang 
dikeluarkan juga mudah sama ada melalui jalan sungai atau jalan darat yang sampai ke pusat bandaraya 
Kuala Lumpur. 


Di atas tapak 14 ekar, Syeikh Muhammad Nor berjaya membangunkan kampung berteraskan syariat dan 
terlaksana hukum-hakam Islam di dalamnya. 


Selain kerana kesungguhan berusaha, kejayaan membangunkan perkampungan Islam di Sungai Cincin 
adalah berkat ilmu dan pengalaman yang diperolehi bertahun-tahun sebelumnya terutama dalam 
perantauan Syeikh Muhammad Nor ke Makkah. Beliau pergi ke Makkah bersama Syeikh Zainal Abidin 
melalui Thailand dan India. Mereka menempuh perjalanan yang sukar untuk mengerjakan haji dan 
melanjutkan pelajaran terutama dalam bidang tasawuf dan perjalanan taregat selain untuk menziarahi 
magam Rasulullah SAW, Sahabat-Sahabat r.a. dan magam ibunya sendiri yang kembali ke rahmatullah di 
Makkah setahun sebelum itu. 


Beliau bermukim lebih tiga tahun di Makkah. Sepanjang tempoh itu, beliau memenuhi hajatnya 
menziarahi orang alim di samping menziarahi magam orang-orang soleh. Selepas itu beliau berangkat 
pula ke Mesir melalui jalan darat. 


"Di sini niat ayah saya makbul untuk menziarahi 40 kali magam Imam Syafi'i semasa di Mesir," kata 
Hajah Fatimah. 


Semasa dalam musafir untuk meluaskan pengalaman dan menimba ilmu pengetahuan itu, Syeikh 
Muhammad Nor banyak menerima bantuan ALLAH SWT secara nyata dan ghaib ketika menghadapi 


60 


kesulitan di sepanjang perjalanan. Sebelum menjelajah ke Timur Tengah beliau sudah pun memiliki 
kemantapan ilmu-ilmu syariat hasil bimbingan tuan-tuan guru di kampung asalnya di Penyambongan. 


Dan berkat kesanggupannya menempuh susah payah itu juga telah memantapkan keperibadiannya 
sebagai seorang pemimpin yang berhemah tinggi dan dapat dicontohi oleh pengikut. Dengan kekuatan 
yang ada, beliau berjaya membangunkan perkampungan seperti yang diidam-idamkan sejak berhijrah ke 
Tanah Melayu sekitar tahun 1885. Cita-cita ini sungguh kuat tertanam dalam dirinya dan beliau 
berusaha dengan susah payah untuk menjadikannya satu kenyataan tanpa memikirkan kesenangan dan 
kemewahan hidup. 


"Memang Syeikh Muhammad Nor tidak meninggalkan harta kekayaan, malah tapak perkampungan 
seluas 14 ekar yang dia terokai sendiri pun menjadi tanah wakaf dan terma- suk dalam tanah bebas 
cukai kerana ia milik wakaf raja," kata Encik Abdul Rahman Jalis, 64, bilal masjid di perkampungan 
peninggalan Syeikh Muhammad Nor. 


"Bagaimanapun, pentadbiran kampung ini sentiasa dipegang oleh waris beliau sendiri sejak dulu lagi, 
dan keutamaan untuk duduk dan memakan hasil tanah ini sentiasa diberikan kepada keluarga Syeikh 
Muhammad Nor," jelas beliau. 


Tegakkan Pusat Tarbiah Wa Ta'lim 


Di atas tapak yang begitu strategik, Syeikh Muhammad Nor membangunkan perkampungan yang di 
dalamnya tertegak tarbiah dan ta'lim (pendidikan dan pelajaran) untuk semua peringkat umur, lelaki 
dan perempuan. Projek besar ini be-liau laksanakan di atas kesedaran bahawa manusia hanya dapat 
ditundukkan kepada perintah dan hukum-hakam ALLAH melalui ilmu dan didikan. 


Antara yang mula-mula beliau bina ialah masjid (yang kekal sehingga ke hari ini setelah diubah suai), dan 
kemudian surau khas untuk kaum ibu. 


Bagi memastikan pergaulan dalam kampung benar-benar menepati syariat, beliau menyusun kediaman 
penduduknya secara begitu sistematik dengan memisahkan penuntut bujang lelaki dari perempuan dan 
terpisah pula dengan rumah kelamin. 


"Syeikh Muhammad Nor mengarahkan supaya pelajar-pelajar bujang membina pondok-pondok mereka 
di sebelah kanan kampung dan menyediakan rumah-rumah yang kemas untuk pelajar perempuan di 
sebelah kiri kampung. Dan di sebelah depan diuntukkan bagi orang berkeluarga," kata Hj. Ahmad 
Othman, 66, imam masjid Kg. Sungai Cincin. 


Hj. Ahmad berkata, tidak berlaku sama sekali pergaulan bebas di antara lelaki dan perempuan. Malah 
kaum ibu tidak dibenarkan keluar rumah kecuali kerana sesuatu hajat terutamanya kerana belajar dan 
untuk mendapatkan barang keperluan dengan syarat memakai pakaian menutup aurat dan ramai pula 
yang memakai tunton (atau kini lebih dikenali dengan purdah) yang hanya menampakkan dua biji mata. 


Mengenai pakaian tunton ini, Hajah Fatimah mengesahkan bahawa kaum wanita pada masa hayat 
Syeikh Muhammad Nor dan pada zaman penggantinya iaitu anak sulung beliau sendiri, Syeikh 
Muhammad Tahir (Almarhum), umumnya memakai tunton. Sehingga kini Hajah Fatimah tetap 
memakainya. 


"Saya tetap memakai tunton ini bersama kakak saya Hajah Habsah yang tinggal bersama anaknya di 
Bandar Barn Bangi, kerana ini pesanan ayah saya seperti yang dituntut oleh syariat. Selama hayat saya, 

saya hanya membuka muka di khalayak ramai ketika bertawaf sewaktu mengerjakan haji, kemudian 
saya pakai semula hingga sekarang," kata Hajah Fatimah. 


Mungkin ada yang bertanya, tidakkah beliau merasa rimas dengan berpakaian begitu? 


"Tidak, malah saya boleh membuat berbagai-bagai pekerjaan sepertimana kaum ibu lain," jawab Hajah 
Fatimah yang berwatak cergas itu. 


Hajah Fatimah, anak bongsu Syeikh Muhammad Nor. 

En. Abdul Rahman Jais, bilal Masjid Sg. Cincin. 


Beginilah bentuk kubur percubaan yang dibuat oleh Syeikh Muhammad Nor, yang membawa konsep 
"Cukuplah mati sebagai peringatan". 


Takungan air yang dibina oleh Syeikh Muhammad Nor. Di zaman beliau, air takungan ini disalurkan ke 
sawah bendang dan ke rumah-rumah penduduk perkampungan. 


Rumah penjara tempat pesalah dihukum oleh Syeikh Muhammad Nor. 

Menurut Hajah Fatimah lagi, sepertimana yang diceritakan kepadanya oleh mak tuanya Hajah Halimah, 
pada zaman Syeikh Muhammad Nor kaum wanita di perkampungan itu tidak perlu keluar rumah kerana 
apa saja keperluan seperti air untuk membasuh, mandi dam mengambil wudhuk, dan penyidai kain baju 
disediakan di dalam rumah dan kawasan yang berhijab. Begitu juga dengan keperluan-keperluan dapur, 
semuanya disediakan secukupnya. Memang mudah, senang dan akhlak terpelihara. 


Kuatkuasa Undang-undang 


Ternyata pemilihan tempat yang begitu menarik dengan kemudahan-kemudahan yang tersedia dan 
penyusunan penduduk yang begitu rapi itu memudahkan Syeikh Muhammad Nor menguatkuasakan 
peraturan yang dilagangnya sendiri. 


"Dalam soal disiplin, Syeikh Muhammad Nor sangat tegas, dan untuk itu dia menyediakan petugas- 
petugas kuasa seperti juga polis, di bahagian lelaki dan juga perempuan. Sesiapa yang didapati bersalah 
akan dihukum takzir setimpalnya dan ramai yang dijatuhi hukuman lokap," kata Imam Hj. Ahmad. 


—— 


Haji Ahmad Othman, imam Masjid Kg. Sungai Cincin. 


Menurut Hajah Fatimah, terdapat empat lokap bagi perempuan berukuran kira-kira empat kaki lebar 
dan sepuluh kaki panjang dan dua lokap untuk pesalah lelaki yang ukurannya lebih kecil. Fakta ini selari 
dengan kenyataan Imam Hj. Ahmad dan menantu Syeikh Muhammad Nor sendiri, Hajah Fatimah Syafir 
(isteri kepada Hj. Muhammad Syeikh). 


Kesan-kesan lokap untuk pesalah perempuan masih terdapat di sebelah rumah yang didiami oleh Hajah 
Fatimah. Lokap itu asalnya sebuah bilik gelap dan hanya ada ruang untuk mengambil makanan dan satu 
lubang kecil untuk dimasuki sedikit cahaya. 


Di antara kesalahan yang menyebabkan seseorang penduduk atau penuntut menerima hukuman lokap 
itu ialah leka atau meninggalkan sembahyang, derhaka kepada ibu bapa atau engkar kepada guru, 
bergaduh sesama pelajar, dan mencuri. Denda juga dikenakan kepada muridnya yang malas beribadah 
seperti tidak bangun malam, tidak datang pada awal waktu sembahyang, dan malas berpuasa. Hukuman 

lokap ada yang untuk tempoh seminggu, lima hari, dua hari dan sehari semalam dengan diberi makan 
minum yang sedikit, serta disuruh membaca wirid-wirid tertentu dan berpuasa sunat. 


Anehnya, semua pengikut dan pelajar sangat patuh kepada peraturan yang ditetapkan oleh Syeikh 
Muhammad Nor dan sanggup dikenakan lokap jika melakukan kesalahan yang akhirnya membawa 
perubahan kepada kebaikan. 


"Malah ada di antara isteri ayah saya yang dilokap olehnya tetapi saya tidak tahu sebab-sebabnya. Ada 
juga pengikut dan pelajar yang cabut lari kerana tidak sanggup mematuhi peraturan," cerita Hajah 
Fatimah. Beliau menyifatkan Syeikh Muhammad Nor sebagai seorang yang tegas dan warak serta 
dikurniai karamah oleh ALLAH. 


Hajah Fatimah berkata ayahnya juga seorang yang pemurah dan ini amat nyata dalam masa 
mengendalikan sekolah. Semua pelajarnya tidak dikenakan sebarang bayaran. Perbelanjaan sepenuhnya 
ditanggung oleh beliau. Hal ini sangat masyhur di kalangan penuntut dan pengikutnya yang bukan saja 
datang dari Selangor tetapi juga dari Perak, Negeri Sembilan, dan negeri-negeri lain. Bagaimanapun 
beliau menganjurkan semua pengikutnya bekerja menanam padi, berkebun dan mendulang bijih. 


Menurut anak Syeikh Muhammad Nor, Almarhum Hj. Muhammad Syeikh, yang ditemui semasa 
hayatnya enam tahun lalu, orang-orang kaya turut menyumbang derma terutama dari kalangan India 
Muslim yang kebanyakannya berniaga di Kuala Lumpur. Dengan itu para pengikutnya dapat 
menumpukan perhatian kepada pembelajaran di samping membuat kerja tanpa bimbang mengenai 
makan minum dan keperluan-keperluan lain. 


"Anehnya, sewaktu berlakunya Perang Dunia Pertama, perkampungan Sungai Cincin ini tidak putus- 
putus dengan rezeki sedangkan masyarakat di luar sedang menghadapi berbagai-bagai kesulitan. 
Perkampungan ini tidak terganggu dan persekolahan berjalan seperti biasa," kata Hj. Muhammad 
Syeikh, waris kedua yang mengendalikan perkampungan itu selepas kematian abangnya Hj. Muhammad 
Tahir. 


Mengenai tenaga pengajar, Syeikh Muhammad Nor mempunyai guru-guru pembantu dan di antaranya 
ialah Hj. Abdul Oadir dan Hj. Kassim (kedua-dua mereka akhirnya menjadi menantu beliau), Hj. Samin 
dan ramai lagi guru lepasan pondok-pondok tempatan. 


Apabila menghadapi masalah-masalah semasa, Syeikh Muhammad Nor selalu pula mengadakan 
pertemuan dengan orang-orang alim dari merata tempat. Mereka pernah membincangkan soal 
pendidikan, hukum kariyah masjid, hubungan dengan penjajah Inggeris dan lain-lain. 


Syeikh Muhammad Nor juga sentiasa mengambil tahu tentang anak-anak murid dan pengikutnya yang 
sudah layak berumahtangga. Beliau akan merancang perjodohan di kalangan pengikut-pengikutnya yang 
lazimnya dibiayai oleh beliau sendiri dan sahabat-sahabat seperkampungan yang lain. 


"Pada masa itu semua urusan perkahwinan berjalan mengikut syariat dan sesederhana mungkin tanpa 
maksiat dan pembaziran," kata Hajah Fatimah. 


"Ayah saya mengahwinkan kami semua dengan ahli-ahli jemaah perkampungan Sungai Cincin semasa 
kami masih muda," tambahnya. 


Syeikh Muhammad Nor sendiri mengamalkan poligami dengan-beristeri tiga dan empat orang dalam 
satu-satu masa. Tujuh orang isterinya kesemuanya solehah dan taat kepada perjuangan yang dilagang 
oleh beliau. 

Syeikh Muhammad Nor bukan saja mendidik pengikutnya dengan peraturan-peraturan yang tegas, 
malah beliau lebih memberatkan tarbiah rohani berdasarkan amalan sufi. Beliau menekankan banyak 
pengajian tasawuf dan memimpin wirid, zikir, menganjurkan puasa sunat, membanyakkan ibadah 
malam dan mengadakan 'kubur percubaan'. 


Kubur percubaan ini yang terletak di luar mihrab masjid, bertujuan untuk menginsafkan pengikut- 
pengikutnya kepada soal-soal mati, Alam Barzakh, Padang Mahsyar, Hari Akhirat, Syurga dan Neraka. 


"Bagi sesiapa yang ingin mencuba, dibenarkan masuk ke liang lahad selama beberapa ketika dengan 
beberapa syarat atau cara tertentu. Insya-Allah dapat merasai sebahagian daripada alam ghaib seperti 
yang terdapat di alam kubur," cerita Imam Hj. Ahmad, sepertimana pernah dialami oleh mereka semasa 
hayat Syeikh Muhammad Nor. 


Syeikh Muhammad Nor berpegang kepada kata-kata, "Cukuplah mati sebagai pengajaran." Dan zikrul 
maut itu Sunnah Rasulullah, di mana baginda mengingati mati 100 kali dalam sehari. Dengan cara itu 
beliau berjaya membentuk pengikut-pengikutnya menjadi soleh, warak, taat dan bertagwa kepada Allah 
SWT. 


Walaupun perkampungan Sg. Cincin ini terus terkenal tetapi sudah mengalami banyak perubahan. Selain 
tertegaknya bangunan-bangunan baru, cara hidup penduduk perkampungan turut berubah setelah lebib 
60 tahun ditinggalkan oleh Syeikh Muhammad Nor. 


"Sekarang sudah tidak seperti dulu lagi. Ayah saya bukan sahaja tegas tentang penutupan aurat dan 
batasan pergaulan lelaki perempuan, malah melarang semua jenis bunyi-bunyian, seperti yang banyak 
terdapat pada hari ini," kata Hajah Fatimah. 


Namun, seperti juga di tempat-tempat lain, pengajian di masjid terus dijalankan. Begitu juga dengan 
kelas mengaji untuk kanak-kanak dan sembahyang jemaah lima waktu dan sembahyang Jumaat, masih 
meriah. Biarpun zaman kegemilangan Perkampungan Sungai Cincin sudah berlalu tetapi masih besar 
manfaatnya bagi generasi hari ini untuk mengambil contoh iktibar daripada perjuangan hebat Syeikh 
Muhammad Nor Al Kholidi, seorang wali yang berperanan sebagai pemimpin masyarakat. 


Syeikh Muhammad Nor kembali ke rahmatullah dalam usia 58 tahun pada 13 Syaaban 1349 (1932), 
meninggalkan ramai pengikut setianya dan meninggalkan begitu banyak jasa terhadap perkembangan 
Islam di negara ini. Allahyarham dimagamkan di dalam Perkampungan Sungai Cincin. Dan magam beliau 
sering diziarahi orang. 


Perkampungan Islam yang beliau asaskan masih kekal walaupun zaman kegemilangannya telah berlalu. 


"Sehingga ke hari ini," kata Tuk Empat kampung itu kepada penulis, "pihak istana menyerahkan 
pentadbiran kampung ini kepada penduduk di sini sejak pemerintahan Sultan Alauddin Sulaiman Shah, 
Sultan Hisamuddin Alam Shah dan Sultan Salahuddin Abd. Aziz Shah yang sedang berkerajaan." 


"Kita tidak perlu bayar apa-apa cukai kerana ia wakaf raja," tambah beliau. 

6 
TUK KENALI 


Menyemarak Kebangkitan Pondok 


NAMA Tuk Kenali tidak asing lagi di negara ini, dan satu ketika dulu pengaruh beliau cukup kuat hingga 
sampai ke Patani. Beliau mempunyai peranan langsung terhadap kebangkitan Islam di Kelantan pada 
zaman kegemilangannya hingga mendapat julukan 'Serambi Makkah". 


Di samping mengajar, Tuk Kenali aktif dalam penulisan, urusan kemasyarakatan dan juga pemerintahan. 
Beliau adalah orang penting di belakang penerbitan majalah 'Pengasuh'. Pernah menjadi Ahli Majlis 
Agama dan Adat Istiadat Melayu Kelantan dan Ahli Majlis (Dewan) Ulama. 


Tuk Kenali berpesan kepada murid-muridnya, antara lain, "Mengaji sungguh-sungguh" dan "Buka 
pondok". 


Sekitar dua dekad pertama abad ke-20 itu, era pondok-pon- dok pengajian berkembang begitu pesat 
hasil sumbangan barisan pelapis yang mendapat asuhan dan tarbiah secara langsung dari Tuk Kenali 
serta tokoh-tokoh ulama lain di Kelantan. Murid-murid Tuk Kenali datang dari merata tempat 
terutamanya Kelantan, Kedah dan Terengganu. 


Menurut sumber yang boleh dipegang, Tuk Kenali mengamalkan Taregat Ahmadiah. Beliau dikurniakan 
banyak karamah, kelebihan yang pelik-pelik tetapi benar berlaku. 


Awang Kenali Anak Genius 


Telah menjadi satu kebiasaan baginya, bila hendak pergi mengaji Al Guran, dia akan letakkan sebotol air 
putih di tepi pintu di sebelah dalam rumahnya. Sepulangnya dari rumah guru mengaji yang terletak 
berhampiran rumahnya, dia akan duduk dekat botol air itu sambil merenung ke lantai. Kemudian 
dengan berdakwatkan air dari dalam botol itu, dia menulis dengan jari di atas lantai papan. 


Begitulah caranya seorang anak yang mempunyai nama timangan 'Awang', yang baru berusia sekitar 
enam tahun ketika itu, berusaha menghafaz ilmu yang baru dipelajarinya. 

Awang memang dianugerahi ALLAH kepintaran di samping mempunyai sifat ingin tahu dan ingin maju 
yang kuat. De-ngan beberapa kali ajar dan biasanya sekali ajar saja, dia dapat menulis dan membaca Al 
Ouran dengan tajwid dan tartilnya. 


Dia keberatan apabila diminta oleh gurunya membaca ayat- ayat yang telah diajar. 
"Sudah kalih (sudah dapat)," katanya ketika ditanya. 


Sambil senyum gembira, gurunya akan mengubah kepada ayat-ayat baru kerana ternyata muridnya yang 
bernama Mohd. Yusof itu cukup kuat ingatannya dan cerah otaknya. 


Kepintaran Awang Mohd Yusof menarik perhatian Tuk Penggawa (penghulu: yang pada masa itu sangat 
besar kuasanya) kampungnya, yang melantiknya menjadi kerani. Tugas Awang Mohd Yusof ialah 
membilang pokok buah-buahan orang kampung yang mengeluarkan hasil untuk dipungut 
sumbangannya yang diistilahkan sebagai cukai oleh pejabat Tuk Penggawa. Walaupun tugas itu nampak 
mudah tetapi yang istimewa ianya dijalankan oleh seorang budak yang baru berusia 9 tahun. 


Kecemerlangan Awang Mohd Yusof dalam bidang ilmu pengetahuan tidak berakhir di situ. Kerana tidak 
lama kemudian dia meninggalkan jawatan kerani untuk memenuhi cita-citanya melanjutkan pelajaran ke 
Kota Bharu. 


Dari situlah bermulanya perjalanan hidupnya yang panjang untuk menguasai ilmu selama lebih 25 tahun 
termasuk 17 tahun di Makkah dan 5 tahun di Mesir. Dan sebaik pulang dari perantauan menuntut ilmu, 
mulalah beliau menyumbang bakti kepada masyarakat ramai khususnya dalam bidang pendidikan dan 
pelajaran. 


Menyedari peri pentingnya menyebarkan ilmu secara yang tersusun dan berkesan, beliau membuka dua 
pusat pengajian pondok di kampung kelahirannya, Kenali, dalam jajahan Kota Bharu. Di sinilah beliau 
mengasuh dan mendidik, hingga melahirkan tuan-tuan guru yang turut berjuang dengan membuka 
pondok-pondok pengajian di tempat masing-masing. Sejak itu masyhurlah seorang ulama berbadan 
gempal, bermisai, berjanggut serta berjambang dan gemar kepada pakaian serban jubah itu sebagai 
seorang wali ALLAH dengan gelaran Tuk Kenali. 


Berkat Doa dan Asuhan Ibu 


Kejayaan Tuk Kenali dalam bidang ilmu dan kepimpinan adalah berkat asuhan dan doa ibunya, seorang 
wanita solehah bernama Fatimah yang mengharapkan anaknya muncul sebagai seorang yang mulia di 
sisi agama. Asuhan awal ibunya berjaya menanamkan bibit-bibit sifat mulia pada diri beliau hingga sifat- 
sifat itu menjadi pakaian dirinya sampai beliau dewasa. 


Dalam masa yang sama Tuk Kenali mendapat bimbingan awal datuk sebelah ibunya, yang dikenali 
dengan nama Tuk Leh, seorang imam kampung yang alim. Datuknya itulah yang mula-mula sekali 
mengajarnya menulis dan membaca Al Ouran selepas kematian bapanya Ahmad, seorang petani warak. 
Sejak itu bermulalah Mohd. Yusof bin Ahmad yang akhirnya masyhur dengan gelaran Tuk Kenali itu, 
hidup yatim ketika baru berusia lima tahun (tahun 1873). 


Beliau terus dididik dan diasuh oleh datuknya Tuk Leh dan beberapa orang tuan guru kampung dengan 
iringan doa dan harapan ibunya. Dengan kecerdasan akal yang dikurniakan kepadanya, Tuk Kenali deras 
dalam menghafaz dan memahami apa saja ilmu yang dipelajari. 

Sewaktu usianya mencapai 10 tahun, Tuk Kenali mendapat restu ibu dan datuknya untuk mengaji agama 
di bandar Kota Bharu. Tuk Kenali terpaksa berulang- alik sejauh lapan batu pergi balik dari Kampung 
Kenali ke bandar Kota Bharu dengan berjalan kaki. 


Di Kota Bharu, beliau belajar dengan beberapa orang tuan guru: antaranya Encik Ismail bin Mahmud 
(pernah menjadi kadhi), Tuan Guru Haji Ibrahim bin Yusof (pernah menjadi Mufti Kelantan), Tuan Guru 
Haji Abdul Samad bin Mohd Salleh (terkenal dengan gelaran Tuan Tabal), Tuan Guru Haji Muhammad 
(yang terkenal dengan gelaran Tuan Padang), dan beberapa orang tuan guru lain. 


Dalam masa beberapa tahun sahaja beliau dapat membaca kitab-kitab seperti Al Airrumiyyah, Syarh 
Ibnu 'Ugail, Al Fiyyah dan Matamimah, yang semuanya berhubung dengan nahu saraf. Beliau juga 
khatam banyak kitab dalam jurusan tauhid, fegah, tasawuf dan lain-lain. 


Kebolehan dan kepintaran Tuk Kenali telah memikat hati Haji Salleh Janggut sehingga mendorongnya 
untuk menjodohkan anak perempuannya, Mek Nik, dengan Tuk Kenali. Tuk Kenali berkahwin ketika baru 
berusia 16 tahun. Tetapi perkahwinan atas kehendak orang tua itu berlangsung selama setahun sahaja, 
diikuti dengan perceraian. 


Di sebalik peristiwa itu ada hikmah yang besar. Tuk Kenali mempunyai cita-cita besar dan hasrat yang 
terpendam untuk mendalami ilmu di Makkah. Dengan berkat dorongan ibunya, yang membekalkannya 
wang $22, dan galakan dari kawan- kawan, Tuk Kenali bertolak ke Tanah Suci dengan kapal layar ketika 
berusia 18 tahun (sekitar tahun 1886). 


Pelayaran ke Makkah dengan kapal layar yang sepatutnya memakan masa tiga bulan itu tergendala 
kerana kapal mengalami kerosakan dan terpaksa mengambil masa 6 bulan untuk tiba di Makkah. Ketika 
sampai di Makkah, musim haji telah berakhir. 


Di Makkah, hampir tujuh bulan pertama Tuk Kenali tiada tempat tinggal tetap, hanya menetap di 
Serambi Masjidil Haram. Dan sesudah mempunyai tempat menginap, beliau masih gemar beriktikaf, 
bermutalaah, belajar dan tidur di masjid. 


Tuk Kenali mula hidup sederhana: pakaiannya hanya dua pasang, kerapkali makan berlaukkan ikan 
kering, sedikit tidur dan sering tidur berbantalkan lengan. 


Beliau juga membuat kerja-kerja sambilan untuk menyara belanja pengajiannya, termasuk menjadi 
tukang masak. Beliau dikatakan menjadi tukang masak di rumaih seorang hartawan. Menurut ceritanya, 
hartawan itu menerima Tuk Kenali berkhidmat dengannya kerana terpikat dengan kerajinan dan 
kehalusan akhlak beliau. Dan hartawan itu dikatakan berasal dari Kelantan dan bermukim di Makkah. 


Falsafah hidup Tuk Kenali di Makkah ialah: Berbelanja ketika penuh saku, berhenti ketika tangan kosong. 
Nikmat Allah melebihi bilangan rambut: wajib disyukuri. 


Peringkat awal beliau hanya menumpang kitab kawan, membaca di kedai-kedai buku dan di maktabah 
(perpustakaan) dan di rumah-rumah kawan. Memang Tuk Kenali amat gemar membaca. Sikap itu sangat 
disenangi oleh gurunya, sehingga dapat pula Tuk Kenali meminjam kitab-kitab kepunyaan gurunya. 
Tetapi bila ada wang, beliau tidak sayang- sayang membeli sebanyak-banyak kitab. 


Tuk Kenali belajar dengan ramai tuan guru dari kalangan ulama-ulama besar di Makkah. Antara gurunya 
yang berbangsa Arab ialah Al 'Alamah Syeikh Habibullah dari Mesir, Al 'Alamah Syeikh 'Abid, Mufti Al 
Malikiah, Al 'Alamah Syeikh Muhammad Amin, imam bagi Mazhab Hanafi, Al 'Alamah Syeikh Bakri, Al 

'Alamah Syeikh Mohd. Yusof Al Khiadh dan Al 'Alamah As Sayid Abdullah bin Sayid Saleh As Zawawi, 
Mufti Makkah. 


Dan di antara guru-gurunya yang berbangsa Melayu iajah Asy Syeikh Mukhtar 'Athar Al Jawi Al 
Minangkabawi Al Bukri (Bogor), Asy Syeikh Ahmad bin Abdul Latif Al Minangkabawi, Asy Syeikh 
Muhammad bin Ismail Al Fatani, Tuan Guru Haji Wan Ali Kutan, Tuan Guru Haji Mohd. Daud dan Al 
'Alamah Asy Syeikh Wan Ahmad bin Ahmad Mustaffa Al Fatani. 


Guru pencurah ilmu biar seribu, mursyid biar satu. Daripada semua gurunya itu, guru dan pembimbing 
Tuk Kenali yang utama ialah Al 'Alamah Asy Syeikh Wan Ahmad bin Ahmad Zain bin Mustafa Al Fatani, 
yang juga menjadi bapa angkatnya. Syeikh Wan Ahmad ini seorang ulama besar yang banyak mengarang 
kitab serta menjadi pentashih kepada banyak kitab karangan ulama Jawi, khususnya kitab- kitab 
karangan ulama Pattani. 


Syeikh Ahmad Fatani ialah anak saudara kepada Al 'Alamah Asy Syeikh Daud Al Fatani menerusi nasab 
ayahnya Muhammad Zain yang abang kepada Syeikh Daud. Syeikh Daud ialah ulama terkemuka di 
Nusantara, pembawa amalan Taregat Syatariah. Beliau mengarang lebih daripada 50 buah kitab 
termasuk kitab Furu'il Masail dan Darussamin. Kerana kehalusan budinya, Syeikh Daud mendapat 
gelaran 'Al Alim al 'Alamah al 'Arif al Rabbani Asy Syeikh Daud. 


Berkat ramainya ulama hebat yang menjadi guru kepada Tuk Kenali semasa di Makkah maka beliau 
muncul sebagai seorang ulama yang pakar dalam berbagai jurusan ilmu khususnya nahu saraf dan 
tasawuf. Malah dalam jurusan fegah, beliau alim empat mazhab Ahli Sunnah Wal Jamaah dan sangat arif 
tentang perjalanan mazhab ikutannya iaitu Mazhab Syafi'i. 


Di bidang tasawuf, Tuk Kenali adalah pengikut aliran tasawuf Hujjatul Islam Imam Al Ghazali, manakala 
di bidang tauhid, beliau berpegang dengan aliran tauhid ulama usuluddin yang terkemuka, Imam Abu 
Hassan Asyaari dan Abu Mansur Al Maturudi. 


Setelah 17 tahun di Makkah, Tuk Kenali bersama gurunya Syeikh Wan Ahmad Al Fatani, melawat Mesir. 
Kedatangan mereka menjadi buah mulut khususnya di kalangan para pelajar. "Ulama besar sedang 
membuat kunjungan di Mesir," begitu dihebohkan oleh orang ramai. 


Diriwayatkan, bila mereka berjalan di dalam kumpulan, biasanya Tuk Kenali yang berbadan besar itu 
disuruh oleh tuan gurunya berjalan di depan, dan bila saja bertemu orang yang mengajukan pertanyaan, 
maka Syeikh Wan Ahmad biasanya akan berkata kepada Tuk Kenali, "Awang Yusof, sila jawab." 


Tuk Kenali juga sering diberi peluang menjawab soalan- soalan dalam majlis pengajian gurunya itu. 
Semua soalan dijawabnya dengan tepat dan padat sehingga nama Tuk Kenali segera terkenal di kalangan 
penuntut-penuntut di Mesir. Secara langsung Tuk Kenali diiktiraf sebagai ulama terkemuka di kalangan 
cerdik pandai Mesir. Turut bersama dalam rombongan lawatan sambil belajar itu ialah Haji Mahmud 
Ismail dan Haji Ismail Fatani. Dalam rombongan itu Tuk Kenali bertindak sebagai pengurus perjalanan 
bagi pihak tuan gurunya. 


Walaupun hanya lima tahun di Mesir, Tuk Kenali banyak menimba ilmu dan pengalaman di negara yang 
mempunyai ramai ulama dan terkenal dengan Universiti Al Azhar itu. 


Tidak lama selepas kembali semula ke Makkah, Tuk Kenali mengambil keputusan pulang ke tanahair. 
Keputusan itu dibuat berdasarkan rasa hatinya bahawa segala ilmu dan pengalaman yang diperolehi 
telah mencukupi untuk beliau mencurahkannya kepada umat Islam di tanahairnya sendiri. 

Sementelahan pula gurunya yang disayangi Syeikh Wan Ahmad Al Fatani telah pulang ke rahmatullah 
pada tahun 1325 Hijrah (1906). 


Tok Kenali berkata, "Jika masih ada Syeikh Ahmad tentu aku tidak pulang lagi (ke Kelantan)." Demikian 
ikrabnya hubungan Tok Kenali dengan gurunya itu. 


Maka pada tahun 1327 Hijrah bersamaan 1908 Masihi, Tuk Kenali pun pulang ke Kelantan. Beliau pulang 
dengan kapal layar menempuh pelayaran yang mencabar, menyusur hingga ke Singapura, kemudian 
terus ke Kelantan. 


Berita kepulangannya segera meniti dari mulut ke mulut. Orang ramai heboh memperkatakan, "Awang 
Yusof sudah kelik." Beliau disambut meriah oleh sanak-saudara dan kawan- kawan. 


Beliau tinggal bersama ibunya di Kampung Paya dalam daerah Kenali. Pada tahun berikutnya, dengan 
dorongan kuat ibunya, barulah Tuk Kenali mengadakan kelas pengajian terbuka untuk orang ramai di 
rumahnya. Dari hari ke hari, anak muridnya bertambah ramai. Mereka mendirikan pondok- pondok kecil 
di sekeliling rumahnya untuk mengikuti kelas pengajian beliau, sembahyang berjemaah, berwirid dan 
beramal. 


Dalam masa yang sama, Tuk Kenali mengajar di Masjid Al Muhammadi di Kota Bharu, yang ketika itu 
terkenal sebagai pusat pengajian tinggi. Beliau berpegang kepada falsafah bahawa dakwah, tarbiah dan 
ilmu perlu disebar luaskan kepada orang ramai. 


Masa mengajarnya dalam seminggu dibahagi-bahagikan: tiga hari di Masjid Al Muhammadi dan empat 
hari di pondoknya di Kampung Paya. 


Kemudian ibunya jatuh sakit dan kembali mengadap ALLAH Azzawajalla, meninggalkan anak yang 
sentiasa mendoakan kesejahteraan ibunya dan gigih beijuang mengembangkan ilmu ke tengah 
masyarakat. 


Selepas kematian ibunya, atas permintaan Datuk Perdana Menteri, Tuk Kenali berpindah ke Kota Bharu 
untuk mencurahkan sepenuh tenaganya sebagai tenaga pengajar utama di Masjid Al Muhammadi 
bersama dengan Haji Nik Abdullah, Haji Idris dan beberapa orang tuan guru lain. 


Sejak itu, di sekeliling masjid itu semakin padat dengan pondok-pondok kecil yang didiami oleh pelajar- 
pelajar yang datang dari merata tempat dan negeri. Tuk Kenali memainkan peranan penting menjadikan 
masjid itu sebuah pusat pengajian pondok tertinggi dan termasyhur di Tanah Melayu ketika itu. 


Nama Tuk Kenali semakin masyhur sebagai tuan guru yang mahir dalam ilmu nahu dan saraf serta 
tasawuf. Beliau juga menguasai ilmu tafsir, Hadis, tauhid, fegah dan sebagainya. 


Tuk Kenali lazimnya mengajar tanpa membawa kitab: cukup sekadar mendengar salah seorang anak 
muridnya membaca, kemudian beliau akan syarahkan dan betulkan jika ada bacaan yang silap. Ternyata 
beliau sangat arif tentang matan dan syarah kitab-kitab yang diajarnya. 


Antara kitab-kitab yang dijadikan teks pengajiannya ialah Ihya Ulumiddin karya Hujjatul Islam Imam Al 
Ghazali, Sirrus Salikin karangan Syeikh Abdul Samad Al Palembangi dan kitab Hikam karangan Ibnu 
Ato'illah. 


Setelah 23 tahun hidup sebatang kara, barulah Tuk Kenali mencari pasangan hidup ketika umurnya 
melebihi 40 tahun. Orang pilihannya bernama Siti Rugayah, seorang janda muda berusia 18 tahun. 

Berkat perkahwinan yang bahagia itu, mereka dikurniakan tujuh orang cahaya mata. Anak-anak lelaki 
beliau semuanya muncul sebagai tuan guru. Mereka adalah: 


1. Tuan Guru Haji Ahmad, anak sulung yang sempat mendapat bimbingan ilmu dari ayahnya. Beliau 
terkenal dengan gelaran Tuk Bakok kerana rumah tempat tinggalnya di Kenali bersebelahan dengan 
pondok penuntut-penuntut dari Siam yang terkenal dengan kota Bangkok. Tuk Bakok menjadi tuan guru 
utama di pondok peninggalan ayahnya. 


2. Tuan Guru Haji Salleh, anak Tuk Kenali yang paling lama belajar di Makkah dan terus bermukim 
di sana serta mengajar di Masjidil Haram. Beliau seorang pengarang dan telah mengarang lebih 60 buah 
kitab dan risalah mengenai berbagai persoalan agama. 


3. Tuan Haji Mahmud, anak ketiga Tuk Kenali, seorang yang tidak kurang juga ilmunya, menjadi 
khatib tetap di masjid peninggalan ayahnya di Kubang Kerian. 


4. Tuan Haji Abdullah Zawawi, anak bongsu Tuk Kenali yang mendapat didikan di Makkah sehingga 
ke peringkat menengah tinggi dan seterusnya memasuki Kuliah Syariah di salah sebuah universiti di 
Makkah selama empat tahun dan lulus pada tahun 1961, kemudian berkhidmat dengan kerajaan Arab 
Saudi sebagai pegawai pendidikan dan pernah menjadi pengetua beberapa buah sekolah menengah 
Arab di Saudi. 


Lima tahun selepas mengajar dan memimpin kelas pengajian di Masjid Muhammadi, Tuk Kenali 
mengambil keputusan pulang ke kampung untuk menghidupkan semula pondok yang telah 
ditinggalkannya dahulu. Kali ini beliau memilih tapak baru di Kampung Belukar, yang juga dalam daerah 
Kenali, tidak jauh dari Kampung Paya. 


Beliau mengasaskan semula pondok pengajian di tapak baru ini dengan susunan yang lebih kemas baik 
dari segi pembangunan lahir, lebih-lebih lagi isi tarbiah dan ta'limnya. Tuk Kenali mahu pondok 
pengajiannya di Kenali itu benar- benar berkesan dari segi ilmu, tarbiah dan perjuangan kepada anak- 
anak muridnya. Beliau mahu sistem pengajian pondok yang merupakan trend pengajian paling popular 
pada waktu itu terus berkembang. Ini yang diperjuangkan oleh Tuk Kenali. 


Sistem pengajian pondok membolehkan terjalinnya hubungan rapat antara murid dan guru, serta 
mewujudkan suasana ilmu dan amal: menuntut ilmu bersama, sembahyang bersama dan melakukan 
lain-lain kegiatan hidup bersama. Pelajar-pelajar juga dapat mencontohi perilaku mulia tuan guru 
mereka dalam menjalani kehidupan sehari-hari di samping menggalakkan mereka hidup berdikari untuk 
menyelesaikan keperluan hidup. 


Benarlah kata-kata: "Ilmu itu adalah satu kemuliaan yang disanjung oleh orang yang mulia dan tinggi 
cita-cita. Di mana ada ilmu, di situ ada penuntutnya." Begitulah Tuk Kenali, di mana beliau berpindah, 
akan dituruti pula oleh anak-anak murid lamanya dan bertambah pula dengan penuntut baru yang 
datang dari Kedah, Pulau Pinang, Terengganu, Pahang, Selangor, Johor, Selatan Thailand dan anak-anak 
Kelantan sendiri. 


Di antara anak-anak murid Tuk Kenali yang terkemuka ialah: 


Syeikh Idris Al Marbawi dari Perak, pengarang dan ulama terkenal (penyusun Kamus Marbawi): Syeikh 
Othman Jalaluddin, guru pengasas pondok yang warak dan juga seorang pengarang kitab, berasal dari 
Penanti: Haji Sallehuddin, Pulau Pinang: Haji Tam, Kedah: Tuan Guru Haji Othman (Pak Man), Bukit 
Besar: Tuan Guru Ahmad Lundang, Haji Ahmad Tawang: Haji Nor Bot: Haji Ali, Pulang Pisang: Haji Mat 

Jebang: Tuan Guru Haji Awang Yusof pembangun pondok di Tanah Serendah Sekebun Bunga, Kota 
Bharu: Tuan Guru Haji Daud bin Haji Omar, Bukit Abal, ahli tasawuf dan taregat yang terkemuka: Tuan 
Guru Haji Yaakub bin Ismail, Legor, Selatan Thailand, Tuan Guru Haji Zainal Abidin Sura, Dungun, 
Terengganu, dan ramai lagi anak murid Tuk Kenali yang hebat-hebat daripada ribuan murid beliau. 


Di antara pesanan penting yang disampaikan oleh Tuk Kenali kepada murid-murid kanannya ialah, "Mu 
buka pondok." 


Syeikh Othman Jalaluddin (1880-1952), murid pembantu kanan di Pondok Kenali, mengadu kepada 
gurunya Tuk Kenali, mengapa beliau dua kali gagal dalam usahanya membangunkan pondok. Tuk Kenali 
berkata: "Mu gi ngaji lagi, lepas tu buka pondok." 


Dengan nasihat itu, Syeikh Othman, yang sebelum itu pernah mengaji di Makkah selama 4 tahun, pergi 
melanjutkan pelajaran lagi ke Tanah Suci dan belajar dengan beberapa orang guru. Beliau kemudian 
sempat mengajar di Masjidil Haram untuk beberapa waktu sebelum akhirnya pulang ke tanahair, dan 
pada tahun 1932 beliau berjaya membangunkan sebuah pondok pengajian yang terkenal di Penanti, 
Bukit Mertajam iaitu Madrasah Manabi'ul Ulum. Menjelang akhir hayatnya, beliau sekali lagi pergi ke 
Makkah dan meninggal dunia di sana pada tahun 1952. 


Dengan berkat kata-kata Tuk Kenali yang sering menggalakkan anak-anak muridnya membuka pondok, 
maka mercup tumbuhlah pondok-pondok pengajian dengan pesat sekali. Walaupun pondok-pondok 
pengajian sudah wujud sebelumnya, Tuk Kenalilah orang yang menyemarakkan kebangkitan pondok 
sebagai satu institusi pengajian Islam paling berpengaruh di negara ini pada sekitar dua dekad awal abad 
ke-20 itu. Selain menubuhkan Pondok Tuk Kenali, beliau juga menjadi pengasas Jamiatul Asriyah di Kota 
Bharu. 


Pendidikan Pondok Tuk Kenali 


Tuk Kenali menekankan teknik menghafaz pelajaran terutamanya nahu saraf yang menjadi ibu bagi 
memahami kitab-kitab Arab. Begitu dengan balaghah, bada'i, bayan dan arudh. Baginya, ilmu itu ialah 
apa yang difahami dan diingati di dada, bukan semata-mata dalam tulisan di kitab. 


Penekanan ini mendorong anak-anak muridnya bertungkus- lumus menghafaz terutamanya pada 
malam-malam sepi di pondok penginapan masing-masing. Ramai muridnya berkata, "Berkat Tuk Kenali, 
mudah kami menghafaz pelajaran." Pelajaran-pelajaran yang perlu dihafal biasanya ditulis dengan 
tulisan tangan oleh Tuk Kenali sendiri, dan kemudian beliau pula yang mentasmikan hafalan murid- 
muridnya itu. 


Namun Tuk Kenali tidak pernah memarahi pelajar-pelajar yang lemah dalam pelajaran atau tidak 
mampu menghafaz. Kerana cerdik dan bodohnya seseorang itu semuanya pemberian ALLAH SWT. Tuk 
Kenali terus berusaha mendidik dan mengajar. 


Sewaktu mengajar, Tuk Kenali selalunya tidak bawa kitab. Cukup dengan mendengar salah seorang 
muridnya membaca, kemudian disyarahkan dan dibetulkan di mana yang silap. Kelaziman ini 
membuktikan bahawa beliau sangat arif tentang semua matan dan syarah kitab-kitab yang diajarnya. 
Stail ini sukar ditiru oleh tuan-tuan guru lain. 


Untuk membolehkan murid-muridnya mengulangkaji ilmu dan menghaluskan lagi pemahaman, Tuk 
Kenali mewujudkan halagah-halagah beiajar di kalangan mereka. Setiap satu halagah kecil itu ada 

seorang pelajar yang lebih pandai dilantik menjadi ketua mutalaah atau dipanggil ketua talaah. Kaedah 
ini kemudian begitu popular di kalangan pelajar-pelajar pondok di merata tempat. 


Perkara luar biasa yang dimiliki oleh Tuk Kenali ialah beliau dikurniakan ALLAH SWT hatif yakni 
perkhabaran ghaib secara kerohanian bagi menyelesaikan sesuatu masalah yang payah-payah. 
Kedudukan ini rendah sedikit daripada mereka yang mendapat kasyaf. Ini satu lagi karamah Tuk Kenali. 


Pernah Tuk Kenali mengajar jam 12 tengah malam di suatu padang sampai berembun-embun menjelang 
Subuh. Murid-murid tertentu saja yang dibenarkan hadir. Pengajian itu lebih berbentuk soal jawab 
(dialog). Apabila ada soalan yang tidak dapat dijawabnya, Tuk Kenali akan berkata, "Tunggu sekejap ya." 
Lalu Tuk Kenali memberi salam selaku orang berbual dalam telefon, dan kelihatan memberi perhatian 
(mendengar) kepada sesuatu dan kadang-kadang mengangguk. Kemudian baru beliau beralih kepada 
murid yang bertanya dan menjawab soalan tadi, seumpama "Oh, wajib hukumnya", "Halal", "Makruh" 
dan sebagainya mengikut bentuk soalan yang diajukan. Dari situ memperlihatkan bahawa Tuk Kenali 
mempunyai pertalian kerohanian yang bersih sehingga menghasilkan idea yang bernas. 


Pada keseluruhannya Tuk Kenali berpegang kepada cara pendidikan rohaniah yang dilagang oleh 
Hujjatul Islam Imam Al Ghazali. Ini dapat dilihat pada teks pengajian tasawufnya yang kebanyakannya 
karangan Imam Al Ghazali. Beliau juga mengajar kitab Hikam karangan Ibnu Ato'illah yang banyak 
membicarakan perjalanan hati dan para wali. 


Tuk Kenali mempunyai syahsiah yang tinggi dan dengan itu menjadi contoh teladan kepada murid-murid 
dan pengikut- pengikutnya, baik dalam bidang ibadah, akhlak atau bidang- bidang hidup lain yang lebih 
halus. 


Kitab-kitab Pengajian 


Semua kitab yang menjadi teks pengajian di Pondok Kenali adalah kitab-kitab yang muktabar karangan 
ulama-ulama aliran Ahli Sunnah Wal Jamaah. Perkara ini dipastikan sendiri oleh Tuk Kenali supaya anak- 
anak muridnya tidak terpesong daripada pegangan Islam yang sebenar dan dengan itu mendatangkan 
keberkatan. 

Tuk Kenali 


Makam Tuk Kenali di Kubang Kerian 

Masjid Tuk Kenali, Kubang Kerian. Kini dikendalikan oleh cucunya YB Ustaz Mawardi Haji Ahmad Bakok. 
Di sini terdapat sekolah agama rakyat peringkat rendah hingga menengah rendah. 


Kolah peninggalan Tuk Kenali yang duduknya bersebelahan perigi. 

Masjid Muhammadi. Tuk Kenali menjadi orang penting yang meletakkan kedudukan masjid ini sebagai 
pusat pengajian tertinggi lagi masyhur dalam beberapa dekad. 


Antara kitab-kitab itu ialah: 


Tauhid: antaranya Matan Al Jauharah Al Tauhid karya Imam Ibrahim Al Lagani, Matan As Sanusiyah 
karya Imam Muhammad bin Yusof As Sanusi, kitab Agidah An Najin karya Tuan Minal (Zainal Abidin bin 
Muhammad Al Fatani) dan seterusnya kitab-kitab yang lebih besar seperti Darus Samin dan lain-lain. 


Fegah: di antaranya ialah kitab Matan Safinah An Naja, Fathul Oarib, At Tahrir dan Al Igna'. Tuk Kenali 
juga mengajar kitab-kitab besar seperti Al Majmu' dan Al Umm, kitab induk Imam Syafi'i r.a. (Dua orang 
daripada murid Tuk Kenali dikatakan ada berusaha menterjemahkan kita Al Umm ini). 


Tasawuf: di antaranya kitab Bidayah Al Hidayah karangan Imam Al Ghazali r.a., Ayyuha Al Walid juga 
karangan Imam Al Ghazali, Hidayah As Salidin (syarah kitab Bidayah Al Hidayah) karangan Syeikh Abdul 

Samad Al Palimbangi, Sirus As Salikin (intisari kitab Ihya Ulumiddin karangan Imam Al Ghazali) juga 
karangan As Syeikh Abdul Samad Al Palimbangi, dan tidak ketinggalan kitab Al Hikam karangan Ibnu 
Ato'illah. 


Tafsir: antaranya Tafsir Jalalain karangan Jalaluddin Al Mahalli dan Jalaluddin As Sayuti, Tafsir "Ala Al 
Jalalain dan Tafsir Al Khazin bertajuk Lubab At Ta'wil Fi Ma'ani At Tanzil. 


Bahasa Arab (terutamanya nahu saraf): antara kitab-kitabnya ialah Matan Al Ajirrumiyah, Matan Al 
Bina, Syafh Ibnu 'Ugail, Matan Al Fiyyah dan syarahnya. Seterusnya kitab Usymuni dan Mughni Al Labib 
karangan Ibnu Hisyam. 


Giat Dalam Penulisan 


Ketika Majlis Agama dan Adat Istiadat Melayu Kelantan mula mengura-urakan penerbitan sebuah 
majalah Islam, yang dicadangkan oleh Tuk Kenali, maka Datuk Perdana Menteri tidak nampak orang lain 
untuk menggerakkan majalah itu melainkan Tuk Kenali sendiri. Oleh itu dengan inisiatif Tuk Kenali 
sebagai tenaga penggerak utamanya, lahirlah sebuah majalah bulanan yang dipanggil Pengasuh pada 11 
Julai 1918. Tuk Kenali, selaku Ketua Pengarang Kehormatnya, banyak menghasilkan artikel untuk 
majalah itu yang sebahagian daripadanya telah dikeluarkan semula dengan ulasan oleh Ustaz Abdullah 
Oari dalam buku karangannya, Pusaka Tuk Kenali. 


Dalam keluaran sulung majalah Pengasuh, Tuk Kenali antara lain membuat saranan berikut: 


"maka cintalah saya dengan harapan bahawa diadakan pada tiap-tiap sebuah negeri di dalam 
Semenanjung Tanah Melayu kita ini sekurang-kurangnya satu suratkhabar yang dipunyai oleh anak 
negeri sendiri supaya menepati ia utusan yang bijaksana (Islam)." 


Saranan Tuk Kenali itu menunjukkan beliau menyedari pentingnya umat Islam memiliki dan menguasai 
media massa sebagai alat menyampaikan mesej Islam ke tengah masyarakat. Selain menjadi tenaga 
penggerak Pengasuh, Tuk Kenali juga adalah penasihat dan penulis untuk sebuah lagi majalah Islam, Al 
Hidayah. 


Dalam bidang penulisan ilmiah, Tuk Kenali telah berusaha menterjemahkan kitab Al Umm dan tafsir Al 
Khazan walaupun terjemahan kedua-dua kitab itu tidak sempat disiapkan sepenuhnya. Usaha 
penterjemahan itu adalah atas permintaan Sultan Kelantan sendiri menerusi surat bertarikh 15 April 
1929 kepada Majlis Agama dan Adat Istiadat Melayu Kelantan. 


Bagi memenuhi keperluan pelajar peringkat rendah, Tuk Kenali menyusun kitab pelajaran nahu saraf 
(Tasrif) yang kemudiannya diterbitkan oleh muridnya Tuan Guru Haji Ali Solehuddin dengan judul Ad 
Durus Al Kunaliyah Al Ibtidaiyah dan kitab Tasrif 'Arf yang disusun oleh muridnya, Syeikh Othman 
Jalaluddin. 


Di samping mempelopori penerbitan majalah Pengasuh, Tuk Kenali juga menerbitkan risalah pelajar 
(buletin) Talamiz. 


Menurut Ustaz Abdullah Oari dalam bukunya Sumbangan Tuk Kenali Kepada Dunia Ilmu, Tuk Kenali 
adalah juga pengarang kepada kitab Khasiat Bintang-bintang dan Mujarrabat yang menggunakan nama 
pena Awang Kenali. 


Tuk Kenali juga banyak menulis cerita-cerita teladan, cerpen serta syair. Banyak daripadanya dihimpun 
dan diterbitkan semula oleh Ustaz Abdullah Oari di bawah tajuk, antaranya, 12 Cerpen Tuk Kenali dan 

Tuk Kadhi dan Tuk Guru. Dan banyak lagi hasil tulisan Tuk Kenali, atau karya murid-muridnya yang 
diambil daripada idea beliau, yang tidak dapat disenaraikan dalam ruangan yang terhad ini. 


Peranan Dalam Pemerintahan 


Di samping mengajar dan mendidik, Tuk Kenali juga melibatkan diri dalam urusan kemasyarakatan dan 
juga pemerintahan. Beliau dilantik menjadi Ahli Majlis Agama dan Adat Istiadat Melayu Kelantan. 
Bahkan semasa majlis ini hendak ditubuhkan pada tahun 1916, Tuk Kenali telah diminta membantu 
menyusun undang-undang tubuhnya. Beliau juga turut terlibat menggubal Kanun Tanah Negeri yang 
meliputi persoalan pembahagian harta pusaka menurut syariat. Kanun itu masih dipakai sehingga ke hari 
ini. 


Dalam masa yang sama, Tuk Kenali juga menjadi Ahli Majlis (Dewan) Ulama yang merupakan badan 
Ulama tertinggi dalam negeri Kelantan. Beliau ditugaskan sebagai Ketua Pelajaran Agama (menyamai 
jawatan Penolong Mufti). 


Dengan itu baik secara rasmi mahupun tidak, pendapat- pendapatnya sering diterima untuk 
dilaksanakan oleh pemerintah negeri yang diketuai oleh sahabatnya, Haji Nik Mahmud bin Ismail yang 
berjawatan Datuk Perdana Menteri (Menteri Besar). 


Datuk Perdana Menteri pernah datang menemui Tuk Kenali dan bertanya, "Tuk guru, apa jalan untuk 
kita memajukan bandar kita, adakah dengan membuat banyak-banyak kedai perniagaan?" 


Menurut cerita cucunya YB Haji Mawardi Hj Ahmad yang penulis temui, ketika Datuk Perdana Menteri 
datang, Tuk Kenali sedang dimandikan oleh muridnya di kolah belakang masjid Kenali. Tuk Kenali bangun 
ingin menghormati ketua negeri itu tetapi sahabatnya Datuk Perdana Menteri itu ber- kata, "Tak payah, 
tak payahlah." Lalu dengan spontan Tuk Kenali berkata, "Datuk buka sekolah banyak-banyak, insya- 
ALLAH di situ akan wujud kedai-kedai, bangunan- bangunan dan maju dengan ramai orang." 


Mendengar jawapan itu, Datuk Perdana Menteri pun balik dan mengambil keputusan melaksanakan 
saranan yang mulia itu. Maka sejak itu lahirlah banyak sekolah agama dan juga sekolah kebangsaan di 
merata tempat dalam negeri Kelantan. Hasilnya amat nyata, dengan adanya sekolah, bidang- bidang lain 
turut wujud dan membangun. Dengan kata lain, pembangunan lahiriah terhasil dengan sendirinya bila 
telah wujud pembangunan rohani yang bermula dari pendidikan. 


Dampingan Tuk Kenali dan Datuk Perdana Menteri itu merupakan gandingan di antara ulama dan 
umarak yang amat perlu bagi sesebuah negara yang bercita-citakan Islam. Segala keputusan berkaitan 
pemerintahan adalah berdasarkan pendapat dan keputusan ulama. Kebetulan mereka berdua adalah 
sahabat yang sealiran dalam cita-cita. 


Baginda Sultan Ismail turut menghormati Tuk Kenali sebagai seorang ulama besar. Bagindalah yang 
menitahkan supaya Tuk Kenali menterjemahkan kitab induk Al Umm karangan Imam Syafi'i dan kitab 
tafsir Al Khazan. Kepercayaan ini diberi berdasarkan kemampuan besar Tuk Kenali. Cuma penterjemahan 
kitab panjang berjilid-jilid ini tidak dapat disiapkan dalam masa hayat beliau. 


Istimewanya, walaupun Tuk Kenali rapat dengan kerajaan dan raja yang memerintah, namun beliau 
tidak pernah tunduk kepada sebarang bentuk maksiat yang dilakukan oleh penguasa dan orang ramai. 
Beliau hanya terlibat dalam soal- soal kebaikan sahaja, dan sentiasa berusaha menghapuskan maksiat. 
Dengan kata lain, Tuk Kenali tidak menjadi ulama pengampu yang mengiyakan apa saja yang dibuat oleh 
pemerintah demi menjaga kedudukan dan periuk nasi. 

Tuk Kenali tidak akan hadir sama sekali dalam majlis- majlis maksiat termasuk majlis walimah (kenduri 
kahwin) yang bercampur maksiat sekalipun ia turut dihadiri oleh orang-orang besar kerajaan. Orang 
ramai sangat memahami serta malu dengan sikap dan pendirian Tuk Kenali ini. 


Akhlak dan Amalan Rohaniah 


Tuk Kenali terkenal sebagai orang yang sangat menghormati ibu, dan sentiasa memohonkan restu 
ibunya untuk membuat sesuatu pekerjaan baru yang besar. Sabda Rasulullah SAW yang bermaksud, 
"Syurga di bawah tapak kaki ibu." 


Beliau sentiasa merendah diri, sangat pemurah, suka menderma terutamanya kepada fakir miskin dan 
anak-anak yatim. Beliau juga seorang yang zuhud. Baginya dunia ini hanya daki yang akan ditinggalkan 
pada bila-bila masa saja. Dalam hidup bermasyarakat, beliau tidak pernah menolak jemputan atau hajat 
orang ramai kecuali uzur. 


Satu sifat mulia Tuk Kenali, jika orang terjumpa sesuatu barang kepunyaannya terjatuh atau tertinggal 
maka beliau tidak mahu menerimanya jika orang itu ingin memulangkan semula kepadanya. Kejadian ini 
acap kali berlaku. Tuk Kenali akan berkata, "Ambil ket mu lah tu, rezkimu." 


Ada tidak pun, murid-muridnya jika hendak memulangkan sesuatu milik Tuk Kenali, ianya dipulangkan 
melalui Mak Haji, panggilan bagi Hajah Rugayah, isteri Tuk Kenali. 


Begitulah kehalusan budi pekerti Tuk Kenali, yang merupakan hasil daripada amalan taregat dan 
penghayatan ilmu tasawuf yang diselaminya daripada kitab-kitab besar karangan ulama-ulama 
muktabar seperti Al Imam Ghazali, Ibnu Ato'illah dan Syeikh Abdul Samad Al Palimbangi. 


Daripada kitab-kitab yang dijadikan teks pengajiannya dalam ilmu tasawuf, dapatlah difahami bahawa 
Tuk Kenali menerima amalan-amalan rohaniah yang melibatkan tawassul,wasilah dan soal-soal taregat. 
Persoalan ini terdapat dalam kitab-kitab Ihya Ulumuddin, Sirrus As Salikin dan Hikam. 


Di samping mengamalkan tarekat (Tarekat Ahmadiah yang diasaskan oleh Syeikh Ahmad Idris), Tuk 
Kenali juga banyak mengamalkan selawat nabi s.a.w, melazimkan bacaan surah Al Ikhlas dan doa yang 
disusun oleh Imam Ghazali dalam bertajuk Ayyuhal Walad (Wahai Anak). Doa ini agak panjang dan tidak 
dapat diperturunkan di sini. Begitu juga dengan selawat susunan Tok Kenali. Banyak lagi amalan 
peninggalan Tok Kenali termasuk amalan yang menyebut "Oh, Oh, Oh" dan "Hu, Hu, Hu" yakni bermak- 
sud "Huwa, Huwa, Huwa" atau "Dia Allah... Dia Allah... Dia Allah... Dia Allah... Dia Allah." 

Ustaz Abdullah Oari bin Haji Salleh, seorang penulis yang banyak menghasilkan buku dan artikel. Banyak 
maklumat mengenai Tuk Kenali yang penulis dapat daripadanya. 

Penulis bersama Haji Mohammad bin Senik (kanan). Banyak pengetahuannya mengenai sejarah 
kelahiran pondok Tuk Kenali di Kampung Paya. 


PENGASUH 


Pan AN 


Majalah Pengasuh: penerbitannya dipelopori oleh Tuk Kenali yang menjadi Ketua Pengarangnya yang 
pertama. 

Sebahagian daripada tapak Pondok Kenali di Kampung Paya. 
Karamah Tuk Kenali 


Banyak cerita tentang karamah Tuk Kenali sudah diselit-selitkan secara tidak langsung dalam tulisan ini 
namun masih banyak lagi kejadian pelik yang benar-benar berlaku ke atas diri Tuk Kenali sebagai 
seorang wali ALLAH itu. Antaranya adalah seperti berikut: 


1. Tuk Kenali membenci amalan jahiliah berlaga kerbau yang masih menjadi kegemaran orang 
zaman itu. Satu hari, riuh-rendah orang ramai berpesta meraikan kemenangan kerbau laga milik Tuk 
Deramin. Kerbau itu dipakaikan baju berhias. Kebetulan bertembung dengan Tuk Kenali, lalu beliau 
bertanya, "Kenapa dipakai-pakai macam ni?" 


Orang di situ menjawab secara mempersenda, "Kerbau itu panas." Tuk Kenali pun membalas jawapan 
itu dengan berkata, "Biar dia panas." Dan pada malamnya rumah Tuk Deramin termasuk bangsal 
kerbaunya terbakar hangus. 


2. Ada seorang yang menjala ikan tak dapat-dapat sebarang jenis ikan, lalu bertembung dengan 
Tuk Kenali. Tuk Kenali pun memegang-megang sambil menepuk-nepuk jalanya itu. Selepas itu orang itu 
menjala dengan sekali campak (tebar) saja sudah dapat banyak sungguh ikan. 


3. Pernah berlaku beberapa kali anak muridnya mendapati Tuk Kenali menyeberangi sungai tanpa 
dilihat melalui jambatan ataupun menaiki perahu. Cerita ini amat panjang. Dan Tuk Kenali pula berjalan 
cepat sehingga anak-anak muridnya selalu ketinggalan. 


"Beliau nampak berjalan macam biasa saja tetapi selalunya beliau sampai dulu seolah-olahnya dunia ini 
sempit baginya," cerita murid-muridnya. 


4. Dalam satu majlis jamuan buah-buahan, seorang daripada hadirin menyambut biji durian yang 
dikulum oleh Tuk Kenali, seraya berkata, "Tuk guru, yang ni hamba hendak buat benih." Ternyata pokok 
durian yang ditanam dari biji benih yang berkat itu tumbuh begitu subur dan menghasilkan buah durian 
yang bermutu tinggi serta lazat. 


5. Tuk Kenali dikatakan ada firasat yang benar. Ini dapat dibuktikan dengan ramalannya yang betul- 
betul berlaku. Sabda Rasulullah SAW, maksudnya: "Takutilah firasat orang Mukmin kerana dia melihat 
dengan nur (cahaya) ALLAH." Pernah Tuk Kenali memberitahu, "Jepun akan menjajah Tanah Melayu." 

Ternyata lapan tahun selepas beliau kembali ke rahmatullah, bangsa bermata sepet itu masuk 
menguasai Tanah Melayu. 


Tuk Kenali juga pernah memberi amaran supaya bersiap sedia kerana banjir besar akan melanda 
Kelantan. Beliau berkata, "Aku ada alamat akan berlaku bah besar. Kerana itu kamu bersiap sedialah..." 
Setahun kemudian berlakulah bah besar seperti yang dikasyafkan kepada Tuk Kenali itu yang terkenal 
dengan 'bah merah', yang tertera dalam catatan sejarah penting negeri Kelantan: berlaku pada 26 
Disember 1926. Ia dinamakan 'bah merah' kerana airnya terlalu keruh berwarna kemerah-merahan. Air 
Sungai Kelantan melimpahi tebing dan menenggelamkan bandar Kota Bharu, hingga 12 hari baru surut. 
Banyak jiwa terkorban, binatang ternak mati, tanam-tanaman musnah dan rumah serta bangunan- 
bangunan rosak. (Beberapa hari selepas berlaku bah besar ini, berlaku pula kebakaran besar di Kota 
Bharu.) 


6. Pada satu hari secara tiba-tiba Tuk Kenali memanggil Tuan Haji Taib Kangkong, seorang murid 
tua yang pandai menyembelih. 


"Haji Taib, mana golok sembelihanmu?" tanya Tuk Kenali. "Asah golok itu!" tambah Tuk Kenali. 


Haji Taib memang mengetahui tiada binatang yang hendak disembelih lalu terlanjur lidahnya untuk 
bertanya, "Mana kambing, Tuk Guru?" 


"Asahlah golok itu, insya-Allah," balas Tuk Kenali. 


Sesudah siap Haji Taib mengasah golok, tiba-tiba datang dua tiga orang membawa kambing masing- 
masing dan diserahkan kepada Tuk Kenali. 


"Ha, sembelihlah kambing-kambing ni," arah Tuk Kenali kepada murid tuanya yang cukup akur dengan 
perintah gurunya itu. 


Pulangnya Ulama Terbilang 


Setelah umurnya melebihi 60 tahun, Tuk Kenali semakin uzur sehingga akhir-akhir hayatnya beliau 
terlantar di rumah kerana dihinggapi sakit patah jentang: berkudis di kaki kiri hingga berlubang 
merobok. Sakit tak terhingga. Tetapi Tuk Kenali terus sabar dan tenang. Lubang kudisnya semakin 
membesar dan di dalamnya hidup ulat-ulat kudis. 


Satu hari sedang Tuk Kenali mandi di tepi telaga pondoknya, ulat itu terjatuh, lalu beliau memanggil 
muridnya Haji Muhammad Gelang Tuk Uban. 


"Mat cepat mari, ayah panggil," jerit Hajjah Rugaiyah yang berada di sisi suaminya itu. Haji Muhammad 
segera mendapatkan tuk guru kesayangannya itu. 


"Cepat Mat, selamatkan saudaraku, dia terjatuh ke dalam lubang lalu menghilang," arah Tuk Kenali, 
meminta muridnya itu mencari ulat itu dan memasukkan semula ke dalam lubang di kakinya. Ulat itu 


ditemui lalu Tuk Kenali sendiri yang memasukkannya ke dalam lubang kudis di kakinya itu. 
"Tuk guru, biar hamba buang ulat di kaki tuk guru," pinta muridnya agar tuan gurunya segera sembuh. 


Tuk Kenali yang sudah rasa dirinya tidak akan lama lagi berada di dunia fana itu berkata perlahan-lahan, 
"Biarlah dia hidup, dia mahu makan seperti kita manusia juga." Peristiwa ini mengingatkan kita kepada 

ujian yang menimpa Nabi Allah Ayub a.s. yang sabar menanggung derita sakit kudis penuh badan hingga 
berulat. 


Tidak lama kemudian sakit Tuk Kenali menjadi berat. Beliau berbaring tidak mengeluarkan apa-apa 
perkataan lagi. Anak-anak dan isteri berada di sekelingnya. 


Cucunya YB Haji Mawardi menceritakan satu peristiwa sahih yang beliau dapat secara langsung dari 
ayahnya sendiri Tuan Haji Ahmad Bakok, anak sulung Tuk Kenali. Ceritanya begini: 


Sewaktu masing-masing berada di sekeliling Tuk Kenali yang berbaring tanpa berkata apa-apa, Tuan 
Guru Haji Ahmad Bakok duduk di sebelah belakang ayahnya (bantal baring Tuk Kenali ditinggikan). 
Suasana hening seketika. Pada masa itu Tuan Guru Haji Ahmad mendengar kalimah Allah..., Allah..., 
Allah..., Allah..., Allah..., Allah..., Allah.... dari dalam diri ayahnya. Tuan Guru Haji Ahmad bergerak ke 
samping tetapi dilihat mulut ayahnya sedikit pun tidak bergerak sedangkan kalimah Allah..., Allah..., 
Allah... terus kedengaran. Haji Ahmad sedar hati ayahnya hidup dengan lafaz mulia yang terang sampai 
didengar oleh telinganya. 


"Ini cerita sahih daripada ayah saya," cerita YB Haji Mawardi kepada penulis. 


Di saat-saat begitulah Tuk Kenali kembali menemui Kekasihnya yang tercinta Allah Azzawajalla pada 
bulan Syaaban 1352 Hijrah bersamaan 19 November 1933 berusia 65 tahun. 


Kembalinya ulama berjiwa sufi yang dikenang jasa-jasa peninggalannya dan menjadi suri teladan kepada 
generasi kini. 


Tuk Kenali Dari Kacamata Anak Muridnya 


"Tuk Kenali pandai dan rajin memasak khususnya beberapa jenis masakan Arab seperti kebab. Selalu 
juga saya diminta menolongnya memasak dan apabila siap dia panggil ramai- ramai makan. Untung juga 
kami kerana dapat menumpang makan masakan Arab. Masakan Melayu pun dia pandai." 


Begitulah antara keistimewaan peribadi Tuk Kenali menurut pandangan Haji Mohd Nor atau lebih 
dikenali dengan panggilan Tuk Ayah Nor Bot, 87 tahun. Beliau menjadi murid Tuk Kenali selama kira-kira 
20 tahun. 


Sejak berumur dalam lingkungan 19 tahun, Tuk Ayah Nor Bot menjadi anak murid Tuk Kenali selama 10 
tahun di Pondok Kenali, Kubang Kerian dan 10 tahun lagi di Masjid Al Muhammadi, Kota Bharu. 
Kemudian beliau melanjutkan pelajarannya ke Makkah selama 7 tahun bersama Tuan Guru Haji Ahmad, 
anak sulung Tuk Kenali. 


Semasa di Makkah, Tuk Ayah Nor Bot (Bot ialah nama tempat beliau dilahirkan) tidak dapat lagi 
mengikuti perkembangan perjuangan Tuk Kenali. Namun beliau mempunyai hubungan yang sangat 
rapat dengan Tuk Kenali sebagai murid kanan. 


"Hamba rasa dia (Tuk Kenali) macam ayah hamba sendiri," kata Tuk Ayah Nor Bot ketika ditemui di 
rumahnya. 


Beliau berkata Tuk Kenali pandai mengajar dengan cara yang mudah difahami oleh murid walaupun 
matapelajaran rumit seperti nahu, saraf, tafsir. Murid-muridnya pula sentiasa mendapat galakan dan 
bersemangat serta bersungguh-sungguh mentelaah dan menghafaz sehingga larut malam. 

"Ramai di antara kami berlumba-lumba menghafaz ilmu terutamanya nahu saraf," tambah Tuk Ayah Nor 
Bot dengan senyum berseri-seri. Kemudiannya beliau berjaya membuka pondok di kampungnya, Bot, 
Kelantan. Ini pun atas galakan Tuk Kenali. 


"Tuk Kenali mengajar pada sebelah pagi selepas Isyrak sehingga hampir Zuhur. Pada sebelah malam, 
tuan-tuan guru lain pula mengambil alih mengajar. Selalu juga Tuk Kenali tidak berjemaah sembahyang 
fardhu Isyak kerana beliau menunaikan sembahyang Isyak pada waktu tengah malam dan diikuti dengan 
sembahyang Tahajjud, berwirid dan membaca Al Ouran, kadang-kadang sehingga Subuh, dan terus 
berjemaah Subuh bersama kami," cerita Tuk Ayah mengingati zaman silamnya bersama tuk guru yang 
disayanginya. 


Susunan program hidup itu memudahkan Tuk Kenali memenuhi hajat-hajat orang ramai pada masa 
lapangnya. Beliau tersangat suka membesarkan pemberian orang dan sentiasa memenuhi jemputan 
bagi menggembirakan hati orang ramai (kecuali jemputan kenduri kahwin yang ada maksiat). 


Tuan Guru Haji Mohd. Nor (Tuk Ayah Nor Bot), Ketereh. 


"Tuk Kenali yang saya kenali itu tidak pernah menolak pemberian orang ramai. Kalau musim buah- 
buahan, silih berganti orang menziarahi beliau untuk memberi buah-buah kadang-kadang berguni-guni 
banyaknya. Saya selalu mengikuti beliau untuk tolong membawanya ke pondok dan dibahagi-bahagikan 
kepada kami semua. Kadang-kadang Tuk Kenali menolong beli barang-brang keperluan penduduk 
pondok apabila ia keluar ke pasar. Anehnya apabila balik dia bawa bakul penuh dengan berisikan ikan, 
sayur-sayur yang diberikan oleh peniaga-peniaga pasar. Begitulah selalunya. Kemudian dia bagi- 
bagikan." 


Menurut Tuk Ayah lagi, walaupun Tuk Kenali tidak suka memarahi muridnya, lebih-lebih lagi merotan, 
namun semua muridnya sangat malu dan terlalu menghormati beliau. Beliau juga disegani kawan dan 
digeruni lawan. 


"Ramai juga musuhnya yang tidak senang dengan peribadi dan perjuangan yang tidak baik di belakang 
beliau. Anehnya tak seorang pun sanggup untuk berdepan dengan beliau. Ini mungkin barangkali satu 
daripada karamah Tuk Kenali yang berjuang sungguh-sungguh membangunkan pondok," jelas Tuk Ayah 
lagi. 

Mengenai penerbitan majalah Pengasuh, Tuk Ayah tidak begitu pasti kerana pada masa itu dia di 
Makkah. Tetapi apa yang dia tahu, majalah itu diterbitkan oleh Datuk Perdana Menteri dan digerakkan 
oleh Tuk Kenali. 


Peranan Tuk Kenali dalam Majlis Agama Islam dan Adat Istiadat Melayu Kelantan terlalu besar. "Dalam 
setiap mesyuarat, Tuan Mufti Haji Idris selaku pengerusi tetap bertanya kepada Tuk Kenali sebagai 
rujukan terakhir dalam semua masalah sama ada penting atau tidak," tambah beliau. 


Demikian kegigihan serta kebijaksanaan serta tarbiah- tarbiah lisan, tulisan dan contoh teladan yang 
diberikan, menjadikan Tuk Kenali seorang pemimpin masyarakat dan tuan guru yang berwibawa. Beliau 
berjaya melahirkan murid-murid dan ulama-ulama yang berjiwa sufi serta mampu mengendali- kan 
pondok-pondok di tempat masing-masing. Tuk Kenali, seorang tokoh pejuang, pemimpin dan guru 
kepada ribuan murid dan pengikut dari merata tempat di Nusantara ini. 

7 
TUAN HUSSEIN KEDAH AL BANJARI 


Ulama Berdarah Panglima 


TUAN HUSSEIN KEDAH AL BANJARI adalah pengasas kepada enam buah pondok pengajian dalam negeri 
Kedah dan sebuah di Pokok Sena, Seberang Perai. Ini tidak termasuk usaha beliau membangunkan 
semula pondok datuknya di Gajah Mati, Jitra, Kedah. 


Beliau telah menulis tidak kurang daripada 18 buah kitab mengenai berbagai persoalan agama. Dan 
dalam bidang ini (mengarang kitab) beliau adalah ulama Kedah yang terbanyak mengarang kitab pada 
zamannya. 


Dalam melaksanakan hukum, Tuan Hussein sangat berhalus dan tegas. Beliaulah orang yang pertama 
menentang sistem riba dalam soal pinjam-meminjam serta menolak pelaksanaan peraturan tauliah 
mengajar yang diselewengkan, dan menentang pelaksanaan akta cetak kitab. 


Lantaran keberaniannya mempertahankan pendirian, Tuan Hussein menerima tindakan dibuang negeri. 
Namun semasa di Seberang Perai, beliau terus bergiat menyebarkan ilmu dan mengarang kitab. Tuan 
Hussein juga seorang pendakwah yang aktif. 


Berjuang Tidak Hirau Batasan Politik 


Tahun 1810, ketika Kedah sedang berperang dengan Siam, satu rombongan haji singgah di Kuala Kedah 
dalam perjalanan pulang dengan kapal layar ke Kalimantan. Rombongan ini diketuai oleh Hj. Masoudi, 
cucu kepada Syeikh Muhammad Arshad Al Banjari iaitu seorang alim besar dan wali Allah yang terkenal 
dengan kitab fegahnya, Sabilal Muhtadin. Hj. Masoudi dan rombongannya tidak berhajat untuk berlama- 
lama di Kedah kerana kampung asal mereka di Mertapura, Banjar Masin, Kalimantan melambai-lamai 
memanggil mereka pulang, setelah berbulan-bulan mereka di perantauan. 


Tetapi tagdir Allah mengatasi perancangan manusia. Rombongan mereka ditahan oleh pasukan 
penyiasat Kedah. Bagaimanapun mereka tidak melakukan apa-apa kesalahan yang melanggar undang- 
Undang negeri, sebaliknya tenaga Hj. Masoudi diperlukan untuk menghadapi serangan Siam. 

Berita kehadiran Hj. Masoudi disampaikan ke pengetahuan Raja Kedah, Sultan Ahmad Tajuddin Shah. 
Baginda tertarik apabila diberitahu bahawa Hj. Masoudi seorang alim lagi warak dan handal dalam ilmu 
kerohanian. Baginda lalu melantik Hj. Masoudi sebagai salah seorang panglima menghadapi ancaman 
Siam. Dalam peperangan itu, Siam menerima pukulan teruk di tangan angkatan perang Kedah yang turut 
dikepalai oleh Hj. Masoudi. 


Sejak itu Hj. Masoudi terus menetap di Kedah bersama ahli keluarganya. Daripada zuriat Hj. Masoudi 
inilah, 50 tahun kemudiannya lahir Tuan Hussein Kedah Al Banjari, atau nama sebenarnya Hussein bin 
Hj. Muhammad Nasir, tokoh ulama yang menjadi pengasas kepada enam buah pondok termasuk 
Madrasah Taufigiah Al Khairiah di Padang Lumat, Yan, Kedah (kemudiannya dikenali sebagai Pondok Pak 
Ya). Beliau juga pengarang kepada 18 buah kitab, yang meletakkannya sebagai ulama pondok yang 
paling banyak mengarang kitab, khususnya di Kedah. 


Tuan Hussein lahir di Titi Gajah, Kedah pada 20 Jamadilawal 1280H (1863M). Beliau mendapat asuhan 
awal dari ibunya Tengku Fatimah dan didikan agama daripada datuknya, Hj. Mohd. Taib, seorang ulama 
terkenal di Kedah yang mengasas pondok pengajian agama di Titi Gajah sekitar tahun 1870M. Tuan 
Hussein tinggal dengan datuknya itu sejak kecil. Pendek kata, beliau membesar dalam suasana 
keagamaan. 


Waktu kecil, orang memanggilnya Cik Megat kerana ibunya adalah kerabat diraja. Manakala ayahnya 
seorang ahli perniagaan, dan sering bermusafir ke luar negeri: biasa naik tongkang berulang-alik antara 
Borneo dan Burma. 


Tuan Hussein suka mengikut datuknya ke majlis-majlis pengajian. Bila datuknya mengajar di surau, Tuan 
Hussein akan bermain dengan kawan-kawannya di bawah surau. Dan dari bawah surau itu, dia memberi 
perhatian pada apa yang diajar oleh datuknya. 


Masuk umur belasan tahun, Tuan Hussein sudah mahir dalam bahasa Arab, dan sudah agak tinggi ilmu 
agamanya. Beliau sering bergaul dengan anak-anak murid datuknya yang lebih twa darinya, di Pondok 
Titi Gajah. 


Dalam lingkungan usianya 18 tahun, Tuan Hussein mendapat restu datuknya untuk melanjutkan 
pelajaran ke luar negeri. Tuan Hussein berangkat ke Pattani, negeri yang terkenal sebagai pusat 
penyebaran ilmu agama pada masa itu. Beliau menuntut dengan beberapa orang ulama terkemuka 
termasuk Tuan Samela, yang pernah menjadi guru datuknya, Hj. Mohd Taib. 


Selepas setahun di Pattani, Tuan Hussein menghabiskan lebih 10 tahun menjelajah ke merata negeri 
bermula pada tahun 1299H (1881M), bagi mendalami ilmu dan meluaskan pengalaman. Negeri-negeri 
yang dijelajahinya ialah Kelantan, Terengganu, Singapura, Johor dan Melaka. 


Semasa dalam perantauan itu, Tuan Hussein bukan saja menuntut ilmu tetapi juga berlatih hidup 
berdikari. Di sesetengah tempat seperti di Terengganu, beliau tidak belajar, hanya membuat kerja 
kampung, manakala di Melaka, beliau bekerja mengambil upah menyemat semiar dan atap. 


Dari Melaka, beliau menaiki tongkang menyeberang Selat Melaka menuju ke Medan dan terus ke Acheh. 
Setelah setahun belajar di Acheh, beliau pulang ke Semenanjung dan mendarat di Melaka. Kemudian 
menuju ke Perak melalui jalan darat. 

Di Perak, Tuan Hussein mengajar dan banyak menyelesaikan persoalan masyarakat berdasarkan hukum 
syarak. Di sinilah beliau mula menunjukkan ketokohan sebagai ulama dan mendapat gelaran 'Tuan 
Hussein'. 


Ketika itu, di Kampung Rebana tempat dia menetap, ada seorang alim yang suka bertelingkah mengenai 
persoalan tauhid. Orang alim itu mencabar Tuan Hussein berbahas. Demi untuk mempertahankan 
perkara yang hag, Tuan Hussein menyahut cabaran itu. Dan dengan izin ALLAH, beliau berjaya 
membuktikan kebenaran dan membetulkan pendapat orang alim yang sombong itu, sekaligus 
menundukkannya. 


Sejak itulah Tuan Hussein mula disanjung dan dihormati sebagai ulama. Ramai orang yang mula datang 
belajar dengannya. 


Kemasyhuran Tuan Hussein memikat hati Tuk Penghulu Abdul Wahab di Panjang Laut, Sitiawan, Perak, 
yang berkenan menjodohkan Tuan Hussein dengan anaknya bernama Jaharah. Beliau bukan saja tertarik 
dengan ketinggian ilmu Tuan Hussein bahkan juga dengan keindahan akhlaknya. 


Tidak berapa lama kemudian, Tuan Hussein bersama isteri pulang ke Kedah untuk membantu datuknya 
mengajar di Pondok Titi Gajah. Datuknya Haji Mohd Taib sudah lanjut usianya. 


Di Kedah, Tuan Hussein kemudiannya berkahwin dengan Siti Khadijah setelah Jaharah kembali ke 
rahmatullah kerana sakit bersalin anak kedua. Kedua-dua anak Tuan Hussein bersama Jaharah 
meninggal dunia. 


Pada tahun 1314H (1896) ketika berumur 33 tahun, Tuan Hussein bertolak ke Makkah untuk 
melanjutkan pelajarannya. Belanja perjalanan ke sana datuknya yang tanggung. 


Di Makkah, beliau sempat belajar dengan Syeikh Nawawi Banten (ulama ulung Nusantara), Tuan Ahmad 
Lingga dan Syeikh Omar Sembewa. Di Tanah Suci juga Tuan Hussein bersahabat rapat dengan Tuk Kenali 
dan beberapa orang ulama Tanah Melayu lain yang bersamanya menuntut di Makkah. Dengan itu Tuan 
Hussein sempat menjadi murid kepada Syeikh Ahmad Al Fatani. 


Tuan Hussein belajar selama empat tahun di Makkah, dan apabila pulang semula ke Titi Gajah, beliau 
berusaha selama dua tahun menyusun semula pondok peninggalan datuknya. Tuan Hussein semakin 
terkenal sebagai orang alim yang berwibawa. Dalam masa yang sama, beliau membangunkan pondok di 
Alor Ganu kerana memenuhi permintaan masyarakat tempatan. Itulah pondok pertama yang diasaskan 
sendiri oleh Tuan Hussein. 


Beberapa tahun kemudian, beliau berhijrah lagi dan mengasaskan pondok pengajian kedua di Bohor 
pula. Di Bohor, Tuan Hussein tinggal selama 13 tahun. Itulah paling lama beliau menetap di satu-satu 
tempat dalam sejarah perjuangannya menuntut ilmu dan membangunkan pondok. 


Dalam tahun 1912, Tuan Hussein berhijrah lagi untuk membangunkan pondok ketiga di Bagan Ulu, 
Pantai Merdeka. Selepas lebih kurang tujuh tahun di Pantai Merdeka, barulah beliau membangunkan 
pondok keempat di Kampung Selengkoh, Sungai Limau. 


Pada tahun 1924, Tuan Hussein mengasaskan pondok kelima, Pondok Al Taufigiah Al Khairiah di Batu 16, 
Padang Lumat (sekarang menjadi sekolah menengah agama dengan penuntutnya melebihi 3,000 orang). 
Beliau hanya sempat empat tahun di Padang Lumat sebelum berhijrah ke Pokok Sena, Kepala Batas. 

Penghijrahan Tuan Hussein ke Pokok Sena itu berlaku disebabkan beliau diperintah keluar dari Kedah 
atas alasan melanggar beberapa peraturan atau undang-undang negeri. Penghijrahan itu mendorong 
Tuan Hussein membuka pondok keenam di Pokok Sena iaitu Madrasah Al Khairiah Al Islamiah. Madrasah 
ini yang kini masih hidup, sangat maju semasa di bawah pengendalian anaknya, Allahyarham Sohibul 
Fadhilah Tuan Guru Hj. Ahmad bin Hussein. 


Allahyarham Hj. Ahmad pernah berkata, "Prinsip Tuan Hussein membangunkan pondok ialah untuk 
mengembangkan ajaran Islam dan memudahkan bagi orang yang ingin mempelajarinya. Dengan sebab 
itu, kalau sudah didapati tempat itu telah ramai orang yang berpengetahuan agama maka ia akan 
berpindah ke tempat lain. Dengan sebab kebanyakan orang tidak tahu membaca dan menulis, maka dia 
pindah ke tempat lain pula: begitulah seterusnya hingga akhir hayatnya." 


Tuan Hussein Kedah Al Banjari 


Madrasah Al Khairiah Al Islamiah, Pokok Sena. Dibina pada tahun 1950. 

Sek. Men. Agama Taufigiah Khairiah Al Islamiah di Pokok Sena. 

Haji Abdul Malik Zain (kiri), anak saudara Tuan Hussein yang menjadi murid bapa saudaranya itu lebih 10 
tahun. 


Tuan Hussein sangat tegas melaksanakan disiplin pondok. Beliau akan memastikan anak-anak murid dan 
pengikut-pengikutnya tidak merokok, tidak menyanyi dan tidak bergaul bebas lelaki perempuan. Beliau 
juga memastikan murid-muridnya sembahyang jemaah dan menghadiri kuliah yang ditetapkan. Malah 
beliau menyusun kedudukan pondok-pondok lelaki, perempuan dan pondok-pondok kelamin dengan 
kemas sekali supaya terhindar daripada pergaulan bebas lelaki perempuan. 


Semua pelajar perempuannya menutup aurat dan yang lelaki memakai kopiah putih. Tindakan 
terakhirnya dalam memastikan tatatertib pondok beijalan baik ialah dengan merotan pelajar-pelajar 
yang tidak mematuhi peraturan. 


Kejayaan Tuan Hussein membangunkan enam buah pondok pengajian dalam masa beberapa tahun itu 
merupakan sesuatu yang dikira luar biasa, yang mungkin satu karamah maknawiyah anugerah ALLAH 
kepadanya. Beliau juga mempunyai daya tarikan yang mengkagumkan kerana di mana saja beliau 
menetap dan membuka pondok pengajian, sambutan masyarakat amat menggalakkan. 


Lebih mengkagumkan lagi, dalam kesibukan mengajar serta membuka dan mentadbir pondok-pondok 
pengajian, Tuan Hussein sempat mengarang 18 buah kitab tauhid, fegah dan tasawuf. Antara kitab-kitab 
karangannya ialah Hidayatus Sibyan, Hidayatul Fatah, Majmu' Al La'i, Hidayatul Asfal, Tamrin As Sibyan, 
Allamiat Wal Afiat, Malagis, Syar Al Akbar, Tafreh As Sibyan, Hidayatul Mutafakkrin dan Usul Al Tauhid. 


Dalam beberapa buah kitabnya, Tuan Hussein ada membicarakan konsep perniagaan dan dasar 
pertanian Islam. Antaranya ialah kitab Tanbih Al Ikhwan di Tadbit Al Maishah wa Taslih Al Buidan yang 
ditulis pada tahun 1354H. Kitab ini diterbitkan di Perak atas permintaan Raja Muda Perak, Raja Abdul 
Aziz. 


Dalam kitabnya, beliau menggariskan panduan-panduan ekonomi tanpa riba dan terhindar daripada 
sebarang bentuk penipuan dan penindasan. Beliau mengeluarkan nas-nas yang menggalakkan umat 
Islam menceburkan diri secara cergas dalam bidang perniagaan dan pertanian. Beliau menyatakan 
bahawa berniaga dan bertani merupakan pekerjaan yang mulia di sisi Allah SWT. Tuan Hussein juga 
membicarakan soal berkat, penunaian zakat tanaman dan hukum menghidupkan bumi yang mati (tanah 
terbiar tanpa pemilik). 

Selain itu, beliau menyarankan supaya umat Islam kuat bekerja dan pandai mengurus agar perniagaan 
atau pertanian yang dilaksanakan itu menghasilkan kejayaan. Dalam bidang ini Tuan Hussein turut 
menjayakan pekerjaan menanam padi di mana saja beliau menetap. 


Sebagai ulama dan pendakwah, prinsip hidup Tuan Hussein ialah berdakwah secara bebas (tidak terikat 
dengan jawatan rasmi) untuk membetulkan agidah dan cara hidup manusia supaya bertepatan dengan 
kehendak Allah SWT. Dalam menjalankan peranan ini, beliau tidak menghiraukan batasan politik. Beliau 
menegur siapa saja yang melakukan mungkar di kalangan orang bawahan mahupun pihak atasan yang 
memegang kuasa dengan tegas, berani dan berterus-terang. Dalam kitabnya Bidayat At Talibin, Tuan 
Hussein mengeluarkan sebuah Hadis yang bermaksud: 


"Tiada ia takut membuat pekerjaan Allah Taala itu akan cela daripada orang yang mencelakan." 
Tolak Jawatan Mufti 


Tuan Hussein pernah menolak jawatan. mufti yang ditawarkan oleh Sultan Kedah sebaik saja beliau 
pulang dari Makkah sekitar tahun 1318H. Beberapa tahun kemudian, Tuan Hussein ditawarkan pula 
jawatan Syeikhul Islam yang merupakan jawatan tertinggi dalam pentadbiran agama di negeri Kedah 
tetapi sekali lagi beliau menolak. Jawatan itu akhirnya disandang oleh Hj. Wan Sulaiman. 


Selain khuatir tidak mampu menjalankan tanggungjawab dengan adil, Tuan Hussein sebenarnya memilih 
hidup bebas daripada terikat dengan jawatan rasmi. Beliau menghabiskan usianya dengan berdakwah 
secara lisan dan tulisan serta mengajar ilmu secara terbuka dan khusus (buka pondok). Dan dengan itu 
Tuan Hussein disegani oleh kawan dan lawan bukan saja kerana ketinggian ilmunya tetapi juga kerana 
ketinggian akhlak dan kewibawaannya mentadbir serta sifat kepimpinan yang ada padanya. 


Beliau sangat memuliakan taregat. Bagi Tuan Hussein, taregat merupakan amalan tertinggi untuk 
menghaluskan budi pekerti dan akhlak serta jalan menghampirkan diri kepada Allah SWT. Dengan itu, 
taregat layak diamalkan oleh mereka yang arif dan faham syariat. Beliau tidak setuju dengan mereka 
yang hanya mengamalkan taregat tetapi mengabaikan syariat lahir dan tidak menunaikan 
tanggungjawab pada masyarakat sebagaimana dituntut oleh Islam. 


Tuan Hussein berkata, "Mengajar taregat kepada orang ramai (orang awam yang jahil tentang syariat) 
samalah seperti menggantung berlian di leher kucing." Beliau tidak mahu amalan taregat yang disifatkan 
sebagai berlian itu diselewengkan oleh mereka yang jahil atau mempunyai kepentingan dunia dan 
mahukan sanjungan manusia. Melihat kepada amalan-amalannya, Tuan Hussein adalah pengamal 
Taregat Satariah. Selain dari itu beliau terus menerus menggalakkan supaya dibanyakkan amalan sunat 
setelah menyempurnakan amalan fardhu. Amalan sunat adalah darjat yang membawa seseorang itu 
kepada makrifatullah. 


Penentang Sistem Riba 


Tuan Hussein adalah penentang keras amalan riba dalam urusan pinjam-meminjam. Pada tahun 1344 
Hijrah, apabila Syeikhul Islam Kedah mengeluarkan fatwa yang menghalalkan faedah yang dikenakan 
oleh syarikat kerjasama kepada peminjam-peminjamnya, beliaulah yang paling kuat menentangnya. 
Beliau tegas menyatakan bahawa sistem faedah dalam urusan pinjam-meminjam syarikat kerjasama itu 
merupakan riba yang nyata haramnya. 

Tuan Guru Hj Ahmad, anak Tuan Hussein yang mengambil alih Madrasah Al Khairiah Al Islamiah di Pokok 
Sena, Seberang Perai. 


Penulis bersama Tuan Guru Haji Yahya Junid (Pak Ya Junid), anak murid Tuan Hussein yang mengambil 
alih pondok Taufigiah Khairiah Al Halimiah Bt 16, Padang Lumat, Kedah. 


Pendirian Tuan Hussein ini mempunyai pengaruh yang besar kepada masyarakat hingga Hj. Wan 
Sulaiman, Syeikhul Islam Kedah ketika itu, berasa tercabar. 


Hj. Wan Sulaiman cuba mententeramkan keadaan dengan menemui Tuan Hussein yang pada masa itu 
tinggal di Pantai Merdeka. Setelah lama berbincang, Tuan Hussein dapat mempertahankan pendiriannya 
berdasarkan nas-nas syari'i yang sahih. Beliau bagaimanapun sedar Hj. Wan Sulaiman masih mencari- 
cari jalan dan helah syarak untuk menghalalkan perjalanan syarikat kerjasama yang terjebak dengan 
amalan riba itu. 


Sebenarnya, Hj. Wan Sulaiman telah pun rasa kewibawaannya tercabar sebelum timbul isu fatwa 
mengenai faedah pinjaman syarikat kerjasama itu. Ini berikutan bantahan Tuan Hussein terhadap 


95 


perlaksanaan Akta Tauliah Mengajar dan Cetak Kitab yang digubal pada 17 Safar 1340 Hijrah (20 
Oktober 1921). Akta itu, antara lain, menyatakan bahawa: 


Semua jenis kitab atau risalah atau kitab nukilan mesti disemak terlebih dahulu oleh Syeikhul 
Islam atau pembantunya sebelum diizin cetak untuk sebaran umum. Sesiapa yang melanggar 
peraturan ini boleh didenda $200 (masa itu nilai $200 amat besar) atau dipenjara tidak lebih 
daripada satu tahun. 


Setiap guru agama mesti mendapat kebenaran mengajar daripada State Council melainkan jika 
mengajar di rumah sendiri. Jika didapati mengajar tanpa tauliah atau membawa ajaran salah 
pada pertimbangan Syeikhul Islam (walaupun mempunyai tauliah) boleh didenda $100.00 atau 
dipenjara tidak lebih daripada enam bulan. 


Syeikh Muhammad Arsyad Al Banjari, ulama terkemuka Nusantara. Dari keturunan beliaulah lahirnya 
Tuan Hussein Kedah Al Banjari. 


Sebenarnya Tuan Hussein tidak menolak tujuan akta tauliah mengajar jika benar-benar untuk 
membanteras ajaran salah. Apa yang beliau tentang keras ialah penyelewengan dalam pelaksanaan akta 
tersebut di mana orang-orang yang berkelayakan mengajar turut menjadi mangsa akta tersebut. 
Beberapa orang daripadanya adalah anak-anak murid Tuan Hussein sendiri. 


Anehnya Tuan Hussein sendiri yang terkenal sebagai ulama besar pada masa itu pun diarah supaya 
mengambil tauliah mengajar oleh pejabat Syeikhul Islam Kedah. Tetapi beiiau terus mengajar dan 
mendidik masyarakat tanpa menghiraukan soal tauliah. Beliau juga memberi perangsang kepada 
beberapa orang anak muridnya yang telah ditarik tauliah mereka oleh Syeikhul Islam supaya terus 
mengajar seperti biasa. Sikap ini memperlihatkan keberaniannya mempertahankan hak biarpun dihalang 
oleh pemerintah. 


Selain dari itu Tuan Hussein berpendapat bahawa pelaksanaan akta ini membawa kepada kelembapan 
perjalanan penyebaran ilmu ALLAH SWT. Bagaimanapun, Syeikhul Islam tidak dapat bertindak keras 
kerana Tengku Mahmud yang menjadi Presiden State .Council dalam ucapan-ucapannya sering memuiji- 

muji ketinggian ilmu dan akhlak Tuan Hussein. Anak Tengku Mahmud sendiri, Tengku Abdullah, adalah 
anak murid Tuan Hussein. Ini yang menyukarkan Haji Wan Sulaiman. 


Dalam pada itu Tuan Husein mempunyai rekod sebagai pengkritik kepada perlaksanaan kutipan zakat 
yang dibuat oleh Majlis Agama Islam. Beliau mendapati amil-amil yang dilantik tidak membahagikan 
dengan betul hasil kutipan zakat kepada asnab-asnab yang berhak menerimanya. Ini tuntutan syarak 
yang mesti ditunaikan dengan sempurna. Pendiriannya salam soal ini sangat tegas. 


Peluang Hj. Wan Sulaiman untuk mengambil tindakan ke atas Tuan Hussein menjadi kenyataan apabila 
Tuan Hussein mencetak kitab karangannya, Hidayatul Mutafakkirin, di Perak dengan kebenaran Raja 
Muda Perak, Raja Abdul Aziz. Kesempatan ini dipergunakan sepenuhnya oleh Hj. Wan Sulaiman untuk 
mempengaruhi Tengku Mahmud supaya bertindak segera terhadap Tuan Hussein kerana beliau 
dianggap melanggar Akta Cetak Kitab. 


Hj. Wan Sulaiman berjaya mendapat izin menulis sepucuk surat bercop mohor Tengku Mahmud, yang 
mengandungi arahan tegas supaya Tuan Hussein keluar dari negeri Kedah atas tuduhan melanggar 
undang-undang Negeri. Surat itu dihantar dengan tangan oleh polis. Dalam masa 24 jam itu juga Tuan 
Hussein keluar dari pondoknya di Batu 16, Padang Lumat dan berhijrah ke Pokok Sena, Kepala Batas, 
Seberang Perai. Bagaimanapun kitab Hidayatul Mutafakkirin yang dicetak di Perak itu tersebar juga di 
Kedah. 


Antara isi kandungan surat arahan itu menurut Ahmad Abdul Ghani Said dalam tesisnya: "Kalau tidak 
mahu mengikut undang-undang Negeri Kedah lebih baik tidak usah duduk di Kedah. Kalau hendak duduk 
di Kedah ikut undang-undang Kedah." 


Surat arahan tulisan tangan Syeikhui Islam Kedah itu tidak sedikit pun menjejaskan pinsip Tuan Hussein. 
Beliau berpegang kepada hadis Rasulullah SAW: "Tidak ada taat kepada makhluk pada perkara 
mungkar." 


Malah Tuan Hussein tidak pernah kenal erti putus asa dan menyerah kalah dalam perjuangannya 
menyebarkan ilmu. Beliau terus membangunkan pondok di Pokok Sena. Madrasah Al Khairiah Al 
Islamiah itu didirikan dengan bantuan anaknya Hj. Ahmad, yang juga seorang ulama terkenal. Tuan 
Hussein terus menetap di Pokok Sena walaupun Tengku Mahmud datang memujuknya supaya pulang ke 
Kedah. 


Setelah Hj. Wan Sulaiman kembali ke rahmatullah dan dengan pujukan berkali-kali oleh anak Tengku 
Mahmud, Tengku Abdullah dan dipersetujui anak-anaknya, Tuan Hussein akhirnya pulang ke Kedah 
sedangkan keadaannya sedang sakit. Pada 17 Zulkaedah 1354H, Tuan Hussein kembali ke rahmatullah 
dan dimagamkan di tanah perkuburan wakafnya sendiri di Titi Gajah. Ketika itu beliau berumur 74 
tahun. 


Tuan Hussein Banyak Tanah Wakaf 


Pondok Taufigiah Khairiah Al Halimiah di Batu 16, Padang Lumat, Yan, Kedah yang diasaskan oleh Tuan 
Hussein, telah dimajukan menjadi sekolah menengah agama oleh salah seorang anak muridnya, Tuan 
Guru Hj. Yahya Junid yang terkenal dengan panggilan Pak Ya Junid. Pak Ya mengambil alih pentadbiran 
pondok ini pada bulan Syawal 1360H. 


97 


Menurut Pak Ya, gurunya Tuan Hussein seorang ulama yang tegas dan pemurah. Beliau banyak 
mewakafkan tanahnya untuk membangunkan pondok yang dia sendiri asaskan, khususnya di Pokok 
Sena, Titi Gajah dan Padang Lumat. 


"Tuan Hussein tidak sayang wang ringgit untuk tujuan menuntut ilmu dan untuk mengembangkan ilmu," 
cerita Pak Ya kepada penulis. 


Mengenai perpindahan Tuan Hussein ke Pokok Sena, Pak Ya berkata, "Walaupun Tuan Hussein 
berpindah atas arahan pemerintah kerana dituduh melanggar undang-undang negeri, namun beliau 
berulang sebulan sekali mengajar dan membimbing anak-anak muridnya di Padang Lumat secara 
senyap-senyap." 


Pak Ya mengambil alih serta membangunkan semula pondok berkenaan setelah empat tahun Tuan 
Hussein meninggal dunia. 


"Saya bersama beberapa orang kawan hanya berunding dengan anaknya Tuan Guru Hj. Ahmad yang 
pada masa itu sedang mengendalikan pondok peninggalan Tuan Hussein di Pokok Sena. Alhamdulillah 
hajat kami itu diterima dengan gembira oleh Hj. Ahmad kerana wakaf ayahnya itu terus bersambung." 


Pak Ya bersama Lebai Abu Bakar, Hj. Abdul Ghani dan beberapa orang lain berusaha membangunkan 
semula pondok ini dengan modal permulaan $S118. Sekarang madrasah yang terkenal dengan nama 
Pondok Pak Ya ini mempunyai lebih 3,000 pelajar peringkat rendah dan menengah agama. 


Dalam pertemuan dengan penulis pada tahun 1989 tidak lama selepas berlaku tragedi kebakaran 
pondok tersebut yang mengorbankan 27 orang pelajar, Pak Ya berkata: 


"Saya sangka ibu bapa menjadi takut kerana pondok ini baru lepas terbakar, tetapi dengan tidak diduga 
pelajar-pelajar baru mai lagi banyak daripada tahun-tahun lepas, hingga tidak cukup tempat." 

PENUTUP 


SETELAH kita kenal tujuh wali Melayu yang dipaparkan dalam buku ini, tentu kita merasa bangga dan 
bersyukur kerana orang-orang seperti merekalah yang menjadi tali penyambung kepada penyebaran 
ajaran Islam sehingga ke generasi kini. Mereka adalah pejuang agama yang sekaligus menaikkan 
martabat bangsa Melayu itu sendiri melalui Islam. 


Malah dengan tersingkapnya sejarah hidup tokoh-tokoh ini, terbukti betapa tanah air kita kaya dengan 
pemimpin-pemimpin agama, cuma riwayat hidup mereka kurang diketengahkan. Ini yang malang kerana 
kita dan anak-anak kita lebih kenal tokoh nasionalis dan tokoh Barat daripada tokoh agama, walhal 
tokoh agama lebih perlu diketengahkan sebagai contoh ikutan dan suri teladan. 


Adapun ketujuh-tujuh orang wali yang riwayat hidup mereka dimuatkan dalam buku ini diiktiraf 
kewibawaan mereka oleh orang-orang yang hidup sezaman dengan mereka. Dan sehingga kini mereka 
terus mendapat pengiktirafan. 


Sebahagian daripada kesimpulan yang dapat kita ambil daripada keperibadian ketujuh-tujuh tokoh ini 
adalah seperti berikut: 


1. Mereka merupakan orang berilmu, bukan saja berilmu dalam persoalan lahiriah tetapi juga persoalan 
rohaniah. Selain dari alim dalam ilmu fegah dan tauhid (malah ada yang alim fegah empat mazhab) 
mereka juga dikurniakan ilmu-ilmu wahbiah atau laduni seperti kasyaf, firasat, hatif dan ilham, ilmu yang 
diperolehi oleh mereka yang berhati bersih. 


2. Mereka adalah orang yang warak, yakni halus keperibadian dengan sifat-sifat tagwa seperti 
sabar, syukur, pemurah, berani kerana. hag, rajin beribadah, ikhlas dan sebagainya. 


3. Mereka aktif dalam perjuangan fisabilillah. Demi mengembangkan agama ALLAH, mereka tidak 
duduk diam. Masa, tenaga, harta benda dan wang ringgit dikorbankan untuk itu. 


4. Mereka merupakan ahli-ahli taregat dan tiga daripadanya menjadi khalifah taregat. 


5, Mereka dikurniakan karamah baik karamah zahiriah mahupun karamah maknawiyah. Ada yang 
dikurniakan kedua-dua bentuk karamah tersebut. 


6. Kehebatan mereka membuatkan mereka dihormati oleh pemerintah dan digeruni penjajah. 
Dalam masa yang sama, umat Islam khususnya para pengikut mereka terdidik dan terbela. 


Selain dari itu, yang tidak kurang pentingnya bagi generasi kini ialah pengetahuan tentang wujudnya 
soal-soal kerohanian yang menjadi sumber kekuatan umat Islam. Ini yang disembunyikan oleh musuh- 
musuh kita di kalangan orientalis Yahudi dan nasrani. Musuh-musuh sangat sedar dan takut dengan 
senjata ampuh yang tersembunyi ini. 


Malangnya orang Islam sendiri terutamanya yang menggelarkan diri mereka ulama atau intelek Islam, 
telah memomokkan supaya umat Islam menjauhi soal-soal kerohanian ini. Golongan ini, walaupun ijazah 
berjela-jela namun telah menjadi tali barut musuh secara sedar atau tidak. Bak kata pepatah, hanya 
kayu yang dapat menumbangkan kayu (pokok). Dengan kata lain, golongan inilah yang membunuh roh 
kekuatan umat Islam dengan menggunakan ilmu agama yang ada pada mereka. 


Melalui buku ini kita cuba memecahkan persoalan ini berdasarkan pengalaman langsung kekasih-kekasih 
ALLAH ini. Dan ianya boleh menjadi satu ilmu yang amat berharga bagi generasi kini hingga membuatkan 

mereka peka dengan perkara-perkara seperti karamah, kasyaf, laduni, yagazah dan hal-hal 
seumpamanya. Tidaklah mereka memandang serong pada semua itu melainkan melihatnya sebagai satu 
kemuliaan kurniaan ALLAH kepada orang-orang yang beijuang untuk menaikkan agama-Nya, 
sebagaimana yang berlaku pada para Sahabat dan umum salafussoleh yang sering mendapat bantuan 
ghaib bagi mengalahkan musuh. Inilah senjata canggih kita. 


Dengan itu jelas pada kita bahawa ilmu Islam amat luas dan kaya dengan persoalan lahir dan batin. Ini 
sekaligus menghapus fahaman Islam moden tajaan orientalis dan juga golongan wahabi yang 
memiskinkan ilmu ALLAH SWT kerana memandang Islam hanya pada zahirnya sahaja. 


Walau bagaimanapun penulis merasakan terdapat kelemahan di sana sini yang boleh dibaiki bagi 
mengemaskan penulisan biografi tokoh-tokoh besar Melayu ini. Lebih-lebih lagi ia dihasilkan 
berdasarkan penyelidikan yang agak sederhana. Biar apa pun, hendaknya tulisan ini dapat mencapai 
tujuan menonjolkan ketujuh-tujuh tokoh ini sebagai kekasih-kekasih ALLAH yang wajar diteladani. 

MEREKA pernah berperanan 
di Semenanjung Tanah Melayu 
termasuk Singapura antara akhir abad ke- 
19 dan awal abad ke-20 bagi menyekat 
pengaruh budaya penjajah Barat dengan 
benteng iman, ilmu dan amal. Mereka 
adalah ahli sufi yang 
bersiasah dakwah, menggunakan 
syakilah (stail) masing-masing dalam per- 
juangan jihad mereka bagi menye- 
marakkan lagi pegangan agama | 
di kalangan bangsa Melayu sehingga kini 
begitu sinonium“Melayu-lslam”. Jasa-jasa 
besar mereka harus dikenang dan dicon- 
tohi terutamanya oleh generasi hari ini 
yang mempunyai cita-cita perjuangan 
murni menggemilangkan semula Islam. 


Mereka dikenali sebagai wali hanya Allah 
SWT sahaja yang Maha Mengetahui 
Wallahu a'lam). Keperibadian mereka 
begitu mulia dengan amalan-amalan 
bermartabat tinggi di sisi Allah SWT dan 
Rasul-Nya. Mereka adalah kekasih Allah: 
Habib Nuh, Tukku Paloh, Tuan Tulis, Syeikh 
Said Al-Linggi, Syeikh Muhammad Nor 
Al-Kholidi, Tun Kenali dan Tuan Hussein 

Kedah Al-Banjari. 


Justeru itu amatfilah jasa-jasa perjuangan, 
kebijaksanaan, kewarakan dan 
kemuliaan karamah daripada Allah SWT 
pada tujuh tokoh Melayu ini. “Mengingati 
orang soleh mendatangkan rahmah.” 
Insya-Allah, berbagai suri teladan 
terdapat dalam buku: 7 WALI MELAYU. 


